
SVETOPISAMSKA VJERA DANTEOVE 

Božanstvene komedije 


I. 

Danteova vizija stvaranja zemlje, vremena i čovjeka 

1. 

Giovanni Boccaccio opisuje Dantea (1265. - 1321.) kao osobu 
koja je za života stekla mnoga znanja. „Već je u svom zavičaju cijelo 
svoje dječačko doba posvetio neprekidnom učenju lijepih umjetnosti 
i u njima stekao čudesno znanje... U tom je nastojanju vrlo dobro 
proučio Vergilija, Horacija, Ovidija, Stacija i sve druge čuvene pje¬ 
snike.. . Dijeleći vrijeme kako treba, nastojao je dugotrajnim radom i 
naporom proučiti historiju sam, a filozofiju s različitim učiteljima... 
A da se ne bi desilo, da ne prouči ma samo i jednu granu filozofije, 
zadubi se oštrim umom u silne dubine teologije. Učinak ne zaosta da¬ 
leko za namjerom, jer je, ne obazirući se ni na vrućinu ni na studen, 
ni na bdjenje ni na post ni na bilo koje druge tjelesne neugodnosti, 
ustrajnim proučavanjem postigao to, daje spoznao o bitnosti Božjoj 
i drugim odjelitim intelektima sve ono, što ljudski um ovdje može 
da obuhvati. I kako je u različito doba raznovrsne znanosti upoznao 
proučavajući ih, tako ih je mnogostrukim učenjem s raznolikim uči¬ 
teljima shvatio... I s pravom je stekao najviše naslove tolikih i takvih 
nauka, pa su ga zato, dok je živio, neki uvijek nazivah ‘pjesnikom’, 
drugi ‘filozofom’, a mnogi ‘teologom’. 

1 Giovani Boccaccio, Život Danteov. Zora, Zagreb, 1951, str. 12-14. G. 

Boccaccio je bio prvi koji je započeo javna tumačenja Danteova dje- 

Dante se u Božanstvenoj komediji doživljava kao središnji ze¬ 
maljski lik, a tako se mogao osjećati i u životu. On je neko vrijeme 
sa svojim pristašama sudjelovao u upravljanju gradom Firenzom. 
„Budući da je sa strane onih, koji su bili udaljeni sa uprave, bio 
pozvan, uz pomoć pape Bonifacija VIII., brat ili rođak Filipa, u 
to vrijeme kralja Francuske, koji se zvao Karlo, da uredi prilike u 
našemu gradu, sve vođe stranke, kojoj je pripadao Dante, sastaše 
se na savjetovanje da raspravljaju o tom događaju, koji je u to vri¬ 
jeme bio u Rimu, i da ti poslanici navedu rečenoga papu ili na to da 
treba da se usprotivi dolasku gore navedenoga Karla, ili pak da ga 
pozove, ali u sporazumu sa strankom, koja je bila na vlasti. I kad 
je došlo do vijećanja, tko će biti vođa toga poslanstva, svi rekoše 
neka to bude Dante. Pošto je neko vrijeme razmišljao, reče Dante 
na taj zahtjev: - Ako je pođem, tko će ostati? Ako ja ostanem, tko 
će ići? - kao daje on jedini među svima, koji vrijedi i po kome svi 
drugi vrijede. Ove su riječi čuli i shvatili.. ,“ 2 

U Božanstvenoj komediji može se osjetiti da se Dante smatrao 
savršeno pravovjernim kršćaninom 3 i da zato on može suditi svoje 
bližnje i - nebližnje. „Nije se žacao, da u Pakao baci i mnoge kra¬ 


la predavanjima 23. listopada 1373. u Crkvi sv. Stjepana /kasnije BI. 
Djevice Marije/ u Firenzi. G. Boccaccio je, smatra se, Danteovu djelu 
Commedia dodao naslov divina /božanstvena/. 

2 G. Boccaccio, Život Danteov. Nav. dj., str. 58. 

3 Do početka XX. stoljeća smatralo se daje Dante autor i djela: ,Jzpo- 
vied Vjere, u tercinam, /koje/ sadrži parafrazu Vjerovanja ili Sim¬ 
bola apostolskog, Sedam Svetotajstva ili Sakramenata, Deset Zapo- 
viedi Božjih, Sedam Grjeha Poglavitih, Otčenaša i Zdrave Marije.“ 
(Alighieri Dante, Divna gluma. Preveo i protumačio F. /Franjo/ T. / 
Tica Uccelini/. Biskupsko sjemenište “Lavovi”, Kotor, 1910, str. 22- 
23.) Prevladalo je mišljenje da Ispovjed vjere nije Danteovo djelo. 
(http://www.treccani.it/enciclopedia/credo-%28Enciclopedia-Dan- 
tesca%29/) 




ljeve i careve, i biskupe i pape. Konačno, izgleda nam neuvjerljivo, 
da se u Paklu nalaze i svi filozofi i mislioci Starog vijeka zato, 
što nisu bili kršteni, između ostalih i ‘učitelj onih koji znaju’ (‘ili 
maestro di color che sanno’) Aristotel, koga je kršćanska filozofija 
smatrala svojim. Neumoljivi sudac Dante je sudio svakoga, s kojim 
se nije slagao...“, 4 

Dante je djelo pisao pučkim jezikom da bude svima dostupno, 
ali je znao daje čovjek mase osoba ograničena razuma i da teško 
shvaća metafizičku stvarnost, pa takvima savjetuje da prestanu či¬ 
tati Raj: 

„ O vi, koji, željni slušati, ploviste u malenoj barci za mojom 
lađom, što pjevajući brodi, vratite se, da opet vidite obale vaše! 
Ne izlazite na pučinu jer biste možda, izgubivši mene s vida, po¬ 
sve zalutali. Vodom, kojom sam udario, još nitko brodio nije. “ 
(Raj, II, 1-7.) 5 

Izidor Kršnjavi tumači ovo Danteovo shvaćanje: „Tko u ovomu 
životu ne osjeća potrebu, da svoj um usavrši; tko nijeti u sebi samo 
‘sveti egoizam’ pa jedino sama sebe ljubi; tko drži, da čovjek umi- 

4 Bogdan Radića, Dante (1265-1965). Hrvatska Revija /Buenos Aires/, 
god. XV, 1965, sv. 3/59/, str. 180. 

5 Alighieri Dante, Božanstvena Komedija. Treći dio Raj. Preveo i pro¬ 
tumačio dr. Izidor Kršnjavi. Urešeno sa 17 slika Mirka Račkoga. Na¬ 
klada ‘Tipografije’, Zagreb 1939, str. 15. Od hrvatskih prijevoda Bo¬ 
žanstvene komedije posebno je vrijedno izdanje koje je priredio Izidor 
Kršnjavi s obrazloženjem: „Preveo sam Danteovu ‘svetu pjesmu’ u 
prozi. Ljepota njegovih stihova ne da se oponašati ni u jednom jeziku, 
stalo mije poglavito do toga, da što vjernije prikazem pjesnikove mi¬ 
sli/ 4 (Antun Nizeteo, Dante i Hrvati. Hrvatska Revija /Buenos Aires/, 
god. XV, 1965, sv. 3/59/, str. 201.) I. Kršnjavi /1845-1927./ desetlje¬ 
ćima je detaljno proučavao Božanstvenu komediju i njegov prijevod u 
prozi s uzornim uvodnim komentarima pomaže čitatelju da Danteovu 
viziju doživi kao istinsku metafizičku stvarnost. 

re jednako kao i životinje: taj neka ne čita treći dio Božanstvene 
Komedije .“ 6 


2 . 

,,U svezi s teološkom naukom nastala je Danteova poetična te¬ 
orija o sastavu svemira, zamišljena na osnovu Ptolomejeve i sredo¬ 
vječne astronomije i astrologije; nastala je njegova teorija o utjeca¬ 
ju nebeskih tjelesa na našu zemlju, o odnošajima, što postoje među 
njom i t. zv. nebesima. Po ovoj nauci ima devet nebesa: zemaljski 
je krug u središtu svemira, oko njega se okreću redom sva nebesa u 
formi koncentričnih krugova: najprije najuže nebo, pa redom ostala 
nebesa sve veća i veća. Donjih sedam nebesa pripada sedmorici 
planeta, u koje se broje mjesec i sunce; osmo je nebo zvijezda sta¬ 
jaćica, deveto je prvo pomično nebo (ii primo mobile ), zvano još 
prozirno, nevidljivo, kristalno nebo; zadnje je deseto, nepomično 
(ilcielo immobile, empireo ), nebo čiste svjetlosti, sjedište Višnjega 
Božanstva i blaženih anđela. Deveto se nebo prepoznaje samo po 
njegovu gibanju. Ovo gibanje nastaje odatle, što se svaka njegova 
čest želi približiti nepomičnom nebu, t. j. prijestolju Božjemu, i 
tako se od te žudnje i ljubavi okreće cijelo to nebo od istoka prema 
zapadu prevaljujući taj put u nešto manje od 24 sata. Gibanje de¬ 
vetoga neba prenosi se na niže, susljedno nebo, od ovoga dalje na 
ostala, i tako se vrte sva nebesa u okrugu, rasvijetljena svjetlošću, 
koja im sjaje također posredno, jednomu preko drugoga izvirući od 
Božjega prijestolja. Sva su nebesa upravljana dobrotom anđeoskih 
bića, viših nekih božanstva, od kojih svako kao namjesnik Božji 
upravlja jednim od tih nebesa i gleda uvijek k prijestolju Gospod¬ 
njemu, od kojega prima dobrotu i zraku Božje milosti za sebi pod¬ 
ložno carstvo. Tako je naša zemlja, stojeći u središtu, pod utjecajem 

6 I. Kršnjavi, Predgovor. „Zagreb, 22. travnja 1915.“ U: Dante, Božan¬ 
stvena Komedija. Raj. Nav. dj., str. 5. 

toga sveopćega gibanja, te svjetlosti i te milosti Božje, koju prosi- 
plje s rajskih visina Božje daleko carstvo. Njezini stvorovi prema 
svome nagnuću i pokretima svoje volje podvrgnuti su više ili manje 
ovoj ili onoj moći tih nebeskih krugova... Od tri dijela, prozvana 
Cantiche (pjesni) sastoji se ‘Komedija’; svaka kantika broji 33 pje¬ 
vanja, a sve skupa s prvim pjevanjem, koje je predgovor ostalima, 
iznose ravno 100 pjevanja. Broj stihova u svakoj je približno jed¬ 
nak, svaka svršava istom riječju: stelle (zvijezde). Stihovi su slože¬ 
ni u kitice od tri stiha (terzine) s teškim zapletom trostruke rime.“ 7 
Dante opisuje nastanak svoje božanstvene vizije ovako: 

„Slava Onoga, koji sve pokreće, proniče sav svemir te sja 
negdje više, negdje manje. Na nebu, koje obuhvata najviše nje¬ 
gova sjaja, bijah ja, i vidjeh stvari, koje niti može niti zna opi¬ 
sati, tko se odanle odozgor vrati; jer naš um, kad se približi 
svrsi težnje svoje (Bogu), tako duboko zaroni, da ga pamćenje 
ne može slijediti. Ipak će sada biti predmetom pjevanja moga, 
koliko sam pohraniti mogao blaga (uspomena) svetoga carstva 
u mojoj pameti. “ (Raj, I, 1-12.) 8 

Po Danteu nastanak njegove vizije datira se oko 6500 godina 
poslije postanka nebesa, zemlje i čovjeka. 

„ ‘per una selva oscura 
Che la diritta via era smarrita ’ 

jest prediduća noć velikomu petku, biva, noć od 24. na 25. ožuj¬ 
ka; Čas, u kojemu dovršava, jest osmi dan Uskrsa; tako da sav čin 
traje deset dana. Ovaj 25. ožujka 1300. (obični stil a Nativitate), 
kojega se jutra Dante, izišav iz šume, nalazi pred podnožjem brda, 


7 Vinko Lozovina, Povijest talijanske književnosti. Starije doba (500 - 
1600). Tiskara Hrv. Katol. tiskovnog društva. Zagreb, 1909, str. 154- 
155, 176. 

8 Dante, Božanstvena Komedija. Raj. Nav. dj., str. 10. 

jest prvi dan novoga stoljeća, biva, god. 1301., računajući godine 
ab Incarnatione, kao što su to običavali neki stari, a među njima i 
Firentinci. Svuda prije i poslie XIV. stoljeća, nije započimala go¬ 
dina sa mjesecom siečnjom. U Italiji je započimala s danom 25. 
ožujka ‘ab Incarnatione Christf; u Soriji /Siriji/ sa Tisrinom, koji 
se sudara s našim listopadom, te je započimala tri mjeseca prije od 
našega siečnja. Daje Dante računao godine ‘ab Incarnatione ’ to on 
sam izriekom kaže u riečima, koje mu je upravio Cacciaguida, kada 
mu je kazivao o svojoj obitelji i o drevnoj Firenci: 

‘... Da quel di chefiu detto Ave 
al parto in che mia madre, ch ’ e or santa, 
s ’allevid di me ond’era grave, 
al suo Leon cinquecento cinquanta 
e trenta fiate venne questo fuoco 

a rinfiammarsi sotto la sua pianta\“ (Parad . XVI, 34-40.) 9 

3. 

Bog je Danteu svemoguć i stvara sve ni iz čega. 

„Prva i neizreciva Snaga (Bog Otac) gledajući u Svoga Sina 
(Beskrajnu Mudrost) onom ljubavi (Duhom Svetim), koja vječ- 

9 Ivan Andrović, Studije o „Božanstvenoj Komediji". Ciena 1 kruna. 
I. dio. D. Tuzla. Tisak i naklada N. Pissenbergera i J. Schniirmache- 
ra kom. družtva. 1902., str. 27-28. Cacciaguida se rodio 1091. godine. 
Dante kao Firentinac računa od Navještenja Djevice Marije /„da quel 
di che fu detto Ave“/ 25 ožujka da se kretanje marsa ispunja /„in un 
anno persiano“/ u 10 mjeseci i 22 dana, dakle u 687 dana, što znači da 
je proteklo 1091 godina. (Alighieri Dante, La Divina Commedia. „Te- 
sto critico della Societa Dantesca Italiana /ediz. Hoepli/.“ Bietti, Mi¬ 
lano, 1965, str. 539. Usporedi i: Emesto Bignami, La Divina Comme¬ 
dia. „Schemi, analisi e commento critico dei singoli canti.“ III - Pa- 
radiso. ‘Testo integrale’. Edizioni Bignami, Milano, 1979, str. 168.) 

no iz jednoga i drugoga proizlazi, stvori sve, što se kreće u duhu 
(nevidljivo) i prostoru (vidljivo), takovim redom, da onaj, koji to 
motri, ne može a da ne uživa Nju (t.j. dobrotu i ljepotu Božju). “ 
(Raj,X, 1.-6.) 10 

Dante zna da izvan Boga nema istine. 

„ Vidim dobro, da se naš um nikad ne zasiti, ako ga ne ra¬ 
svijetli Istina (Bog), izvan koje nema nikakove istine. On (naš 
um) počivao u njoj (u Istini), kao divljač u svom logu, tek što ju 
shvati; a shvatiti ju može; da ne bi mogao, sve bi naše želje (za 
istinom) bile uzaludne. Zato podno (korijena) istine izbija sum¬ 
nja, kao izdanak; a narav je (naša takova), da nas tjera k vrhu 
od brijega do brijega. “ (Raj, IV, 124-132.) 11 

Danteov Svevišnji stvorio je nebesa, zemlju i Čovjeka, a zemlju 
je postavio u središte svemira u obliku okrugle, 12 nepokretne i rav¬ 
ne ploče. 13 

Dante je računao vrijeme - od stvaranja prema Knjizi Postanka 
do nastanka svoje vizije - u smislu da biblijski pojam ,,dan“ (he- 


10 Dante, Božanstvena Komedija. Raj. Nav. dj., str. 52-53. 

11 Dante, Božanstvena Komedija. Raj. Nav. dj., str. 25. 

12 Sveto pismo opisuje zemlju kao „krug zemaljski“. Usporedi: Psalmi 
(Ps 9, 8-9; Ps 77, 19; Ps 89, 12; Ps 93, 1); Knjiga Sirahova (Sir 43, 
2-3); Izaija (Iz 18, 3); Jeremija (Jer 10, 12; 51, 15); Nahum (Na 1, 5). 

13 „Sunce izlazi, sunce zalazi i onda hiti svojem mjestu odakle izlazi. (6) 
Vjetar puše na jug i okreće se na sjever, kovitla sad ovamo sad onamo 
i vraća se u novom vrtlogu. (7) Sve rijeke teku u more i more se ne 
prepunja; odakle teku rijeke, onamo se vraćaju da ponovo počnu svoj 
tok.“ IProp 1, 5-7./ (. Jeruzalemska Biblija : Stari i Novi zavjet. Uredi¬ 
li Adalbert Rebić, Jerko Fućak, Bonaventura Duda. Kršćanska sadaš¬ 
njost, Zagreb, 1996, str. 915.) 

brejski ,,yom“) označuje dvadeset i četiri sata. 14 Dante razmišlja 
u savršenom skladu sa Starim zavjetom. Gospodin Bog se u Psal¬ 
mima hvali i ovako: „Jer je tisuću godina u očima tvojim k’o juče¬ 
rašnji dan koji je minuo i kao straža noćna.“ (Ps 90, 4). 15 Očito je 
da se ovim navodom želi samo očitovati svemogućnost Boga, koji 
nije ograničen vremenom i prostorom. Dio Starog zavjeta je Knjiga 
Izlaska u kojoj se nedvojbeno potvrđuje da se biblijski dani Bož¬ 
jeg stvaranja shvaćaju isključivo u smislu dvadesetčetverosatnog 
vremena. „(8) Sjeti se da svetkuješ dan subotni. (9) Šest dana radi 
i obavljaj sav svoj posao. (10) A sedmoga je dana subota, počinak 
posvećen Jahvi, Bogu tvojemu. Tada nikakva posla nemoj raditi: 
ni ti, ni sin tvoj, ni kći tvoja, ni sluga tvoj, ni sluškinja tvoja, ni 
živina tvoja, niti došljak koji se nađe unutar tvojih vrata. (11) Ta i 
Jahve je šest dana stvarao nebo, zemlju i more i sve što je u njima, 
a sedmoga je dana počinuo. Stoga je Jahve blagoslovio i posvetio 
dan subotni.“ (Izl 20, 8-11.) 16 1 drugi biblijski spomeni riječi ,,dan“ 
odnose se na konkretno vrijeme od 24 sata. 17 

14 Po hebrejskom tumačenju Biblije potop je nastao 1656 godina posli¬ 
je stvaranja svijeta i onda se računajući prema drugim biblijskim po¬ 
datcima, zaključuje da je od stvaranja do Isusova rođenja proteklo 
4184 godina. Po drugom izračunu, koje se također poziva na Bibliju, 
proteklo je 4128 godina od stvaranja svijeta do Kristova porođenja. 
(Usporedi: Jiirgen Werlitz, Das Geheimnis der heiligen Zahlen Ein 
Schliissel zu deri Ratseln der Bibel. Pattloch Verlag, Miinchen, 2000, 
str. 103.) 

15 Jeruzalemska Biblija. Nav. dj., str. 795. 

16 Jeruzalemska Biblija. Nav. dj., str. 88. 

17 Usporedi i: Ps (50, 15) ,,I zazovi me u dan tjeskobe: oslobodit ću te, a 
ti ćeš me slaviti.” (Ps 50, 15); ,,U sretan dan uživaj sreću, a u zao dan 
razmišljaj: Bog je stvorio jedno kao i drugo da čovjek ne otkrije ništa 
od svoje budućnosti.“ (Prop 7, 14); „Ohol pogled bit će skršen i ba¬ 
hatost ljudska ponižena. Jahve će se uzvisiti, on jedini - u dan onaj. 
(12) Da, bit će to dan Jahve nad Vojskama, protiv svih oholih i baha- 

U Katoličkoj crkvi se, od njezinih početaka pa sve do 30. lipnja 
1909. godine, tumačilo Knjigu Postanka u smislu da riječ ,,dan“ 
znači dvadesetčetverosatno vrijeme. 18 

Dante je, kao vrhunski poznavatelj znanosti svoga vremena, 
spoznao smisao biblijskih knjiga pa tako zaključuje daje Jeroni- 
movo mišljenje kako su anđeoski zborovi stvoreni prije svijeta pro¬ 
tivno Svetome pismu : 

„Jeronim vam (doduše) napisa, da su anđeli bili stvoreni 
mnogo i mnogo stoljeća prije negoli je ostali svijet bio stvoren; 

tih, protiv sviju što se uzvisiše, da ih obori;“ {Iz 2, 11); „Oholost ljud¬ 
ska skršit će se i bahatost ljudska poniziti. Jahve će se uzvisiti, on je¬ 
dini - u dan onaj,“ {Iz 2, 17); ,,I sedam će se žena jagmiti za jednoga 
čovjeka - u dan onaj:“ {Iz 4, 1-2). {Jeruzalemska Biblija. Nav. dj., str. 
748,920, 1073-1074.) 

18 Mogućnost drukčijeg tumačenja u Katoličkoj crkvi nastala je odlu¬ 
kom njezine Biblijske komisije od 30. lipnja 1909. godine: „Dopu¬ 
šteno je ime ‘dan’ upotrijebiti i za veći vremenski razmak nego su 
24 sata.“ (Stjepan Bakšić, Bog Stvoritelj. Sv. 1: Stvaranje tvarnog i 
duhovnog svijeta. Tipografija, Zagreb, 1946, str. 219-220.) „Prema 
tome, smijemo zaključiti da je pitanje o podrijetlu čovjeka, s obzi¬ 
rom na njegovo tijelo, još uvijek u katoličkoj teologiji otvoreno. Dana 
je sloboda katoličkim teolozima da zastupaju evoluciju u izvjesnom 
smislu kao vjerojatnu tezu. Ista je takva sloboda dana i svim vjernici¬ 
ma. Dužnost je znanosti da nam o pitanju postanka čovjekova tijela u 
budućnosti pruži točnije i sigurnije podatke.“ (Adalbert Rebić, Stva¬ 
ranje svijeta i čovjeka. Kršćanska sadašnjost, Zagreb, 1996, str. 134.) 
Silvano Borruso zaključuje, s A. N. Fieldom: “Kriteriji dokaza mo¬ 
derne evolucionističke znanosti najniža su točka intelektualne dege¬ 
neracije modernog čovjeka u zadnjih 2000 godina. Sve je opozvana 
pretpostavka i lakovjernost bez granica, bez drugoga cilja nego da se 
stigne, milom ili silom, do najizopačenijeg nazora o podrijetlu čovje¬ 
ka koji je ljudski mozak ikada mogao smisliti.” (Silvano Borruso, Sci- 
jentistička etika. Marulić, broj 1 za 2008, str. 121.) 

no ova istina (koju ti navješćujem) napisana je na mnogo stra¬ 
nica od pisaca Duha Svetoga, i ti ćeš ju spoznati, ako pozor¬ 
no prigledaš (Svete Knjige); pa i sam razum to donekle uviđa, 
jer ne bi dopustio, da (anđeli) pokretači (nebeskih sfera) budu 
tako dugo bez svoga savršenstva (actus bez djelovanja). “ (Raj, 
XXIX, 37-45.) 19 

Biblijski opisi su nedvojbeno geocentrični 20 i oni su nadahnuli i 
Danteovu viziju zemlje u svemiru. 

„Možda šest tisuća milja daleko odavle (u Italiji) zažari se 
šesti sat (podne), a ovaj svijet (zemlja) spušta svoju sjenu malo 
ne na ravni ležaj (t. j. vodoravno), kad sredina neba, što je za 
nas najdublje, počinje izgledati tako, da se nekojih zvijezda 
prikaza gubi ovomu zemaljskom tlu i kako presjajna služavka 
sunca (zora) više napreduje, tako se zatvara nebo od zvijezde 
do zvijezde sve do najljepše, na drugačije; po malo, po malo, 
mojim očima utrne (anđeosko) slavlje, koje vječno igra oko Toč¬ 
ke, što me svlada, (a) činilo se kao da je obuhvaćena od onoga, 
što ona obuhvata, radi čega me to, što ništa ne vidjeh, i ljubav 
prisili, da okrenem oči kBeatriči. “ (Raj, XXX, 1- 15.) 21 

Nedvojbeno je iz tih Danteovih stihova njegovo shvaćanje ze¬ 
mlje kao ravne ploče koju sunce, po njegovu mišljenju, obilazi. 22 


19 Dante, Božanstvena Komedija. Raj. Nav. dj., str. 137. 

20 Rabbino Louis Jacobs /“Professore incaricato di Talmud, Leo Baeck 
College, Londra“/, Cosmologia ebraica. U knjizi: Antiche Cosmolo- 
gie u redakciji: Carmen Blacker i Michael Loewe. Ubaldini Editore, 
Roma, 1978, str. 54. 

21 Dante, Božanstvena Komedija. Raj. Nav. dj., str. 142. 

22 „Zemljina sjena stalno pada u ravninu vrtnje oko sunca (ekliptiku). 
Međutim, D. je valjda smatrao da Sunce obilazi oko Zemlje i da joj 
nadilazi polove, pa bi u tom slučaju njezina sjena pala u ravninu ekva¬ 
tora samo u zoru i u sumrak.“ (Dante Alighieri, Djela. Knjiga druga. 

Dante je zemlju zamišljao nepomičnomu središtu svemira i je¬ 
dino nastanjenu ljudskim rodom. 23 

„Najveći sluga prirode (Sunce), što u cio svemir utiskuje 
snagu neba te nam svojim svijetlom mjeri vrijeme, kretao se s 
onim dijelom (neba), koji sam gore spomenuo (t.j. sa zvjezdov- 
Ijem Ovna) po zavojitim putovima, gdje se sve ranije prikazuje 
nama, stanovnicima sjeverne polutke (od 21. ožujka do 21. lip¬ 
nja). A ja bijah s njime (sa suncem), ali ne opazih ja da ulazim 
(dok nisam stigao), ako ne utoliko, ukoliko čovjek opaža misao 
prije nego će doći (t.j. kao što čovjek ne spazi misao prije no je 
došla). “ (Raj, X, 28-36.) 24 

Dante navodi daje pakao u središtu zemlje (Pakao, II, 85) a to 
njegovo mišljenje je u skladu s tradicionalnim kršćanskim shva¬ 
ćanjem o paklu i čistilištu. 25 ,,U Srednjem vijeku držalo se, da je 

Božanstvena komedija. Priredili Frano Čale i Mate Zorić. Sveučiliš¬ 
na naklada Liber - Nakladni zavod Matice hrvatske, Zagreb, 1976, 
str. 689.) 

23 „Zodiak je krug, kojim sunce prividno kruži oko zemlje tečajem jed¬ 
ne godine te prolazi pred dvanaest zviježdja. Najvažnija su ona, koji¬ 
ma su dali oznaku: Rak, Vaga, Jarac i Ovan. Kao što rak ide unatraš- 
ke, tako se sunce okrene na put natrag, kad dođe u znak Raka (21. lip¬ 
nja).“ (Dante, Božanstvena Komedija. Raj. Nav. dj., str. 107.) 

24 Dante, Božanstvena Komedija. Raj. Nav. dj., str. 52. 

25 „Pakao je stanoviti prostor. Kad su anđeli u nekom prostoru, i kad je 
vjerojatno, da je nebo također stanovit prostor, onda je mnogo više 
vjerojatnije, /jer se radi o prokletima, koji nemaju preobražena tjele- 
sa/, daje i pakao međama ograničeno mjesto. Našemu shvaćanju pri¬ 
mjereno je, da si mislimo pakao negdje dolje pod zemljom, kao što 
opet nebo običajemo tražiti u visinama. Na takovo shvaćanje obazire 
se i Sveto pismo, kad kaže, daje pakao ponor, bezdan i govori o si- 
lazku u pakao - descendit ad inferos.“ (Eshatologija to jest posljed¬ 
nje stvari po nauku Katoličke crkve. „Izložio dr. Ivan Bujanović pro- 

čistilište negdje pod zemljom pred paklom, no Dante mu određuje 
mjesto na južnoj hemisferi u osi Jerusolima, koji su smatrali sredi¬ 
nom svijeta. Čistilište na jedinom je otoku u oceanu, što svu južnu 
polutku pokriva. Dante u tome slijedi neke starije pisce, imenice 
Alberta Velikoga. “ 26 

Istraživanja zemlje prodrla su neznatno malo ispod njezine 
površine jer je sve u njezinoj dubini užarena masa u kojoj je 
sasvim moguće zamisliti i stvarno postojanje pakla. „ Slava je 
Božja sakrivati stvar, a slava kraljevska istraživati je. (3) Nei- 
stražljivo je nebo u visinu, zemlja u dubinu i srce kraljevsko. “ 
(Izr XXV, 2-3. j 21 


4. 

Dante je u Božanstvenoj komediji samo radi astronomske točno¬ 
sti svojih datiranja koristio pojam vremena prema ,,kretanju“ zvi¬ 
jezda. 28 

fesor posebnog dijela Katoličke dogmatike u Bogoslovnom fakultetu 
kr. Sveučilišta Franje Josipa I. u Zagrebu. S dozvolom prečasnog Or¬ 
dinarijata zagrebačkog i đakovačkog. U Zagrebu. Tisak dioničke ti¬ 
skare 1894.“, str. 91.) 

26 Alighieri Dante, Božanstvena Komedija. Drugi dio Čistilište. Preveo 
i protumačio dr. Izidor Kršnjavi. Urešeno sa 17 slika Mirka Račko- 
ga. Naklada ‘Tipografije’, Zagreb 1939, str. 4. „Za mjesto čistilišta ne 
znamo ništa izvjesna. Sv. Toma uči, da je čistilište negdje blizu pa¬ 
kla ili dapače s njim u savezu, jer ista vatra, koja muči proklete u pa¬ 
klu, čisti duše u čistilištu; ali mogu se kazne čistilišta, Božjim dopu¬ 
štenjem, trpjeti i izvan toga mjesta.“ (I. Bujanović, Eshatologija. Nav. 
dj., str. 111.) 

27 Jeruzalemska Biblija. Nav. dj., str. 900. 

28 ,,La parola ,anno’ nell’uso degli antichi era sinonimo di giro o ciclo 
di stelle... Gia, nel Convivio, avea Dante registrato ii tempo di un suo 
secondo amore, dopo la scomparsa di Beatrice, in rivoluzione sino- 

„Zatim nam /vrag/ reče: ,Na toj pećini ne možete dalje, jer 
šesti most leži sav porušen na dnu jaruge, pa hoće li vam se da¬ 
lje naprijed, idite ovim bedemom; blizu je druga pećina, preko 
koje ćete moći preći. Jučer, pet sati iza ove ure navršilo se tisuću 
dvije stotine šezdeset i šest godina, te se put ovdje srušio. ’. “ 
(Pakao, XXI, 106-114.) 29 

Đavao ih vara jer su od potresa prigodom Kristova smrti sruše¬ 
ni svi mostovi nad šestom jarugom. Isidor Kršnjavi tumači govor 


diche della stella Venere. Nell’ Inferno, ii Diavolo Malacoda indica 
ii 1267 /mo) anniversario del terremoto della Crocifissione, in anni 
lunisolari; Farinata e Ulisse contano in fasi della luna... N’aveva ben 
donde, ii Poeta, per usare calendari celesti infallibili. II calendario 
terrestre era viziato da due errori, noti, pero, notissimi ai dotti del Tre- 
cento. L’anno civile giuliano superava ii vero anno tropico - segnato 
dal ritorno del Sole allo stesso punto dell’eclittica - di una frazionce- 
11a di tempo, che cumulandosi produceva un errore, stimato allora di 
un giorno al secolo... I quattromila trecento e due ‘volumi di Sol’ - 
volumi, cioe rivoluzioni - stanno a denotare anni tropici, ossia tempi, 
che ii Sole impiega a fare un giro completo ritornando allo stesso pun¬ 
to di partenza su l’eclittica. Invece la frase ‘E vidi lui tomare a tutti i 
lumi della sua strada’ - le stelle dello Zodiaco - indica con bella preci- 
sione di dettato, anni siderali, ossia tempi che ii Sole impiega a ritor- 
nare alla linea retta di congiunzione con noi e con la stella, da cui lo si 
supponga partito. Evidentemente l’anno siderale dev’essere piu lun- 
go dell’anno tropico... Quindi cento anni siderali equivalevano (se- 
condo Dante e altri dotti suoi contemporanei) a cento anni tropici piu 
un giorno.“ (Rodolfo Benini /1862.-1956./, Scienza, religione ed arte 
nell ’ astronomia di Dante. Reale Accademia d’ Italia. Conferenza te- 
nuta alla Reale Accademia d’Italia ii 14 gennaio 1934-XII. Roma, Re¬ 
ale Accademia d’Italia. 1939-XVII., str. 16-17, 19-20.) 

29 Dante Alighieri, Božanstvena komedija. Pakao. Treće izdanje. Preveo 
i protumačio dr. Izidor Kršnjavi. Urešeno s 32 slike Mirka Račkoga. 
Naklada ‘Tipografije’, Zagreb, 1937, str. 114. 

vraga o potresu u smislu da je, ako je Isus u 34 godini umro 25. 
ožujka u tri sata popodne, onda je godine 1300 dne 26. ožujka u 10 
sati prije podne proteklo 1266 godina manje pet sati. 30 Stvarno je 
proteklo 1266 godina ijedan dan manje pet sati i Dante je vjerno 
slijedio Lukino Evanđelje. 31 

Dante temeljem tumačenja biblijskih navoda zaključuje da je od 
stvaranja svijeta i čovjeka do smrti Kristove proteklo 5232 godine. 


30 Dante, Božanstvena komedija. Pakao. Nav. str., str. 113. „113. mille: 
dal momento in cui frano ii ponte della bolgia, per ii terremoto in se- 
guito alla crocifissione e morte di Cristo, ieri, oltre cinque ore dopo 
la presente ora /otta/, son trascorsi 1266 anni. Questo passo fornis- 
ce una prova detenninanteper coloro che fissano ii giorno dell’inizio 
del viaggio di D. ii 25 maržo del 1300, infatti era ii venerdi santo del 
1300. Sull’ora bisogna dire che, se si tien conto del racconto di Luča 
sarebbero la sette del mattino seguente al 25 maržo; stando, invece, al 
racconto di Matteo e Marco, secondo cui Cristo mori alle tre pomeri- 
diane, sarebbero le dieci.“ (Alighieri Dante, La Divina Commedia. In- 
ferno. „Commento e postille critiche di Giuseppe Giacalone.“ Angelo 
Signorelli Editore, Roma, IX. izdanje, 1977, str. 319.) 

31 „Dante poneva ii momento del trapasso del Redentore a mezzogior- 
no, seguendo ii vangelo di Luča, e non alle tre pomeridiane, secondo 
l’esposizione Concorde e piu chiara degli altri tre vangeli /cfr. Conv., 
IV, XXIII, 10-11/: mancano dunque cinque ore al mezzodi; sono le 
sette del mattino, ed e passata circa un ora da quando Dante e Virgilio 
han lasciato ii colmo del ponticello sulla bolgia quarta /cfr. Inf, XX, 
124-29/.“ (Alighieri Dante, La Divina Commedia. Inferno. „A cura di 
Natalino Sapegno.“ ‘La Nuova Italia’ Editrice, XV. izdanje, Firenze, 
1964, str. 244-245.) Dante je Kristu pripisao 34 godine, a ne kako se 
uobičajeno ustvrđuje daje on u času smrti imao 33 godine. (Ernesto 
Bignami, La Divina Commedia. „Schemi, analisi e commento critico 
dei singoli canti.“ I - Inferno. ‘Testo integrale’. Edizioni Bignami, Mi¬ 
lano, 1978, str. 175.) 

„Odanle (iz Limba), odakle je tvoja Gospa pokrenula (tebi 
u pomoć) Virgila, čeznuo sam za ovim zborom (za vrijeme) od 
četiri tisuće tri stotine i dva (4302) okretaja sunca; a dok sam 
na zemlji boravio, vidio sam ga (Sunce) devet stotina i trideset 
puta vraćati se skupa sa svima zvijezdama njegova puta (zodia- 
ka). “ (Raj, XXVI, 118.-123.) 32 

Adam navodi da je bio u limbu 4302 godine i da je na zemlji 
vidio sunce vraćati se u 930 puta, a to jest 930 godina, što znači 
daje od stvaranja do smrti Kristove proteklo 5232 godine. Ako se 
ovoj cifri doda 1266 godina, a to je broj godina od smrti Kristove 
do Danteove vizije „dal 34 al 1300 d. C.“ slijedi daje od stvaranja 
Adama do susreta s Danteom prošlo 6498 godina. 33 



33 Emesto Bignami, La Divina Commedia. Paradiso. Nav. dj., str. 275. 
Usporedi: Alighieri Dante, La Divina Commedia. „Testo critico della 
Societa Dantesca Italiana /ediz. Hoepli/.“ Bietti, Milano, 1965, str. 604. 

II. 

Dante o djelovanju zvijezda, 

SLOBODNOJ VOLJI I BOŽJOJ MILOSTI 


1. 

Dante je na znanstvenoj visini svoga vremena savršeno pozna¬ 
vao zvjezdoznanstvo, „ljubio astronomiju 44 toliko daje nemoguće 
zamisliti cijelo zdanje Božanstvene komedije „bez astronomijskog 
supstrata 44 . 34 

„Prva i neizreciva Snaga (Bog Otac) gledajući u Svoga Sina 
(Beskrajnu Mudrost) onom ljubavi (Duhom Svetim), koja vječ¬ 
no iz jednoga i drugoga proizlazi, stvori sve, što se kreće u duhu 
(nevidljivo) i prostoru (vidljivo), takovim redom, da onaj, koji to 
motri, ne može a da ne uživa Nju (t.j. dobrotu i ljepotu Božju). 

Uzdigni dakle, čitaoče, sa mnom pogled k visokim krugo¬ 
vima ravno prema onome mjestu, gdje se jedan kret (Sunčev) 
siječe s drugim (sa Zodiakovim); i tu započni diviti se umjetno¬ 
sti onoga Majstora, koji ju ljubi u samome sebi (u ideji svojoj) 
tako, da nikada s nje svoje oko ne skida (a time sav svijet uzdr- 
žaje). Gledaj, kako odanle (gdje se sijeku dva kreta) polazi kosi 
krug (Zodiak), što nosi planete, da (time) zadovolji svijet, koji 
njih zove (da spuštaju svoj utjecaj na ljude): i da njihov put ne 
ide koso, ostala bi mnoga nebeska snaga uzaludna, a gotovo 
svaka mogućnost ovdje dolje (na zemlji) ostala bi mrtva (utrnu- 

34 ,,Questa scienza, che ha le sue radici strettamente intrecciate con qu- 
elle delle religioni, era nel Duecento e nel Trecento come una parte 
della scienza teologica. L’astronom era allora non di rado un teolo- 
go: ii teologo era sempre, piu o meno, un astronomo. E non importa 
che allora l’astronomia si confondesse spessissimo coll’astrologia. 44 
(Luigi Fasso, Dali’Alighieri al Manzoni. Felice le Monnier, Firenze, 
1955, str. 99.) 

ta); a da se (Zodiak) više ili manje odaleči od ravnoga (pravca, 
od Ekvatora), bilo bi mnogo manje poretka svjetskoga i dolje 
(na zemlji) i gore (na nebesima). “ (Raj, X, 1-21.) 35 

Kršnjavi tumači značenje blage boje istočnoga safira što se sa¬ 
brala u vedrini zraka, čistoga sve do prvoga (mjesečeva) kruga, i 
siže do obzorja na kojemu Danica jače sja nego zvježđe Ribe. „Tim 
pjesnik veli, daje blizu dan, i to dvadeset i osmi ožujka, 1300. Pre¬ 
ma jugu pjesnici ugledaju još nikad neviđeno zvjezdovlje. Mnogi 
misle, daje to zvjezdovlje Južnoga Križa, o kojemu je Dante mo¬ 
gao nešto doznati od Marka Pola ili preko arapskih izvora.“ 36 

„Blaga boja istočnoga safira, što se sabrala u vedrini zraka, 
čistoga sve do prvoga (mjesečeva) kruga, razblaži iznova oči 


35 Dante, Božansh’ena Komedija. Raj. Nav. dj., str. 52. Usporedi: „Eze- 
kija upita Izaiju: ‘Po kojem ću znaku prepoznati da će me Jahve izlije¬ 
čiti i da ću za tri dana uzići u Dom Jahvin?’ (9) Izaija odgovori: ‘Evo 
ti znaka od Jahve da će učiniti što je rekao: hoćeš li da se sjena poma¬ 
kne za deset stupnjeva naprijed ili da se vrati za deset stupnjeva?’ (10) 
Ezekija odgovori: ‘Lako je sjeni pomaknuti se deset stupnjeva napri¬ 
jed! Ne! Neka se sjena vrati natrag za deset stupnjeva!’ (11) Prorok 
Izaija zazva Jahvu i on učini da se sjena vrati za deset stupnjeva. Siš- 
la je za deset posljednjih stupnjeva na Ahazovu sunčaniku. (2 Kr 20, 
8-11). (Jeruzalemska Biblija. Nav. dj., str. 411.) 

36 Dante, Božanstvena komedija. Čistilište. Nav. dj., str. 7. „Čude se tu- 
mačitelji, da je Dante poznavao zviezđe nogu centaura i straže na 
Jugu; a ipak češća putovanja Talijana u Bab-el-Mandeb te njihovo 
prijateljstvo s arabskim zvjezdarima ne dopuštaju, da se išta neobič¬ 
na nađe.“ (I. Andrović, Studije o ‘Božanstvenoj Komediji’. Nav. dj., 
str. 30-34.) Dante je poznavao Liber de aggregationibus scientiae ste- 
llarum od perzijskog astronoma Alfragana, koji je živio u IX. stoljeću 
poslije Krista, pa tako i sintezu Ptolomejeva djela Almagesto. Uspo¬ 
redi: Attilio Ferrari - Donato Pirovano, Dante e le stelle. Salerno Edi- 
trice, Roma, 2015, str. 13. 

moje, tek što sam izišao iz mrtvoga uzduha (paklenoga), koji mi 
bijaše rastužio i oči i srce. Lijepa zvijezda, koja na ljubav po¬ 
tiče, razvedri svojim sjajem cio istok zastirući (svjetlom) svoje 
pratilice Ribe. Okrenem se nadesno i upravim pozornost svoju 
na drugi pol, i ugledam četiri zvijezde, još nikad ni od koga 
viđene, osim od prvih ljudi (Adama i Eve). Činilo se, kao da 
nebo uživa u njihovu plamu. Oj sjeverni kraju sirotni, gdje ti 
nije dano, da ih promatraš! 

Kad sam skinuo s njih oči, okrenuvši se malo prema drugo¬ 
mu (sjevernomu) polu, onamo, otkale su Kola (zvjezdovlje Ve¬ 
likoga Medvjeda) već nestala bila, ugledah pokraj sebe starca 
samca po vidu dostojna tolikoga počitanja, kako ga nijedan sin 
ocu više ne duguje. “ ( Čistilište , I, 13-33.) 37 

Dante u mnogobrojnim stihovima sva tri pjevanja Božanstvene ko¬ 
medije očituje svoju zadivljenost zvijezdama, ali im ne pristupa kao 
astrolog. 38 On je posebno vrjednovao djelo svetoga Tome Akvinskog 39 


37 Dante, Božanstvena komedija. Čistilište. Nav. dj., str. 9. 

38 „Cfr. Oltre i passi citati nel testo: I nje rno, XXVI, 21, 24; XXXIV, 
139; Purgatorio: XXXIII, 145; Paradiso : II, 22; V, 87-88; VII, 142; 
VIII, 97, 102, 148; IX, 142; X, 10, 66; XII, 99; XIV, 66, 67; XVIII, 
18, 37, 51; XXVII, 84; XXIX, 145; XXX, 1; XXXIII, 145.“ (Nico- 
la Sementovsy-Kurilo, Astrologia e religione. U knjizi: Nicola Se- 
mentovsy-Kurilo, Astrologia Trattato completo teorico-pratico. Qu- 
inta edizione. Editore Ulrico Hoepli, Milano, 1977, str. 71.) 

39 „ Ch>aj, koji mi je zdesna najbliži, bijaše mi brat i učitelj, a bijaše on Al- 
bert iz Cologne, a ja (sam) Toma iz Aquina. u /Raj, X, 97.- 99./ (A. Dan¬ 
te, Božanstvena Komedija. Raj. Nav. dj., str. 52-53.) Usporedi: Franz Boli 
- Carl Bezold - Wilhelm Gundel, Storia delVastrologia. Editori Laterza, 
1979, str. 53, 56. Detaljnije o Danteu i Tomi Akvin s kom: Tomo Vereš, 
Dante Alighieri i Toma Akvinski (s osvrtom na tu temu u hrvatskoj knji¬ 
ževnosti). U: Dante i slavenski svijet. Radovi međunarodnoga simpozija 
Dubrovnik 26-29. X. 1981. JAZU, Zagreb, 1984., str. 701-714. 

i opisujući djelovanje zvijezda i čovjekovu slobodnu volju, slijedio je 
njegov nauk. 40 

Dante smješta u pakao osobe koje su se bavile magijskim vješti¬ 
nama (čaranjem, proricanjem), a među njima je i poznati astrolog 
Guido Bonatti iz Forlija, prijatelj Guida di Montefeltra. 


40 „Prije svega valja da znaš da se snaga nebeskih tjelesa proteže i na ze¬ 
maljska tijela... I stoga, ako tko konzultira zvijezde kako bi predvidio 
učinke tjelesne prirode, na primjer ružna ili dobra vremena, ili zdrav¬ 
lja, ili bolesti tijela, plodnost ili neplodnost roda, te ostale slične stva¬ 
ri koje ovise o prirodnim i tjelesnim uzrocima, čini se da to nije gri¬ 
jeh. Svi se ljudi, što se tiče tih učinaka služe promatranjem nebeskih 
tijela. Tako seljaci siju i žanju u određeno vrijeme, koje se određuje 
na temelju kretanja sunca; mornari izbjegavaju ploviti za puna mje¬ 
seca ili za pomrčine; liječnici prema bolestima paze na kritične dane 
koje određuju prema tijeku sunca i mjeseca. Stoga nije neuputno, pre¬ 
ma nekim drugim okultnim opažanjima zvijezda a s obzirom na učin¬ 
ke tjelesne naravi, služiti se rasuđivanjem s pomoću zvijezda. Ali, ne¬ 
što se mora čvrsto paziti, da čovjekova volja nije podložna nužnosti 
zvijezda; inače bi nestala sloboda volje, a ako bi nje nestalo ne bi se 
moglo čovjeku pripisati zasluga za dobra djela, niti grijeh za zla dje¬ 
la. I stoga svaki kršćanin mora čvrsto držati da ono što ovisi o čovje¬ 
kovoj volji kao što su ljudska djela nije nužno podložno nužnosti zvi¬ 
jezdama. I zato se kaže u Jeremije (X, 2): ‘Ne privikavajte se na obi¬ 
čaje neznabožaca i ne bojte se nebeskih znakova! Jer ih se samo ne- 
znabošci plaše. ’ Ali se zloduh hoteći svakoga prevariti, može ubaciti 
u djelovanje onih koji se savjetuju prema zvijezdama/ 4 (Toma Akvin- 
ski. Opuscula philosophica. Svezak drugi. Priredio i preveo Augustin 
Pavlović. Demetra. Filosofska biblioteka Dimitrija Savića. Zagreb, 
1996. O rasuđivanju pomoću zvijezda. De iudiciis astrorum. Str. 170- 
173.) Prijevod ovoga Tomina latinskoga teksta na hrvatski: I. Mužić. 
Usporedi: I. Mužić, Sudbina i sloboda volje. Matica hrvatska - Ogra¬ 
nak Imotski, Split, 2014, str. 101. 

„Onaj drugi, komu su bokovi tako mršavi, bijaše Miche- 
le Scotto, koji se uistinu razumio u igru vračarskih varki. Gle 
Guida Bonatti-a; gle Asdenta, koji bi sada volio, da se (vazda 
samo) bavio kožom i dretvom, ali se prekasno kaje. Gle žalosne, 
koji ostaviše iglu, svičku i preslicu te postadoše vračare; počini- 
še mnoge uroke biljkama i slikama. “ {Pakao, XX, 115.-123.) 41 

Dante u Božanstvenoj komediji osobito ističe djelovanje zvijez¬ 
da na ljude. U Paklu Branetto Latini govori Danteu: 

,,A on meni: Ako slijediš svoju zvijezdu, ne fali ti slavna 
luka - jesam li dobro motrio (zvijezde) u lijepome životu. A da 
nisam tako rano umro, bio bih te poticao na djelo vidjevši, da ti 
je nebo tako milostivo. “ 42 {Pakao, XV, 55-56.) 

Dante u Raju posebno navodi darove koje je i sam primio u 
zvjezdanoj konstelaciji znaka blizanaca 43 : 

„ Čitaoče, tako se ja uzmogao povratiti k onomu (nebesko¬ 
mu) pobožnomu slavlju, radi kojega (ovdje) često svoje grijehe 
oplakujem pa se u prsa bijem - (kako je istina, da) ti ne bi tako 
brzo prst izvukao i metnuo u oganj, kao što ja ugledah zviježđe 
(Blizanaca), koje slijedi (zviježđe) Bika, i (kao što) se u njemu 
nađoh. O, slavne zvijezde, o, svijetla, puna velike snage, od ko¬ 
jih priznajem, (da sam primio) sav svoj duševni dar, ma kakov 
bio; s vama je onda izlazilo, s vama zalazilo (Sunce), što je otac 
svakoga samrtna života, kad sam prvi put osjetio (udahnuo) to- 
skanski zrak; a poslije, kad mi je milost u dio pala, da stupim u 

41 Dante, Božanstvena komedija. Pakao. Nav. dj., str. 111. (U Crkvi su i 
u postdanteovsko vrijeme bili veoma kritični prema astrologiji. Uspo¬ 
redi: Eugenio Garin, Lo zodiaco delta vita Lapolemica sull ’astrologia 
dal Trecento al Cinquecento. Editori Laterza, Bari, 1976, str. 93-125.) 

42 Dante, Božanstvena komedija. Pakao. Nav. dj., str. 89. 

43 Luigi Fasso, Dali ’ Alighieri al Manzoni. Felice le Monnier, Firenze, 
1955, str. 3. 

visoki (osmi) krug (zvijezda stajaćica), koje vas (Blizance i sve 
druge zvijezde stajaćice) okreće, suđeno mi bijaše (da uđem baš 
u vaše zviježđe). Uzdiše sada pobožno duša moja k vama, da 
nađe snagu za silni korak (u Empirej), koji ju privlači k sebi. 
(Raj, XXII, 106-123.) 

‘Ti si tako blizu najvišemu spasu ’, poče Beatriče, ‘da ti je 
nužno, da ti budu tvoje oči bistre i oštre. Zato, prije no više 
uđeš u nj, pogledaj dolje pa vidi, koliko sam ti svijeta pod noge 
spravila; tako da ti se srce, kolikogod može, radosno predstavi 
slavnomu mnoštvu (blaženih), što veseli idu po ovom okruglom 
eteru ’. Vratio sam se pogledom kroz svih sedam sfera i vidio ovu 
(zemaljsku) kuglu takovu, da sam se nasmiješio kukavnom joj 
izgledu; zato držim, da najbolje sudi onaj, koji ju omalovažuje, 
a tko za drugim teži, taj se uistinu može zvati čestitim. Vidio sam 
kćer Latoninu (Lunu), gdje se sja bez onih sjena, što su mi bile 
uzrokom, radi kojega sam prije mislio, da je negdje rijetka, neg¬ 
dje gusta. Pogled na tvoga sina, Hiperione (Sunce), ovdje sam 
izdržao i vidio sam kako se blizu i oko njega kreću Maja i Diona 
(Merkur i Venera). Odanle mi se prikaza umjereno (svjetlo) Ju- 
piterovo (gdje se vrti) između oca i sina (Saturna i Marsa); i tu 
mi se to razjasni, kako mijenjaju svoj položaj. I svih sedam mi 
pokazaše, kako su veliki i kako su brzi i kako su im razmaci od¬ 
mjereni. I ona gruda (zemlje), koja nas čini tako ohole, sva mi 
se ukaza, od bregova sve do mora, dok sam se okreta s vječnim 
Blizancima, zatim okrenem svoje oči k lijepim očima (Beatriči- 
nim). “ (Raj, XXII, 124-154). 44 

Dante utjecaj zvijezda na ljude nije doživljavao kao neizbježnu 
sudbinu. U šesnaestom pjevanju Čistilišta, koji je središnji dio Bo- 


44 Dante, Božanstvena Komedija. Raj. Nav. dj., str. 109. 

žanstvene komedije, Dante nedvojbeno ističe daje slobodna volja 
nezavisna od utjecaja zvijezda. 45 

„ ‘Lombard bijah, a zvali su me Marko. Svijet sam poznavao 
i ljubio sam krepost, za kojom sad više nitko ne poteže tetive. K 
uzlazu pravim putem ideš. ’ Tako odgovori i pridoda: Molim te, 
da se za me (Bogu) moliš, kad budeš gore. ’ 

A ja njemu: ‘Vjerom ti se vežem, da ću učiniti, što od mene 
tražiš, ali ću da puknem od jedne sumnje, ako se je ne riješim. 
Ta je sumnja bila prije jednostavna, sad je dvostruka po tvojoj 
izreci (da je svijet pokvaren), koja mi potvrđuje (istinu), kad 
ovo, što čujem ovdje, spojim s onim, što sam čuo drugdje (u 
nižem krugu). Svijet je doista tako lišen svake kreposti, kako 
mi ti veliš, a pakošću je krcat i pokrit: no molim te, da mi rečeš 
uzrok tako, da ga jasno vidim i da ga drugima pokažem. Jer 
jedan stavlja uzrok tomu (zlu) i nebo (utjecaj nebeskih tjelesa), 
a drugi ovamo dolje. ’ 

Ote mu se dubok uzdah, što ga prije bol stegnu u jao, a zatim 
poče: ‘Brate, svijet je slijep, a ti doista dolaziš iz njega. Vi, koji 
živite, pripisujete uzrok svemu jedino gore nebu, kao da ono sve 
sa sobom kreće po nekoj nuždi. Da je tako, u vama bi se uništila 
slobodna volja, pa ne bi bilo pravedno, da dobro rađa radost, a 
zlo žalost. Nebo daje poriv pregnućima vašim, ne kažem svima, 
no uzmimo, da kažem; svakako vam je dano svjetlo, da razliku¬ 
jete dobro i zlo, i slobodna volja (vam je dana), koja, ako izdrži 
prvu borbu s nebom, poslije sve svlada, kad se dobro goji. Višoj 


45 „Esso e ii canto centrale non solo del Purgatorio, ma dell’ intera 
Commedia, ed ha grandissima importanza perche svolge la teoria del 
libero arbitrio, che e a base di tutto ii poema, in quanto, negata la li- 
bera volonta dell’ uomo, non si potrebbe piu parlare di premi o di 
pene da assegnare alle azioni umane.“ (Ernesto Bignami, La Divina 
Commedia. Purgatorio. Edizioni Bignami, Milano, 1978, str. 160.) 

snazi i boljoj naravi slobodni se podvrgavate, i ta u vama stvara 
i volju, za koju se nebo ne brine. 

Zato, ako sadašnji svijet skrene s puta, u vama je uzrok, u 
vama neka se traži, a ja ću ti sad u tom (istraživanju) biti pra¬ 
vom uhodom /vodičem/. “ ( Čistilište , XVI, 46-114.) 46 

Beatrice Dantea poučava da blažene duše poslije smrti nisu na 
zvijezdama, nego u izvanprostornom Empireju. 

„Ono, što (Platonov) Timej o dušama govori, nije nalik 
tomu, što se ovdje vidi (da simboli predočuju apstraktne stvari), 
jer se čini, da on (zbilja) onako misli, kako govori. On veli, da 
se duša na svoju zvijezdu vraća misleći, da se odanle odcijepila, 
kad ju narav dade, da bude forma (tijelu). Možda njegova nau¬ 
ka ima (i) drugo znamenovanje, nego li kažu riječi; i može biti, 
da ne bi smiješna bila, kad bi se pravo razumjela. Misli li on 
(Platon), da se u ove krugove (na zvijezde) vrača čast (poradi 
dobrih) i prikor (poradi zlih) utjecaja (što ih zvijezde na čovjeka 
vrše), onda možda njegov luk donekle pogađa istinu. Ovo nače¬ 
lo (utjecaja zvijezda na čovjeka), krivo shvaćeno, zavelo je već 
gotovo cio svijet, da je tako daleko pošao, te (planete) nazvao 
Jupiterom, Merkurom i Marsom. “ (Raj, IV, 49-63) 47 

2 . 

Dante ističe da je, neovisno od djelovanja zvijezda i slobodne 
volje, u ljudskom životu osobito važna Božja milost. 

„ Ona pako, stojeći nepomična na spomenutoj strani kola, 
okrene nato riječi svoje k pobožnim bićima (supstancijama, 
anđelima): Vi bdijte u vječnom danu te vam ni noć ni san ne 
oduzima (nijednoga od) koraka, što (ih) korača vijek na svojim 

46 Dante, Božanstvena komedija. Čistilište. Nav. dj., str. 78-80. 

47 Dante, Božanstvena Komedija. Raj. Nav. dj., str. 24. 

putovima; stoga je mom odgovoru više stalo do toga, da me ra¬ 
zumije onaj, koji tamo preko plače, kako bi mu bol i krivnja bila 
jednake mjere. Ne samo utjecajem velikih (nebeskih) krugova, 
koji svako sjeme upravljaju kakvomgod cilju, prema tomu, kako 
ga zvijezde (sretno ili nesretno) prate, nego obiljem božanske 
milosti, koja daždi iz tako visoka stabla da mu naš vid ni blizu 
ne može doprijeti: ovaj (Dante) bijaše u njegovu novu (mla¬ 
đahnu) životu tako obdaren, da se je pravo naviknutom snagom 
mogao uzvinuti do divne vrsnoće. No tlo i kad je neobrađeno, 
što je u njega više dobre zemne snage, postaje to lošije i to više 
divlje po zlu sjemenu. Neko sam ga vrijeme podržavala gore 
svojim licem pokazujući mu mlade (moje) oči, vodila sam ga 
sa sobom po pravom putu. Ali tek što sam bila na pragu druge 
(djevičanske) dobi te sam promijenila žiće, ovaj se ote meni te 
se preda drugima (drugoj ljubavi). Kad sam se uspela od puti k 
duhu pa mi je porasla bila ljepota i krepost, bila sam mu manje 
draga i manje mila; i okrene korake svoje neistinitim putem sli¬ 
jedeći lažne slike dobra, koje potpuno ne drže nijedno obećanje. 
Ne pomaže mi ni to, što sam mu ishodila (od Boga) nadahnuće, 
kojim sam ga u snu i drugačije natrag dozivala; tako mu je malo 
bilo stalo do toga. Tako nisko pade, da sva sredstva nisu više 
dostajala (za njegov spas), osim pokazati mu izgubljenu čeljad 
(u paklu). Zato sam pohodila ulaz mrtvih te sam onoga, koji ga 
dovle dovede, plačući zamolila za nj. Prekršio bi se uzvišeni 
Božji zaključak, kad bi (ovaj) prešao preko Lete, pa se okusio 
ovakove hrane, a da ne bi platio računa pokajanjem, s kojega 
se suze liju. “ (Čistilište, XXX, 100-145.) 48 

Danteu su sva nebesa upravljana dobrotom anđeoskih bića pro¬ 
vidnosti, koja djeluje preko zvijezda, sve vodi i upravlja skladom 
svemira. Ta Božja providnost uvodi raznolikost među ljudima, koji 

48 Dante, Božanstvena komedija. Čistilište. Nav. dj., str. 142-143. 

svoje od Boga primljene darove mogu slobodnom voljom izopači¬ 
ti, kako Dante spominje u Raju: 

„ Tako ja njemu; a on /Karlo Martel/ meni: ‘Ako ti uzmognem 
pokazati jednu istinu, na ono što pitaš, bit će ti uprte oči (onako) 
kako mu (sada) držiš (okrenuti) hrbat (t.j. bit će ti jasno, kao što 
ti je sada sakriveno). Dobrota, koja okreće i usrećuje cijelo kra¬ 
ljevstvo, kojim se uzdižeš, čini da Njezina Providnost biva sna¬ 
gom u ovim velikim tjelesima. Um, koji je sam po sebi savršen 
(Bog), obuhvata (na taj način) ne samo predviđene stvari (sva¬ 
ku za sebe), nego i sve zajedno, skupa s njihovim spasom; jer 
kolikogod (utjecajđ) ovaj luk (ova sfera nebeska) strijelja (t. j. 
spušta na prirodnine u nižim sferama), toliko pada određeno na 
predviđenu svrhu kao strjelica upravljena na cilj. Da tome nije 
tako, onda bi nebo, kroz koje prolaziš, proizvodilo djela, koja ne 
bi bila umotvori, nego razvaline; a to ne može biti, ako nisu in¬ 
telekti, koji ove zvijezde pokreću, manjkavi, (kako bi bio) manj¬ 
kav i Prvi (Bog), koji bi ih bio stvorio nesavršene. Hoćeš li, da ti 
se ova istina još više razjasni? ’ A ja: ‘Ne, nipošto, jer vidim, da 
nije moguće, e bi priroda šuštala u onomu, što je nužno. ’Na to 
on još: ‘Sad reci, ne bi li za čovjeka na zemlji bilo gore, kad ne 
bi bio građanin (t.j. kad ne bi živio u društvu)? ‘Jest’, odgo- 
vorih ja, ‘i ne tražim tu razloga. ’ ‘A može li biti (društvo), da se 
dolje ne živi raznoliko u raznolikim službama? Ne, ako vam vaš 
učitelj (Aristotel) pravo piše. ’ Tako je dokazujući došao dovle; 
onda zaključi: ‘Dakle korijen vaših djela mora biti raznolik: 
zato se jedan rodi Solonom, drugi Kserksom, netko Melkizede- 
kom, netko onim (Dedalom), koji, leteći po zraku, izgubi sina. 
Narav sfera, što (utjecajem svojim) pečate samrtni vosak, dobro 
radi svoj posao, ali ne razlikuje kuću od kuće. Odatle dolazi da 
se Ezav odijelio u sjemenu (u materinoj utrobi) od Jakova, a 
Kvirin proizašao od tako prosta oca, da su ga pripisali Martu. 

Rođena bi narav istim putem išla, kojim i roditelji, kad Božja 
Providnost ne bi nadjačala (ovaj nagon). 

Sad vidiš pred sobom, što ti je bilo iza leđa; no da vidiš, kako 
mi se miliš, hoću da te zaodjene poput kabanice jedan doda¬ 
tak. Uvijek se narav, ako joj sreću ne posluži, izvrgne u zlo, kao 
svako drugo sjeme izvan svoga podneblja. A kad bi (vaš) svijet 
tamo dolje vazda pazio na temelj, što ga narav postavlja slije¬ 
deći taj (temelj), mogao bi imati ljude dobre. Ali vi silite čovjeka 
rođena da se paše mačem na fratarsku kordu, a kraljem činite 
(onoga), koji jeza propovjedaonicu. Zato je put (hod) vaš izvan 
kolosijeka ’. “(Raj, VIII, 94 - 148.) 49 

Sva dubina Danteova katolicizma očituje se u njegovoj pobož- 

nosti prema Bogorodici, posebno iskazanoj u molitvi sv. Bernarda: 

„Djevice majko, kćeri svoga sina, ponizna i uzvišena više 
nego ikoji stvor, od vijeka odabrana meto Vječnoga Promisla, 
ti si ona, koja ljudsku narav tako oplemeni, da se njen Stvoritelj 
nije žacao učiniti se dijelom svoga djela. U tvojoj utrobi uže¬ 
gla se ljubav, od topline koje u vječnom je miru proklijao ovaj 
cvijet. Ti si nam ovdje podnevna baklja ljubavi, a dolje među 
samrtnicima živ si vrutak ufanja. O Gospo, tako si velika i toliko 
vrijedna da onaj, koji traži (od Boga) milosti, a tebi se ne utiče, 
želi letjeti a da mu želja nema krila. Tvoja blagostivost ne po¬ 
maže samo onomu, koji traži pomoć, nego mnogo puta od svoje 
volje preteče prošnju. U tebe je smilovanje, u tebe samilost, u 
tebe veledušje, u tebe se ujedinjuje sve, kolikogod u stvorova 
ima dobrote. Evo onaj, koji je od najdublje kaljužine svemira pa 
do ovdje (gore) vidio duševne živote, jedan po jedan, pokorno 
od tebe moli, iz milosti, toliko snage, da se može očima dignuti 
dalje u visinu do zadnjega Spasa. A ja, koji poradi svoga gleda¬ 
nja nisam nikada gorljivije žudio nego (žudim) poradi njegova, 

49 Dante, Božanstvena Komedija. Raj. Nav. dj., str. 42-43. 


32 



podastirem ti sve svoje molitve i molim te, da ne budu nedo¬ 
voljne, kako bi ga svojom molitvom oslobodila od svih oblaka 
njegove umrlosti tako, da mu se otkrije Najviše Blaženstvo. Još 
te molim Kraljice, koja možeš ono, što hoćeš, da sačuvaš čista 
njegova čuvstva nakon tako (uzvišena) viđenja. Tvoja zaštita 
neka ga čuva od poriva ljudskih. Gle Beatriču, s kolikim blaže¬ 
nima sklapa ruke na moju molitvu. “ 

Oči Marijine, Bogom ljubljene i poštovane, uperene u go¬ 
vornika, pokazivaše kako su joj ponizne molitve mile; zatim se 
okrenuše k Vječnomu Svjetlu, a ne smije se misliti, da ikoji stvor 
onamo gleda tako bistrim okom. “ (Raj, XXXIII, 1-45.) 50 

Dante završava Raj u sjedinjenju sa zvijezdama i u doživljaju 
svemoćne Ljubavi. 

„Kad sam očima promatrao malo taj krug, što se činio začet 
u tebi poput odražena svijetla, prikaza mi se, kao da u sebi nosi 
našu sliku naslikanu vlastitom svojom bojom: stoga sav moj po¬ 
gled uroni u nj. Kao mjernik, koji sav mar uloži da nađe mjeru 
(kvadraturu) kruga, te razmišljajući ne može da nađe načelo, 
koje treba, takav bijah i ja kod toga novoga viđenja: htjedoh vi¬ 
djeti kako se (ljudska slika) sjedinjuje s krugom i kako u njemu 
biva, no nije mi dostajalo vlastito perje (za taj let), da mi nije 
um pogodila svjetlost, u kojoj stiže želja (ispunjena). Visokoj 
fantaziji ovdje je ponestalo snage. No već je okretala moju želju 
i volju, kao kotač, koji se jednako vrti, ona Ljubav, što okreće 
sunce i ostale zvijezde. “ (Raj, XXXIII, 127-145.) 51 

Dante vidi u Raju i Sigeriusa (Sigieria) iz Brabanta, koji je bio 
profesor filozofije u Parizu i koji je ubijen od jednog svećenika u 

50 Dante, Božanstvena Komedija. Raj. Nav. dj., str. 154. Usporedi: Kr- 
sto Kržanić, Marija u Danteovoj Divnoj glumi. Marija /Split/, god. 
III/1965, br. 3, str. 130. 

51 Dante, Božanstvena Komedija. Raj. Nav. dj., str. 155. 


33 



Orvietu oko 1282. godine. Sigerius je samo dijelom svojih shvaća¬ 
nja bio sljedbenik arapskog filozofa Averroesa /Ibn Roschd/ (1126- 
1198), i Dante ga ne tretira kao heretika. 52 

„ Ovaj, sa kojega se tvoj pogled meni vraća, svjetlo je duše 
jedne, pune tako teških misli, da joj se činila smrt spora. Ovo 
je vječno svijetlo Sigiera, koji je predavajući u ‘Ulici Slame’ (u 
Parizu) zaključcima (logike) došao do zavidnih istina (t.j. koje 
su pobuđivale zavist). “ (Raj, X, 133-138.) 53 

U pristupu Danteovoj trilogiji Pakao, Čistilište i Raj bitno je 
njegovo shvaćanje pojma Beatrice. Sigurno je da se Beatrice u Bo¬ 
žanstvenoj komediji ne može identificirati ni s jednom svjetovnom 
ženom. Beatrice je stvarno metafizički simbol, 54 koji neki autori 
tumače u smislu daje Dante pripadao sljedbi Fedeli d’Amore. 55 
Međutim, kada bi se i posebno potvrdilo da je Dante pripadao toj 


52 „Ne bi dakle bilo pravedno naše shvaćanje Averoesove pojave u po- 
viesti sredovječne filozofije, ako bismo ga promatrali kao začetnika 
onih krivih nauka, koje nose zajednički naslov ‘averoizam’, a koji 
je bio više puta osuđen kao neprijatelj kršćanske istine i kao kriva fi¬ 
lozofija. Među pristaše dobroga averoizma spada prema najnovijim 
iztraživanjima i slavni pjesnik Dante, koji je postavio u nebo ne samo 
Sv. Alberta i Sv. Tomu, nego i averoista Sigera iz Brabanta.“ (Fra¬ 
njo Sanc, Poviestfilozofije. II. dio. Filozofija srednjega vieka. Zagreb. 
1943, str. 112.) 

53 Dante, Božanstvena Komedija. Raj. Nav. dj., str. 53-54. 

54 P./aolo/ Vinassa De Regny, Dante e ii simbolismo pitagorico. Fratelli 
Melita Editori, Genova, 1988, str. 98-109, 114-126. 

55 Usporedi: Alfonso Ricolfi, Studi sui ‘fedeli d ’amore ’. Daipoeti di cor- 
te a Dante. Simboli e linguaggio segreto. Edizioni Bastogi, Foggia, 
1983, str. 308.; Mario Alessandrini, Dante fedele d’amore. Editrice 
Atanor, Roma, bez navedene godine izdanja (1960?), str. 197.; Rene 
Guenon, Considerazioni sull’esoterismo cristiano. Edizioni Studi 
delle tradizioni, Firenze, bez navedene godine izdanja, str. 117.; Rene 

sljedbi, očito je iz njegova opisa Isusa Krista, Presvetog Trojstva i 
Bogorodice daje on i u takvoj mogućnosti ostao u potpunosti pra¬ 
vovjerni katolik. 56 


* * * 

Poetski izraz Danteova duha u srednjovjekovno doba posebno 
je utjecao na likovna umjetnička ostvarenja. 57 Dante ostaje suvre¬ 
men u svim povijesnim razdobljima za sve one koji nisu oboljeli od 
okultne infekcije. Paul Claudel ističe daje na njegovu duhovnu iz¬ 
gradnju posebno utjecao i „Danteov veliki spjev“. 58 „On nije samo 
najveći pjesnik Italije ijedan od najvećih, što gaje zemlja vidjela, 


Guenon, L ’esoterismo di Dante. Editrice Atanor, Roma, bez navede¬ 
ne godine izdanja, str. 79. 

56 Slobodni zidari također tretiraju Dantea kao heretika. „Epigoni del 
numerismo furono e sono o frammassoni. Per questo taluni e primi tra 
tutti ii Rossetti e l’Aroux hanno voluto vedere in Dante un settario, un 
illuminato, quasi un protestante, comunque un anticattolico. Nulla di 
tutto questo. Dante e invece un perfetto cattolico; non solo dal punto 
di vista dogmatico, ma anche come credente e praticante.“ (P. Vinassa 
De Regny, Dante e ii simbolismo pitagorico. Nav. djstr. 36.) 

57 Ferdinand Piper, Mvthologie der christlichen Kunst von der dltesten 
Zeit bis in ’s sechzehnte Jahrhundert. Erste Abtheilung. Neudruck der 
Ausagbe 1847. Biblio Verlag, Osnabriick, 1972, str. 255-274. „Reklo 
se, da je Danteov Pakao poslužio Signorelliju u orvietskoj katedra¬ 
li, da izriše jednu od najvećih fresaka renesansnog slikarstva. Nema 
sumnje, da Michelangelo ne bi nikada bio izrazio svoj Sudnji dan u 
Sikstinskoj kapeli, da se nije načitavao Danteova Pakla, koji mu je uz 
Ivanovu Apokalipsu bio jedina inspiracija. 44 (B. Radića, Dante /l265- 
1965/. Nav. dj., str. 179.) 

58 Paul Claudel, Moje obraćenje. U: Krsto Spalatin, Paul Claudel. Oso¬ 
ba i Duh (Madrid), godište VII/1955, sv. 2, str. 187. 

nego jedna od onih duša, u kojoj se sve druge nalaze i odrazuju, je¬ 
dan od onih učitelja čovječanstva, kojima je podnožje jedno brdo, a 
slušaoci naraštaji svakoga naroda; glasovi svečani i veoma moćni, 
koji viču, rekao bih, u pustinjama, ali se čuju i u budućim vjekovi¬ 
ma i visoko na nebesima." 59 


Ivan Mužić 



■ ~mA- jli Vr.j.' p v- J. w tt/ 


59 Giovanni Papini, Najviša i universalna vrijednost Danteove Božanske 
komedije. Hrvatska smotra, godina VII, broj 6 za lipanj 1939, str. 205- 
208. Preveo prof. Antun Sasso. 

Svjetlost Beatrice 


i. 

l. 

Simbol sv. Dominika 

Pravilni zlatni lukovi obrabljuju crvenilo plašta predstavljajući 
savršen kontrast prema smeđem brdu, nad kojim se uzdiže Majka 
Božja Garićka. Na vrhu toga obloga, osjenčanoga brijega kleče ko¬ 
ludrica i fratar, brat i sestra propovjedničkog reda, a među njima 
u sredini ispod Bogorodice nalazi se simbol sv. Dominika, malen 
pas s vatrenom kuglom. Legenda kaže, daje takvu prikazu vidjela 
u snu prije svečeva rođenja njegova majka u španjolskom, kastil- 
skom gradu Callarogi. Zvala se Johanna ili milost Božja, dok su 
djetetu dali na krstu ime Dominicus, što je oblik izveden od Domi- 
nus i znači „Gospodnji 44 . 

Papa Honorije III. potvrdio je pravila dominikanskog reda god. 
1216. Svetac je umro pet godina kasnije (1221.), a nekoliko go¬ 
dina za tim nalazili su se njegovi redovnici u tadanjim središtima 
zagrebačke biskupije, u Zagrebu, Čazmi, Ivaniću i Gariću. Prema 
riječima o. Miroslava Vanina (Povijel crkve katoličke) postoji mo¬ 
gućnost, da se ženski ogranak istoga reda nalazio u Ivaniću već 
god. 1226., deset godina poslije papina odobrenja, ili pet godina 
poslije smrti njegova osnivača. 

Gore opisana slika nalazi se u ivanićkoj samostanskoj crkvi. Pri¬ 
povijeda se, daje onamo donesena iz garićkog svetišta Bele crkve 
u doba kad su Turci osvojili Moslavačku goru. Bilo je to god. 1545. 
Lako je moguće, da su se u ta četiri stoljeća događale s umjetninom 

razne promjene; možda je bila oštećena požarom i eksplozijom 
baruta, sakrivenog u crkvi g. 1572., ili sasvim uništena te izno¬ 
va naslikana troškom varaždinskih kanonika bivšeg čazmanskoga 
kaptola, što naslućujemo iz neke bilješke samostanskog arhiva. Ne 
mogu ovdje ulaziti u detalje njezine neistražene historije, a spo¬ 
minjem je radi njezina simboličkog sadržaja: Vizija Majke Božje 
s Isusom i anđelima uzdiže se nad garavo-smeđim brdom, koje je 
tako zaobljeno, da nas podsjeća na zemaljsku hemisferu. Na vrhu 
obline, između dominikanca i dominikanke, vidimo malenu vjernu 
životinju s vatrenom kuglom, koju je Dante u svojoj Božanstvenoj 
Komediji nazvao „divnim plodom“. Što znači ova usijana, goruća 
lopta, golema varnica, što prema legendarnom snu majke Johanne 
užiže sav svijet? Postavljajući ovo pitanje udaljujemo se od stvar¬ 
nosti u daleko područje srednje vjekovne simbolike, do najbujnijih 
proizvoda ljudske fantazije, nastalih u doba, kad povijest nauke 
označuje zoru humanizma. 

Za sv. Dominika kažu, da je po svojoj mudrosti bio odsjev ke- 
rupskoga svijetla. Kerubini su u nebeskoj hierarhiji oni anđeli, 
koji se nalaze u drugom krugu oko Stvoritelja. Prema mišljenju 
srednje vjekovnih učenjaka oni upravljaju zvijezdama stajačicama, 
najstalnijim nebeskim tjelesima. Mudrost sv. Dominika postala je 
u onom davnom vremenu općenitim simbolom. Pod njegovim ime¬ 
nom izvršena je najveća evolucija u povijesti nauke, teološke kao 
i svjetovne. Članovi njegova reda izvršili su preokret tisućugodiš- 
njeg značenja, koji je na svom vrhuncu dao nenadmašive proizvode 
ljudskog uma: djela sv. Tome Akvinskoga i Dantea. 

Ranija stoljeća srednjega vijeka ne pokazuju gotovo nikakve 
težnje za racionalnom kulturom. Istom u XIII. stoljeću počinju se 
javljati njezini prvi oblici, i to najprije u bogoslovskim djelima. 
Novi teološki smjer donosi reakciju protiv pretjeranog simbolizma 
i točnije poznavanje svih ostalih znanosti. Stariji učenjaci tumačili 
su Bibliju s pomoću svoje imaginacije, služeći se sredstvom alego- 

rije po uzom apokaliptičke literature. U to doba nije još teologija 
- kako piše P. Mandonnet - našla svoj položaj, radi oskudice filo¬ 
zofskog regulatora. Petar Abelard u XII. vijeku uvodi metodičke 
principe, braneći jasnoću, dok Hugues de S. Victor ustaje otvoreno 
protiv alegorista, koji ne vide dubljeg smisla. U slijedećem stolje¬ 
ću počinju bogoslovi sve više cijeniti Aristotela i njegovu logiku. 
Najveću zaslugu u tom smjeru stekao je učitelj sv. Tome Albert 
Veliki. Crkveni pisci zovu ga „Doctor Universalis“. Bio je biskup 
i dominikanski profesor u Parizu i Kolnu. U svojim djelima na¬ 
stojao je dovesti u sklad Aristotelovu nauku s kršćanstvom. Kao 
utemeljitelja tomističkog filozofskog smjera Dante ga u svom Raju 
postavlja pokraj prvog predstavnika „kraljevske mudrosti“, autora 
Priča i Pjesme nad pjesmama, kralja Salamuna. 

Duboka promjena uslijedila je dvanaestog i trinaestog stolje¬ 
ća na podmčju evropske znanosti. Poslije mnogih fantastičnih lu¬ 
tanja učenjaci se priklanjaju racionalnom postupku, proučavajući 
najvrjednija djela staroga vijeka. Velikom revnošću prenose se na 
evropski zapad tekovine grčke i rimske kulture. Njihov utjecaj kao 
i veze s Istokom uslijed Križarskih ratova i razvitka trgovine pruža¬ 
ju tadanjim školama pobude za neki osebujni pogansko-kršćanski 
sinkretizam, što se nenadmašivo očituje u Božanstvenoj Komediji. 

Prvi traci humanizma opažaju se u bogoslovskim djelima. Po¬ 
jam teologije proteže se u to vrijeme i na sve ostale znanosti. Za 
srednje vjekovne učenjake kao i za stare Grke bila je filozofija samo 
sveukupnost ljudskog znanja, izrađena razumom i iskustvom čo¬ 
vjeka tijekom historije. 

Rezultate tog znanja upotrebljavaju filozofi za prvi cilj nauke, 
za spoznaju najviše istine, predane čovjeku izravno od Boga i neo¬ 
bjašnjive po svojoj prirodi, dok je čovjek na ovom svijetu. Znanost 
nam ne objašnjuje unutarnju tajnu o istini vjere, što ostaje nepro- 
diran misterij, ali nam zato daje čitav jedan svijet analogija; ona 
približuje dva reda stvari i stvara jedinstvo, koje nam pomaže i 

umiruje nas. P. Mandonnet kaže: ,,La foi est el perfectionnement de 
P intelligence humaine et la grace le perfectionnement de la nature 
et de la volonte de 1’ homme. Comment entendre ces problemes 
sans 1’ etude de la nature et des facultes de 1’ homme qui sont le 
support et les receptacles de 1’ ordre surnaturel en nous...“ (Dante 
le theologien ). 

Veza između teologije i filozofije naročito se očituje u domini¬ 
kanskoj nauci. Predstavnici tog reda pridonijeli su najveći udio u 
konstruktivnom radu trinaestog stoljeća, a vrhunac njihova nastoja¬ 
nja odrazuje se u djelima sv. Tome Akvinskoga. „Suma theologiae“ 
predstavlja temeljno djelo kasnijeg bogoslovlja, pa je za trident- 
skoga koncila ležala pokraj biblije na oltaru kao autoritativna odlu¬ 
ka u prijepornim pitanjima (I. Kršnjavi). Pisac ove savršene knjige 
sjedinio je u sebi čitavo znanje svojega vremena. Dubljina njego¬ 
vih misli izvire iz kontakta kršćanske objave sa svima tadanjim 
znanostima, koje su „anđeoskom doktoru“ poslužile kao pomoćno 
sredstvo za razlaganje i obranu vjere. Postavljajući sve stvari u red, 
sv. Toma je svojom čudesnom inteligencijom izgradio nedostiživu 
sintezu vjere i razuma, milosti Božje i prirode, sažete u jedinstvenu 
umjetničku konstrukciju. Za njega je sva znanost autonomna i diže 
se samo vlastitim sredstvima, iskustvom i razumom, koji, ispravno 
vođeni, ne mogu doći u sukob s vjerom. 

Nitko objektivan ne može poreći, da su veliki skolastički umovi 
postavili temelje današnjoj europskoj civilizaciji, t. j. onome, što 
je u njoj najvrjednije. Pa ipak, oni nam nisu objavili sve znanje, 
kojim su raspolagali, čuvajući neke istine u svojim znanstvenim 
trezorima. Dosta ima dokaza, kako su rezultati tog davnog znan¬ 
stvenog rada brižljivo sakrivani pred običnim svijetom. Više je bilo 
tome razloga, a jedan je izrazio sv. Toma riječima: „Nolite sanctum 
dare canibus“. Osim općenitih prilika i običaja, te slabe podobnosti 
tadanjih ljudi za shvaćanje izravnih, apstraktnih dokaza, bila je pre¬ 
ma tumačenju Svetog Doktora potrebna neka simbolika, kad se go- 

vorilo o višim stvarima zato, da se izvježbaju pouzdani, a izbjegne 
podrugivanju nevjernih. Ima problema, kojima ne možemo pristu¬ 
pati bez priprave i pobožne opreznosti, jer je kod njihova rješavanja 
opasnije ignoriranje religioznih sredstava od vulgarnog neznanja. 

U srednje vjekovnoj literaturi dosta često nalazimo riječi „scin- 
tilla“ i ,,favilla“. Tadanji mistici spominju ih obično u vezi s odno¬ 
som ljudske duše prema milosti Božjoj. Teorija „scintilla animae“ 
označuje unutarnju dinamiku svjetlosti, što se povećava pod utje¬ 
cajem vjere. Istu misao izrazio je i Dante u XXIV. pjevanju Raja: 

„ quest e la favilla 

che si dilata infiamma poi vivace, 

e come stella in cielo, in me scintilla ,“ (Par.) 

(To je iskra, što se proširuje u plamen sve življi i kao zvijezda 
na nebu, u meni sjaji.) 

Posljednju riječ možemo shvatiti kao imenicu ili glagol, prema 
tome da lije s akcentom ili bez njega. Ovo je značajno, jer iz toga 
neki izvode panteističku koncepciju Danteovu. Za točnije objašnje¬ 
nje gornjega stiha potreban je prilično dalek i zaobilazan put. Na 
istom nesigurnom terenu posrnuli su već mnogi komentatori, pa 
stoga držim, daje najpouzdanije, ako se čovjek što manje udaljuje 
od prirode i od matematske jasnoće. 

U pozadini svake predodžbe o natprirodnom pojmu mora da 
se krije neki prirodni paralelizam. Počevši od najstarijih vremena, 
vatra je simbolički predstavljala božansku ljubav. Historija priča 
o starim Tebancima, kako su na dan Bakhove svečanosti u Beotiji 
noću trčali duž rijeka Ismen i Asopo s gorućim bakljama u ruci, 
vičući ,,vode“, te pjevajući pjesme, kojima su izazivali Bakhovu 
simpatiju za svoje vinograde i polja. Isti motiv, samo u savršenom 
obliku, naglašuje kršćanska Objava. Simboličku svetost vatre na- 
glašuje Stari i Novi zavjet , počevši od Abrahamove žrtve i Mojsije- 

va gorućega grma do najuzvišenije scene Duhova, kada se Najviša 
Ljubav pokazala apostolima u slici plamenih jezika. 

Vatra sve prožima, ona je - kako nas uči kozmogonija - prvotni 
oblik energije, maksimum stvarnosti, koju možemo zamisliti u sve¬ 
miru i našem planetu; ona je u magni, u suncu i zvijezdama. Najviši 
red nebeske hijerarhije pripada Serafinima ili vatrenim anđelima. 
U Svetom pismu smatraju ognjenu kišu kaznom za grijehe protiv 
Boga i prirode, kako nam pokazuje primjer uništenja historijskih 
gradova na južnoj obali Mrtvoga mora. Plamen uništava sve, pa je 
prirodna kazna za one, koji huleći na Boga ustaju protiv poštivanja 
svakog autoriteta, jer, kako kaže Dante - njihove riječi padaju kao 
ognjene pahuljice, dok ne zapale i samo pješčano tlo. 

Prve hipoteze nauke o postanku svijeta svode se na vatreno sta¬ 
panje i kružnu dinamiku nebeskih sfera. Prvo Božje djelo u stadiju 
neuređenog kaosa imalo je oblik kugle, a rezultat prvog Pokreta bio 
je najsavršeniji geometrijski oblik, krug. Izvor njegove pravilnosti 
nalazi se u točki središta, a tok njegova postanka od ništice opisu¬ 
je spirala. Značaj ovoga gibanja prikazuje sv. Toma suglasno sa 
sv. Dionizijem Areopagitom slijedećim riječima: Obliquus motus 
est compositus ex utroque: quando quis procedit ex consideratione 
creaturarum, sed hane ordinat in considerationem Dei“. (In Psalm .) 

Kružno gibanje promatramo na nebeskom svodu i ono nam 
označuje vrijeme, dok se principi spirala ostvaruje na zemlji, po¬ 
čevši od iskonskog formiranja njezine kore. 

Geogonija nam predstavlja hipoteze o tajni ohlađivanja magne, 
žitke mase u utrobi zemlje, dok nas mineralogija upućuje na za¬ 
kone njezine diferencijacije, koja nipošto nije jednolična, već vrlo 
komplicirana i savršena. U tom se rezultati najnovijih znanstvenih 
istraživanja sasvim podudaraju sa simboličkim putokazima Biblije, 
s tragovima onog svetog kamenja, koje su praoci pobožno škro- 
pili vodom i polijevali uljem. Linije ljudske povijesti, obilježene 
historijskim središtima i znamenitim događajima podudaraju se s 


48 



tragovima podzemnog bogatstva po nekim neshvatljivim, a ipak 
jasnim i očitim zakonima. Još je čudesnije, da su mnoge pojave 
na spiralama zemlje savršeno određene u vremenu, pa se dosljed¬ 
no podudaraju sa svemirskim krugovima. Realan spoj svemirskih i 
zemaljskih putova predstavljaju bolidi. Oni su u isto doba simbol i 
stvarnost njihova jedinstva - prividni i zbiljski put od nebeske iskre 
do blještave kugle u našoj atmosferi, koja nas svojim časovitim sja¬ 
jem podsjeća na simbol sv. Dominika. U srednjem su vijeku ljudi 
vjerovali, da ih donose anđeli. U tom ima mnogo istine, jer točni 
računi i mjerenja potvrđuju, da meteori u istinu dolaze utjecajem 
nedokučivih sila Najviše Inteligencije, koje čovjek zamišlja prema 
podobnosti svoje imaginacije. 

Skolastički učenjaci mnogo su raspravljali o biti anđela. U tom 
nedokučivom pitanju zauzeo je Dante sasvim originalno mišljenje. 
Njegova se hipoteza bitno razlikuje od nazora suvremenih bogo¬ 
slova, pače i njegova uzora sv. Tome Akvinskoga. U toj originalnoj 
ideji o anđeoskoj biti i sakrivena je najdublja istina njegova ličnog 
saznanja, tajanstveni ključ principa, koji je doveo do apoteze Bea- 
trice. Međutim prije potpunog razjašnjenja potrebno je da se zau¬ 
stavimo kod nekih historijskih pojava. 

2 . 

Iz stare Firence 

„Društvo Svete Djevice“ bilo je osnovano g. 1244. prigodom 
neke propovijedi sv. Petra iz Verone. Među svojim članovima bro¬ 
jilo je većinu florentinskih slikara. Pobožnost tih umjetnika očito¬ 
vala se u mnogim duhovnim egzercicijama, a naročito u večernjem 
pjevanju hvalospjeva (laudes) na pučkom jeziku. Svakog dana po 
zaključku posla izlazili su iz svojih radiona s druge strane Arna 
te se sakupljali u dominikanskoj crkvi Santa Maria Novella. Tim 
sastancima, kako piše P. Mandonnet, pribivao je i mali Dante. Po 

svemu izgleda, daje njegova veza s umjetnicima bila vrlo srdačna, 
jer je već za rana razvio svoj osobiti dar za crtanje. Među njima je 
često čuo pjevati popularnu pobožnu pjesmu ,,la lauda di Donna 
Matelda“, prema kojoj je stvorio jedan od svojih značajnih ženskih 
tipova Božanstvene Komedije. 

Boccacio također piše o hvalospjevu Lauda u firentinskoj cr¬ 
kvi S. Maria Novella. U susjedstvu ove crkve i velikog samosta¬ 
na Dominikanaca nalazio se drugi samostan, u kojem su obitavale 
sestre milosrdnice, poznate pod imenom „Vestite di Santa Maria 
Novella“. Osnivač reda, sv. Dominik utemeljio je također i žen¬ 
ski ogranak. Najznamenitija predstavnica tih bijelih opatica bila je 
Donna Matelda. Tako su je zvali u Italiji, dok joj je pravo ime bilo 
Mechthilde von Magdeburg. Rođena u Njemačkoj i odgojena po 
Dominikancima; pokazala je neobičan književni i umjetnički tale- 
nat. Napisala je najsnažnije vizije u srednjem vijeku pod naslovom 
„Das fliessende Licht der Gottheit“. (Mandonnet). 

Među Laudima doživio je Dante prve pobude za svoje umjetnič¬ 
ko stvaranje. Poslije polovice XIII. vijeka, nekako u doba pjesni¬ 
kova rođenja, osnovalo je isto društvo u Firenci školu gramatike, 
koja se također nalazila u dominikanskom samostanu. Tu je pjesnik 
primio svoju prvu obuku. Čitavo njegovo obrazovanje razvijalo se 
pod religioznim utjecajem. Možda je neko vrijeme učio i u školi 
franjevaca Santa Croce, ali pretežan dio znanja stekao je kod do¬ 
minikanaca, što se duboko odrazuje u njegovu kasnijem shvaćanju 
i znanstvenom radu. 

Svaki samostan morao je imati teološku školu. Važnost firen¬ 
tinske približavala se, samo bez naslova i prava, onoj koja je u isto 
vrijeme postojala u Parizu, gdje je pod imenom „Studia generalia“ 
bila utjelovljena samoj univerzi. Prigodom podjele Rimske provin¬ 
cije bilo je u Firenci g. 1295. osnovano pravo sveučilište. Među 
njegovim slušačima nalazili su se najbolji bogoslovi iz čitave pro¬ 
vincije. Učenje filozofije nije bilo vezano uz samostan. Pojedini fa- 

kulteti bili su smješteni u nekoliko posebnih zgrada, koje su stalno 
obilazili đaci zajedno sa svojim učiteljima. 

Dante se rodio g. 1265. Sa osamnaest godina ušao je u klerikat, 
gdje je postigao niži svećenički red i tonzuru. G. Salvadori piše, da 
mu je učitelj kod S. Maria Novella bio Remigio Girolami, floren- 
tinski dominikanac, koji je g. 1267. apsolvirao parišku univerzu. 
Postoji mogućnost, daje bio slušatelj i samoga sv. Tome Akvinsko- 
ga, u doba kad je ovaj došao iz Pariza i predavao u Napulju (1272. 
- 1273.) Drugi Danteov učitelj, Nikola Brunazzi, bio je također 
đak sv. Tome, pače gaje pratio na njegovu putu u Pariz. Po njem 
je pjesnik upoznao prve autoritete svog vremena. Po svoj prilici je 
i najvećega među njima lično poznavao, jer ga na jednom mjestu 
naziva „dobri brat Toma Akvinski“ ( Convivio ). 

Neki dantolozi smatraju pjesnika autodidaktom. Mandonnet to 
pobija vrlo temeljito. Općenito u XIII. vijeku smatrali su književ¬ 
no obrazovanje identičnim s klerikatom, dok su laici osim rijetkih 
iznimaka bili nepismeni. Klerikatura je bila neophodni uvjet, da 
se dođe do više nauke. Ovo nije važilo samo kod prinčeva i kod 
velikaške djece. U istom stoljeću često susrećemo izreku: laicus, 
hoc est idiota. Posljednja riječ označuje čovjeka bez obrazovanja, 
nepismena, a ne tupoglava u današnjem smislu. Srednje vjekovni 
pisci na pučkom jeziku, trouverski i troubadurski, bili su redovno 
klerici. Oni su nosili habit i tonzuru i onda, kad su bili oženjeni. 
Malo je bilo pisaca u tadanjoj Italiji i Francuskoj, koji nisu prošli 
klerikat. Za Dantea se može pouzdano reći, daje bio barem kandi¬ 
dat teologije. Odgojen od najranijeg djetinjstva po dominikancima, 
primio je sve principe njihove nauke, u kojoj je filozofski elemenat 
zauzima vrlo značajno mjesto. 

U svima svojim nazorima Dante slijedi obična katolička načela. 
Većina dantologa vide u njemu vjerna sljedbenika sv. Tome. Važno 
je, da se on i u samom načinu književnog izraza pokorava utvrđe¬ 
nom postupku teologije i sv. Pisma. On je u isto vrijeme pjesnik, 

učenjak i propovjednik, gorljiv moralist i neumoran istraživač isti¬ 
ne, radi koje je - kako sam kaže - nekoliko godina mršavio (Si che 
mi ha fatto per piu anni macro. Par. XXV., 3.) 

Kroničar Giovanni Villani piše g. 1348. slijedeće: „On je bio 
velik učenjak gotovo u svima znanostima, premda je bio laik. Taj 
Dante, s obzirom na svoje znanje, bio je nešto malo uobražen, ne¬ 
prijatan i preziran, kao osorni filozof nije znao dobro raspravljati 
s laicima“. Benvenuto d’ Imola kaže u svojem Komentaru Divine 
Comedie oko g. 1370., da su suvremenici zvali Dantea bez razli¬ 
ke pjesnikom, filozofom ili teologom. Teško je dakle prikazati svu 
svestranost njegove inteligencije. U latinskoj raspravi ,,Quaestio 
de aqua et terra“ nalazimo priznanje, da se od djetinjstva stalno 
hranio u ljubavi prema istini. U Vita Nuova kaže: „Tu fosti suo 
tostamente de la tua puerizia 

Dante je rođen učenjak, ali u isto doba i jedna od najreligio- 
znijih duša. Mandonnet veli: „Rien n ’ est plus rigoureux que son 
orthodoxie; rien n ’ est plus autorise que sa philosophie U onom 
uzdrmanom, poremećenom vremenu ne možemo zamisliti savrše¬ 
nijeg duševnog jedinstva na području poezije i umjetnosti. S punim 
pravom uspoređuju njegovo djelo divnom kontrastu, koji su nasu¬ 
prot političkoj kaotičnosti tadanje Europe izveli majstori gotskih 
konstrukcija. 

Dante je neusporediv pjesnički genij. Njegovo glavno djelo pri¬ 
pada među prve proizvode katoličke literature. Slične knjige nema 
u čitavoj povijesti kršćanstva. Prema Mandonnetovim riječima, 
ona je na čast ne samo Firenci i Italiji, već čitavom čovječanstvu, 
koje obožava, nada se i misli. 

Autora Božanstvene Komedije ne možemo zamisliti bez Firen¬ 
ce, bez njezinih crkva, samostana, utvrda, slikovitih mostova i spo¬ 
rog, zelenog Arna, koji je u sjećanjima našega Matoša obnavljao 
biblijske motive. Predodžba o ljepoti toga grada nedjeljivo je pove¬ 
zana s pojmom o djelatnosti Božje ruke. Ona se jednako odrazuje 

u mističnom šarenilu raznobojnog mramora, u tišini umjetničkih 
galerija i samostanskih arkada, u tragovima stoljetnog razmišljanja 
kao i u spomenicima najogorčenijih borba. Nigdje na svijetu nema 
tako nezaboravno sastavljenih kontrasta i divnih slikovitosti kao u 
Danteovoj „Ovčarni svetoga Ivana“, u gradu prvih cekina, neobič¬ 
no utvrđenih kuća i čestih lomača, koje je dva puta trebao iskusiti 
i sam pjesnik. 

Stari ljetopisi kažu, daje Firenca bila utemeljena u drugom sto¬ 
ljeću prije Isusova rođenja, ali njezina prava važnost započinje se 
u srednjem vijeku. Čudo heraldičkog cvijeta našlo se tamo u krva¬ 
vom polju negdašnjeg zaštitnika Marsa, svladavši ga neusporedi¬ 
vom strpljivošću. U znaku toga ljiljana, po kojem je prozvana Fi¬ 
renca, nicali su stoljećima najgenijalniji proizvodi ljudskog duha. 

Njihovi prvi i najljepši tragovi, kako nas uči povijest, vode u 
crkvu Santa Maria Novella. 


3. 

Gospođa od spasa 

Čitajući Božanstvenu Komediju moramo razlikovati sve opisa¬ 
ne značajke Danteove inteligencije, koje se istodobno očituju u re¬ 
ligioznim, pjesničkim i filozofskim motivima. Prvi su vjeran odraz 
Svetoga Pisma i crkvenih učitelja, a naročito ideja sv. Tome, sadr¬ 
žanih u djelima Summa theologiae, u Sentencijama i Psalmima. 
Što se tiče znanstvenih i umjetničkih pogleda, Dante je potpuno 
nezavisan i originalan, premda u dubljini svoje biti ostaje uvijek 
u skladu s principima katoličke vjere. Oni se očituju i onda, kad 
ulazi u područje poganskog mita, arapske i grčke filozofije ili stvar¬ 
nih istraživanja u astronomsko-matematskom i prirodnom smjeru. 
Samo rijetki komentatori uvažili su donekle ovu svestranost pogle¬ 
da, koju je pjesnik isprepleo u divnu cjelinu Božanstvene Pjesme. 
U tom je razlog, da se ideja Beatrice tumači na različne načine, koji 

rezultiraju iz pojedinih detalja Danteova znanja, a nisu dokumenti¬ 
rani sveukupnošću njegova trostrukog poziva. 

Upadljivo je što pjesnik toliko upotrebljava alegorijske slike i 
simbole. U tom se moramo nešto udaljiti od današnjega shvaćanja. 
Alegorija je bila moda srednjega vijeka, a osobito dolazi do izra¬ 
žaja od XII. do XIV. stoljeća. Početak joj je u mitologiji. Njom su 
obilovale sve pretkršćanske literature kao i apokaliptički spisi iz 
prvoga stoljeća. Savršeni oblik simbolizma nalazimo u objavi Sta¬ 
roga zavjeta. Sv. Pavao piše o historiji Židova: „Sve im se događa¬ 
lo u slikama“. (Haec omnia in figuris contingebant illis.) 

Utjecajem racionalista smanjilo se značenje alegorije u znan¬ 
stvenim djelima, ali se održalo i nadalje u ostalim područjima 
srednje vjekovnog života, u svećeničkim propovijedima, u poeziji 
goliarda i troubadoura, a naročito u likovnoj umjetnosti, gdje se 
najjače ističe u izvedbi bas-reljefa, fresca i razliČnih građevnih de¬ 
talja. Alegorija je simbol dinamičkog značaja. Proizlazeći iz religi¬ 
oznih i crkvenih vrela, ona je obilježila razvitak narodnih jezika i 
umjetničke tvorbe, te se duboko odrazuje u djelima prvih začetnika 
humanizma i renesanse. 

Kao umjetnik i pjesnik, Dante je morao usvojiti stil svoga vre¬ 
mena, pa se u tom, kako sam kaže, udaljuje od zahtjeva čiste teo¬ 
logije: „ Veramente li teologi questo senso (allegorico) prendono 
altrimenti che li poeti; ma peroche mia intenzione e qui lo modo 
de li poeti seguitare, prendo lo senso allegorico secondo che per li 
poeti e ušato .“ (Convivio I.) Teologija gleda samo na sadržaj, a ne 
na vanjsku oblaku. Naprotiv, dužnost pjesnika se sastoji u tom, da 
stvara lijepe izmišljotine. Osim kreiranja umjetničkih fikcija posto¬ 
ji i jedan naročit razlog Danteova simbolizma. To je tajna Beatrice. 

Više od šest stoljeća raspravljaju o njoj učenjaci. Svaki iznosi 
svoje dokaze, ali najsavjesniji među njima priznaju, da još uvijek 
nije riješena zagonetka one, koju je pjesnik nazvao „Divna dama 
mojih misli“ ( Vita Nuova). Ni o kojoj drugoj pjesničkoj ideji nema 

toliko oprečnih i neizvjesnih mišljenja. Sasvim opravdano možemo 
reći, da tako tajanstvenog lika nema u čitavoj literaturi, pa nije čudo, 
što su pojedinci dolazili na sasvim neobične ideje, tražeći u njoj 
različne zbiljske i simboličke portrete, počevši od male Danteove 
susjede Biće Potinari do Aktivne Inteligencije arapskoga filozofa 
Averroesa. Većina učenjaka slažu se u tom, daje Beatrice teološka 
alegorija u kršćanskom smislu, koja predstavlja apostolsku objavu 
ili njezinu znanstvenu disciplinu, ustanovljenu po svetim očima i 
općim koncilima, ili pak samu Crkvu. Sva ova mišljenja, usuđujem 
se tvrditi, nisu opravdana. Premda se donekle približavaju Dante¬ 
ovu shvaćanju, ipak ne odgovaraju onoj istini, koju je pjesnik htio 
prikazati pod imenom Blažene. Kad govorimo o njoj, slabo nam 
vrijedi brzina logičkih zaključaka. Daje pravo upoznamo, potreb¬ 
no je - kako kaže Dante - proći strm en i tim i teškim putem. („Intrai 
per lo cammino alto e silvestro “.) 

Tobožnji realisti kažu, da je pjesnik bio sputan skolastičkim 
metodama, pa ne treba odviše voditi računa o njegovim bizarno¬ 
stima. Neopravdanost ovog mišljenja potvrđuje bezbroj detalja 
Božanstvene Komedije. Solidnost Danteova rada ne dopušta ni naj¬ 
manje sitnice, koja ne bi imala smisla. Mandonnet je vrlo lijepo 
primijetio: „II seraitplus seant etplus sincere de declarer qu ’ily a 
chez lui des choses qu ’on ne comprendpas ... “. Sve je u Komediji 
izmjereno, proračunano i opravdano. Unatoč tome neki smatraju 
autora najvećim mistifikatorom u povijesti literature. Temeljitim, 
dugotrajnim istraživanjem došao sam do zaključka, da se njegova 
,,mistifikacija“ sastoji jedino u tom, što je zaronio u more znanja, 
kojim još nitko zaplovio nije. („L’acqua ch ’io prendo gid mai non 
si corse“). 

Dante ne kaže nigdje, daje njegova ljubav iz Firence ili iz bilo 
kojega drugoga mjesta, jer uopće nije žena. „ Quella (Beatrice) non 
e femina“. (Vita Nuova XXVI.) Ovo nam ponovno potvrđuje, kad 
govori o damama, koje se postavljaju između njega i Beatrice. To 

su Poezija i Filozofija, Primavera i La donna dello schermo. Po¬ 
sljednja ga sažalno promatra kroz prozor, kao da time želi označiti 
ograničenost ljudskog uma. Sve tri dame čisti su simboli - non sono 
femine - ali je Beatrice najuzvišenija među njima. Ona je „hvalo¬ 
spjev pravoga Boga“ ( Loda di Dio vero, Pakao II. 103.); „svjetlost 
i slava ljudskoga roda“ (o luče, o gloria de la gente umana, Čisti- 
liste XXXIII. 115.); ona trostruko dobro ( Vila Nuova), ili „svijetlo 
između istine (Boga) i ljudskog uma“. (Che lume tra 1’ vero e lo 
intelleto, Raj VI., 45.). Njezine oči daju nam viziju Božanstva. Ona 
je slika istine na vrelu same Istine. Ili prema Mandonnetovu shva¬ 
ćanju, „ la vertu de foi et son objet, jui relevent de l ’ intelligence d ’ 
une fagoti analogue a la verite scientifique“. Dante polazi i dalje, 
kad veli, daje govor sv. Tome Akvinskoga sličan govoru Beatrice: 

,,Per la similitudine che nacque 
del suo parlare e di quel di Beatrice 

Pače i sama ideja njezina imena sadržana je u svečevim riječi¬ 
ma: 

„ Cum beatitudo sit ultimus finiš rationalis creaturae; status 
viae, in qualibet rationali creatura, dicitur esse ille in quo a 
beatitudine deficit (Sentenze). 

Danteova ljubav prema Beatrici predstavlja najuzvišeniji zanos. 
Zbog nje je napustio obični svijet i svoj zavičaj. Po njoj je dao ime 
svojoj kćeri, koja je stupila u samostan dominikanka u Ravenni. Da 
isključi svako krivo mišljenje, pjesnik izričito kaže, daje njegova 
ljubav stvorena „za osjetljivi užitak“. (Per ischiudere ogni falsa 
opintone de me, per la quale, fosse sospicato lo mio amore essere 
per sensibile dilettazione“.) Grad, u koji je njgova dama postav¬ 
ljena po Vrlo Visokom Gospodinu nije drugo, prema Mandonne¬ 
tovu mišljenju, nego pjesnikova duša. Daje što savršenije prikaže 
i uzvisi, spjevao je canzonu pod naslovom „Amor che nella mente 

mi ragiona “ (Ljubav, koja mi u duhu zbori). Ovu pjesmu možemo 
smatrati intonacijom za čitavu Božanstvenu Komediju. To je počet¬ 
ni motiv za apoteozu Beatrice. Sadržaj je u glavnom slijedeći: 

„Sunce, ma kamo sjalo, još ne vidje tako plemenita stvora. 
Svaki od nebeskih duhova nju gleda, a svatko na svijetu, ako lju¬ 
bi, vidi je pred sobom. Ona je uzvišenija od svih ljudi; kad ona 
govori, duh nebeski iz nje zbori. Sve je lijepo, što je njoj slično. 
Tko nju gleda mora vjerovati u čudesa. Nju zamisli Onaj, koji 
sve pokrenu. U njenu se licu vide rajske slasti, što nadjačaju 
našu spoznaju, kao sunce kad oslabi oči. Plamen njezine ljepote 
uništava svaki niski nagon. “ (Prijevod I. Kršnjavi). 

To je bila najmilija Danteova pjesma, koju mu je otpjevao drug 
Casella u Čistilištu. Ista ideja prikazana je u „ Novom Životu “ slije¬ 
dećim riječima: „Ja ne kažem kako (divni osmijeh Beatrice) djeluje 
u srcima, jer pamćenje ne može zadržati ni nju, ni njezina djelova- 
nja“. U istom djelu, koje možemo smatrati predgovorom Komediji, 
nalazi se potanji opis pjesnikove ljubavi. Ona je „potrebna raju da 
bude savršen“. Radi same nje čovječanstvo je uzvišenije od svih 
stvorova, koji su u najužem krugu nebesa. Ona je „prava dika Bož- 
ja“. Za to se u Raju vozi na Grifonovim apokaliptičkim kolima, 
među evanđelistima i njihovim životinjama, obasuta cvijećem an¬ 
đela, stoje zastire kao oblak. 

Dante ima duboke ideje bogoslova. Slijedeći revno sv. Tomu 
Akvinskoga, mora se često boriti sa svojim suvremenicima radi 
njegovih nazora. (Mandonnet) Sv. Toma pripisuje blaženstvo inte¬ 
ligenciji, koja se nada i misli. To je prema svečevim riječima „vizi¬ 
ja božanske esencije po ljudskom poimanju, dar uz pomoć Božju, 
koju priroda ne podjeljuje 44 . Sv. Toma je najistaknutiji reprezentant 
teološke znanosti u Božanstvenoj Komediji. Osim glavnih prota¬ 
gonista Beatrice, Dante i Virgila nitko ne zauzima svojim govorom 
toliko stihova (oko tri stotine). Prve njegove riječi upravljene su 

pjesniku: „Hoćeš li znati neke biljke i cvjetove ove girlande, koja 
zaljubljeno okružuju lijepu damu, po kojoj si ušao u nebo?“ 

Na temelju svega zaključuje Mandonnet, daje Beatrice simbol 
natprirodnog kršćanskog reda, kao što je sv. Toma simbol teologije. 
(Beatrice est strictement le symbole de l’ordre surnaturel chretien, 
et Thomas d’Aquin le svmbole de la theologie). Isto potvrđuje i 
Dante, kad u „Novom životu“ izričito kaže, da Beatrice nije žena. 
Ali time još uvijek nije protumačena prava, sakrivena istina ... la 
verite cachee, la sentenza vera. 

Objekt ljubavi ne može biti isto što i sama ljubav. Prema tome 
ne može biti Beatrice Bogom prosvijetljeni ljudski um, kako tvr¬ 
di naš prevodilac I. Kršnjavi, ni njegova najviša sintetička krea¬ 
cija, sakupljena u teološkoj znanosti. U čem je dakle njezin pravi 
smisao? Na to nam pitanje odgovara Dante: Ona je „Gospođa od 
spasa“, La donna de la salute. Ili bez simbolizma: „Ono, što silazi 
s neba na zemlju, da pokaže čudo“. (Una cosa venuta da cielo in 
terra a miracol mostrare, Vita Nuova XXVI.). 

Značaj čuda sastoji se u stvarnosti. Prema tomu je i akcija Bea¬ 
trice posvećena zbiljskom svijetu te se može prepoznati po realnim 
oblicima i odnosima. Već prema našoj podobnosti, mije možemo 
ispitivati, proučavati i koristiti se tragovima njezina puta. Dante 
nam obećava, da će o svojoj ljubavi napisati ono, što nije još rekao 
ni o kojoj drugoj ( Vita Nuova). Brojni detalji Božanstvene pjesme 
jasno dokazuju, kako je on uistinu znao o djelatnosti Beatrice više 
nego svi njegovi komentatori. Najsavjesniji istraživači priznava- 
ju, da svi dosadašnji napori još uvijek nisu doveli do konačnog 
rješenja ovoga problema. E. V. Zappia svršava svoje djelo ,J)ella 
questione di Beatrice “ sa sumnjom u sve dosadašnje hipoteze, na¬ 
dajući se jednog dana jasnije protumačiti „zašto Cirra odgovara 4 ? 
,,E qui abbiamo veramente finito. Ma non oso dire che sia finita la 
questione di Beatrice. Vorrei soltanto sperare che, in sede di critica 
positiva, si finim, un giorno /’ altro, di trattar V ombre come cosa 

salva; e che, dopo guesta mia qualunque fatica, con miglior voci... 
Si pregherd perche Cirra risponda. “ 


4. 

Tajna geometra 

„ Tako pođosmo do onoga svijetla razgovarajud o stvarima, 
o kojima je lijepo šutjeti, kao što bijaše (lijepo) zboriti tamo, 
gdje je dolikovalo “. (Čist. IV. 100.) 

Danteova umjetnost puna je tajanstvenosti, koja je podobna, da 
nas svakog časa zavede na stranputicu. Sam pjesnik smatrao je po¬ 
trebnim, da nas upozori na to: 

„ O vi, koji zdravo sudite, motrite nauk, što se krije pod ve¬ 
lom stihova čudnovatih “ (IX. 61.). 

Pravo uzevši Danteova umjetnost je čisti simbolizam. Man- 
donnet kaže: ,,L’ art de Dante par un de ses elements fondamenta- 
ux, le symbolisme, est un art de mystificateur. II fournit a chanque 
instant et intentionellement 1’ occasion d’ egarer le lecteur“. Me¬ 
đutim, sasvim je krivo mišljenje, daje pjesnik naginjao po svojoj 
prirodi tamnoći i nejasnim proizvodima fantazije. Kad točno prou¬ 
čimo Božanstvenu Komediju, stječemo protivno uvjerenje. Možda 
nema knjige, koja bi bila napisana s više realističke preciznosti. 
Prividnost ovoga paradoksa gubi se pred činjenicom, da je Dante 
ušao u područje, gdje je mistika istovjetna sa stvarnošću te oprav¬ 
dana bezbrojnim historijskim i prirodnim momentima. Cilj njego¬ 
va djela sastojao se u tom, da obuhvati sve istine vjere i nauke. 
Analizirajući Komediju temeljito, vidimo, kako je pjesnik proveo 
ovu svoju ideju do skrajnjih granica mogućnosti. Sve je u njoj pro¬ 
mišljeno, sračunano i smjereno, počevši od arhitektonske cjeline 
do pojedinih riječi. Mislim, da nema knjige u stihovima, u kojoj bi 
tako važnu ulogu zauzimale geometrijske i brojčane vrednote. 

Bocaccio piše, da su se protivnici bojali i mrzili Dantea samo 
radi njegovih velikih sposobnosti. Kako smo prikazali, njegovi na¬ 
zori dokazuju, daje neodoljivo težio za istinom, pa ipak je napisao 
knjigu, koju su ljudi stoljećima čitali bez potpunog razumijevanja. 
Glavni razlog tome je dvosmislenost pojedinih riječi, proračuna- 
na amfibologija, što je katkad zagonetnija od svakog simbolizma. 
Povezanost dvostrukog smisla spaja se paralelno u tim riječima, 
dopuštajući nam razna tumačenja te sakrivajući onaj pravi, zbilj¬ 
ski ključ istine. U većini slučajeva nije to plod pjesničke fantazije, 
nego historijska tvorevina, proizvod prvotnog formiranja jezika. 
Dante je samo obnavlja radi njezina izvornog značenja kao i zbog 
svojih filozofskih ideja. Primjer takve amfibologije nalazimo na 
kraju pređašnjeg odlomka ove studije. Čira (Cirha) je mitološko 
proročište na ušću rijeke sa Parnasa, gdje Apolon očituje natpri¬ 
rodne tajne, dok ,,cirro“ znači u talijanskom jeziku uvojak, viticu 
ili rozgvu. Mitološko jedinstvo ovih riječi prikazao je Leonardo 
da Vinci u Bakhovu portretu, na kojem se upadljivo bujni, valoviti 
uvojci prepleću s lozom. 

Slični dvostruki smisao sadržan je upoznatoj izreci: HicRhodus, 
hic salta. Tajanstveni ključ istine sadržan je u dvije zadnje riječi, 
koje označuju Rodos kao „čvor plesa“. 

Dante se mnogo bavio proučavanjem prirodnih znanosti. God. 
1320. raspravlja u Veroni na latinskom jeziku o temi: „ Quaestio de 
aqua et terra Stariji dantolozi zabacuju autentičnost ovoga spisa, 
ali Mandonnet tvrdi najodlučnije, da tome nema razloga. On ima 
u nj potpuno povjerenje, jer sadrži više sasvim danteovskih crta. 
Tema je obrađena na način sveučilišnih i umjetničkih autoriteta 
onoga vremena, a njezino je značenje veoma važno, budući da nam 
dokazuje, koliko je Dante posvećivao pažnje realnim istraživanji¬ 
ma prirode. Takav znanstveni rad cijenio se mnogo već u starom vi¬ 
jeku, što nam naročito dokazuju kolonizatorski i rudarski pothvati 
Feničana, Grka i Rimljana, a prije svega smještaj njihovih gradova. 

Važnost kamenja i izvora naglašuje se često u Svetom Pismu. 
Najljepši momenti iz života biblijskih praroditelja događali su se 
na posebnim, posvećenim mjestima, koja su većinom označena ka¬ 
menjem ili vrelima. Sjetimo se samo historije Abrahama, Elizara, 
Jakova i njegove ljubavi, Rahele. Uzevši sa znanstvenog stajališta, 
Biblija nam pruža najsavršeniji putokaz za proučavanje prirode, tek 
treba poznavati pravi smisao onoga, što se prema riječima sv. Pa- 
vla „događalo u slikama“. Prema sv. Augustinu razlikujemo četiri 
smisla Svetoga Pisma: doslovni ih historijski, alegorijski, moralni 
i anagogijski. Bez poznavanja drugog smisla ne možemo razumjeti 
Danteova djela, koja se u čitavoj svojoj zamisli temelje na nedoku¬ 
čivoj istini, sadržanoj u riječima Psalma: 

„Pred licem Gospodinovim drhći zemljo, pred licem Boga 
Jakovljeva. Koji pretvara stijenu u jezero vodeno, kamenje u 
izvor vode“ (113.) 

Svuda u svijetu vlada red. Već Aristotel je učio, da je priroda 
umjetnina Božja. Sv. Toma Akvinski kaže: „Red, koji se nalazi u 
stvarima, stvorenima po Bogu, predstavlja jedinstvo svijeta. Kaže¬ 
mo o ovom svijetu da je jedan, jednog jedinstvenog reda, jer su po¬ 
jedini dijelovi određeni s drugima. Sve stvari, što dolaze od Boga, 
određene su jedne s drugima i s Bogom samim“. Skraćeni latinski 
tekst ove izreke napisan je u otvorenoj knjizi sv. Tome na znameni¬ 
tom pisanskom frescu, koji prikazuje Stroj svijeta. Istu misao nala¬ 
zimo u Danteovim stihovima: 

,,Le cose tutte quante 

hanno ordine tra di loro, e questoe forma 

che l’universo a Dio fa simigliante“. (Raj I., 103.) 

Pravi uzrok i svrha tog reda je Najviša Mudrost. „Sic enim sci- 
entia Dei se habet ad omnes res creatas, sicut scientia artificis ad 
artificata“. ( Sum. theol.). „Kad je Bog po sigurnim zakonima po- 

digao naokolo ponora bedeme okrugle, ja bijah na djelu s Njim“ 
(Poslovice). „Ti si sve rasporedio s mjerom, s brojem i s težinom.“ 

Sasvim u duhu ovih svečevih riječi spjevao je Dante značajne 
stihove: 

„ O kraljevska Mudrosti, kako je velika umjetnost 
što je pokazuješ na nebu, na zemlji i u zločestom svijetu 
i koliko pravo snaga čini dijelove {Pakao, VIII.) 

Dosljedno ovim mislima moramo u stvarnosti prirode tražiti 
principe savršenstva i reda, a ljudska umjetnost, kako uči Aristotel, 
mora ih nasljedovati. Prema sv. Tomi božanska je ideja utisnuta u 
sve stvari, pa ne smije izostati ni u umjetničkom djelu. Nitko nas u 
to ne upućuje stvarnije od Dantea: 

„Ma la natura la da sempre scema, 

similemente operando a l’artista 

c ’ha l’abito de Varte e man che trema“ {Par. XIII.) 

Prema istoj spoznaji izgradio je svoju Svetu pjesmu, na koju 
su „stavili ruke nebo i zemlja“ {II poema sacro, al quale ha posto 
mano e cielo e terra. Par XXV., 1-2.) 

Virgil predstavlja alegorički filozofiju Aristotela, koji je prvi 
pronašao fizičke i metafizičke dokaze za vjeru u Boga. Kritičari 
priznaju, daje Danteov Aristotel isti kao i u sv. Tome. Pjesnik ga 
naziva ,,Lo maestro di color che sanno “ (majstor onih, koji znaju), 
Inf. IV., 131., ,,Lo maestro de la umana ragione“ (Convivio), ,,lo 
maestro de la nostra vita “, „ Cenello glorioso filosofo, al quale la 
natura piu aperse li suoi segreti“ - slavnim filozofom, kojemu je 
priroda najviše otvorila svoje tajne. Rezultate otkrića upotrijebio je 
Dante za raspored u izvedbu Božanstvene Komedije prema pozna¬ 
toj Aristotelovoj izreci: Sapientis est ordinare. 

Premda je iz svega, što sam izložio, potpuno jasno, da osnovu 
Danteova djela moramo tražiti u božanskom poretku prirode, ipak 

se toga, koliko mi je poznato, nije držao nijedan od znamenitih 
dantologa. Razlog je u sakrivenosti principa, koji su u srednjem 
vijeku smatrali tajnom prema citiranoj rečenici sv. Tome: „Nolite 
sanctum Dante je također smatrao potrebnim, da ga prikaže u 
amfibologiji. Na samom svršetku Božanstvene Komedije, u tride¬ 
set i trećem pjevanju Raja spjevao je stihove: 

„ Qual e l ’geometra che tutto s affige 
per misurar lo cerchi, e non ritrova, 
pensando, quel principio ond egli indige 

(Takav je geometar, koji se svim silama trsi da izmjeri krug, a ne 
nalazi u svojim mislima principa, što mu je potreban.) 

Komentatori uzimlju, da se ovdje radi o kvadraturi kruga i ne 
sluteći, koliko se time udaljuju od Danteove misli. Značenje nje¬ 
gova kruga nije statičko. Tajna spomenutog principa sastoji se u 
pravilnosti kružne dinamike, opisane u spomenutoj definiciji sv. 
Dionizija Areopagita, koju je upotrijebio i sv. Toma u svojem djelu 
o Psalmima. To je tajna spiralnog zavoja, što rezultira iz pravilno¬ 
sti kružnog i pravocrtnog gibanja kao posljedica djelovanja dviju 
konstantnih sila u središtu. To je linija Danteova puta kroz Pakao, 
Čistilište i Raj, pravi smisao njegovih krugova. 

Geometrijske definicije sv. Dionizija možemo smatrati teme¬ 
ljem gotskog sloga. Značajno je, daje prva pojava gotske konstruk¬ 
cije, crkva St. Denis kraj Pariza, posvećena istom svecu, učeniku 
sv. Pavla i prvom apostolu Galije. Sv. Dionizije bio je Grk, član 
Areopaga, vrhovnog sudišta u Ateni. O njem postoje mnoge le¬ 
gende. Kažu, daje bio prvi biskup u Ateni, a zatim prvi biskup u 
Parizu. Umro je mučeničkom smrću. God. 827. poslao je bizantski 
car Mihajlo II. tekst njegovih spisa franačkom kralju Ljudevitu Po¬ 
božnomu. Najznatnije mu je djelo „ O nebeskoj hierarhijP, koje su 
u velike cijenili u Srednjem vijeku, jer su vjerovali, daje napisano 
po kazivanju sv. Pavla. (I. Kršnjavi). Kao učenik glavnog teoretika 

Novog Zavjeta i grčkih filozofa, sv. Dionizije zastupa sintezu zna¬ 
nosti i Svetoga Pisma. Mnogi ga smatraju utemeljiteljem srednje- 
vjekovne mistike na Zapadu. Dante ga u Raju stavlja pokraj prvih 
predstavnika kraljevske mudrosti. 

Riječ Mudrost spominje se često u Starom Zavjetu. Ista ideja 
dolazi do izražaja i u Aristotelovoj metafizici ili prvoj filozofiji, 
koja po shvaćanju starih učenjaka određuje ostale znanosti. Mu¬ 
drost sama označuje svoju akciju u poretku svijeta, ona uređuje. 
„Sapientis est ordinare“ kaže sv. Toma jednako kao i Aristotel. 

Neki uspoređuju Božanstvenu Komediju s gotskom katedralom 
radi svetog broja tri, koji prolazi kroz čitavu konstrukciju gotskih 
građevina kao i Danteove pjesme. Poredba je točna, ali nije do¬ 
statna bez točnijeg obrazloženja. Savršena kompliciranost tih djela 
mogla je nastati samo na sigurnom tlu, u potpunom stapanju vjere 
i mudrosti. Prema sceni Duhova iz Svetoga Pisma treća Božanska 
Osoba sišla je nad apostole u obliku snažnog daha i plamenih jezi¬ 
ka. Sv. Toma kaže: „Božanska dobrota je svojstvena Duhu Sveto¬ 
mu; njoj pripada uprava, što vodi stvari njihovim potrebnim cilje¬ 
vima i princip života. Život se doista sastoji u nutrašnjem kretanju, 
a prvi princip, koji pokreće, to je svrha i dobro. Bog je uzrok stvari 
po svojoj inteligenciji i svojoj volji, kao umjetnik u stvaranju um¬ 
jetničkog djela... Zato je Bog Otac izveo stvaranje po svojoj Riječi, 
koja je Sin, i po svojoj ljubavi, koja je Duh Sveti“ (Mandonnet, 
Dante le theologien). Duh je božanska ljubav, što vodi stvari njiho¬ 
voj pravoj svrsi. Njegova je akcija nevidljiva, ona se očituje u po¬ 
svećenju duša, a pokazuje se samo po učincima i manifestacijama. 
Njegovo je kraljevstvo historija Crkve. Najuzvišeniji među svima 
pjevačima bio je kralj David, jer gaje nadahnjivao sam Duh Sveti. 
Zato gaje Dante opjevao kao zjenicu nebeskog Orla. 

U dubokoj pjesničkoj kontemplaciji Jeronima Kornera nala¬ 
zimo slijedeće značajne riječi: „0 gotski prozori, vi plameni je¬ 
zici Duha Svetoga“ (. Bilješke s puta Italijom, Hrvatska Prosvjeta, 


64 



XXV., 5-6.). Vizionarnu i zbiljsku istinitost ovog dojma potvrđuju 
realna istraživanja. Gotika je u čitavoj svojoj veličini i preciznosti 
posljedica Božanskog utjecaja, odnosno primjena Njegovih zako¬ 
na; ona je savršeno usklađena s nedokučivim matematskim i geo¬ 
metrijskim principima, koji se očituju u sv. Pismu i povijesti Crkve. 

Etimološki riječ Spiritus označuje dah. Spirare znači prvobitno 
disati. Možemo dakle reći, daje spirala „linija svetog daha“ - trag 
najvišeg utjecaja u principu života. Ona se pokazuje svagdje, u pri¬ 
rodi, u svemiru kao i u ljudskoj prošlosti. Njezina najuzvišenija 
manifestacija očituje se u religioznom životu. 

Teško je shvatiti, zašto se učenjaci nisu više bavili istraživa¬ 
njem njezinih irealnih staza po površini Zemlje. Čudno je, kako 
se današnja znanost nije do vinula do iskustva sv. Dionizija Areo- 
pagita, koji je svoje teze formulirao u apostolsko vrijeme. Bez tih 
nedokučivih crta ne možemo pravo razumjeti ne samo umjetnosti 
Dantea i gotskih graditelja, već ni njihovih filozofskih uzora, kad 
pišu o simbolici brojeva. Neistraženi su prirodni odnosi razlog, da 
su mnoge brojčane alegorije Svetoga Pisma do danas neobjašnjene 
i diskutabilne. 

Tajna božanske spirale očituje se u čitavoj arhitekturi Božan¬ 
stvene Komedije. Svaki od tri imaginarna svijeta sastoji se od devet 
krugova, koji su međusobno vezani po istom zakonu, što odgova¬ 
ra geološkim i geografskim mjerenjima. Dante im točno određuje 
smjer razvitka: „Hoćete li da brže nađete put, neka vam budu vaše 
desnice vazda na vanjskoj strani kruga“ ( Čistilište , XIX., 70. - 87.) 
„Gađalo mi desno rame sunce“. (XXVI., 1. - 2.). Još točniju pouku 
daje Virgilije: „Onda čvrsto upre oči u sunce: od svoje desne strane 
učini os te oko nje okrene lijevu svoju stranu. ,,0 blago svijetlo, u 
koje se uzdajući polazim novim putem, ti nas vodi - reče - kako 
nas ovuda voditi treba.“ ( Čistilište , XIII., 10.-21.) 

Spiralu ne možemo prikazati drugačije, nego podjelom u kru¬ 
gove. Stupanjska dioba ne bi odgovarala pjesničkom djelu, niti je 


65 



ona stvarno moguća radi hipotetičkog značaja njezina početka. Lo¬ 
gično je dakle, daje Dante morao pjevati o krugovima, a to je i u 
skladu s riječima sv. Dionizija: „Circulari motu, movetur aliquis 
contemplando, quando conceptio animae est uniformis; et tune di- 
citur circularis; quando scilicet revocat animaqm a rebus; etprimo 
congregatur in se, postea unitur spiritualibus et postea ascendit in 
contemplationem unius Dei“. 

Značaj božanske spirale sakriven je u slijedećim stihovima: 

,,La gloria di colui che tutto muove, 

per l ’ universo penetro e risplende 

in una partepiu e meno altrove. “ (Par. I., 1.-2.) 

Beatrice veli, da su njezine riječi tamne kao Temida i Sfinga, 
jer na njihov način smućuju razum (XXXIII., 51.) Temida je kći 
Urana (Neba) i Geje (Zemlje). Ljubi je Zeus, a ona mu rodi Hore 
ili satove te sav zakonima uobičajeni društveni red. Sfinga je bila 
prenesena iz Egipta u grčku mitologiju. Živjela je u blizini Teba te 
ubijala prolaznike, koji ne bi znali riješiti njezine zagonetke, dok to 
nije pošlo za rukom Edipu. Najstariji ukras egipatskih sfinga bila je 
„staza sunčeva puta“ - spirala. 

Interesantan je postupak paklenog suca Minosa: On ispituje 
grijehe te sudi prema tome, kako se opasuje. „Kažem, da se ovije 
repom toliko puta, kako dublji stupanj određuje“. To je paklena an¬ 
titeza božanskog utjecaja, jer na vratima Pakla piše: „Ja sam djelo 
božanske snage, kraljevske mudrosti i prve ljubavi.“ 

Dante nije bio profesionalan filozof, ali njegove su doktrine 
zajednička baština svih velikih umova one čudesne Europe XIII. 
stoljeća. Njegova umjetnička koncepcija solidno je proučena do 
najsitnijih detalja. Ona je u isto doba veličanstvena i harmonična. 
Mandonnet piše, da osim Sume Teologije čovjek ne pozna tako du¬ 
boke sinteze, snažne konstrukcije i unutarnje ravnoteže. Bez uda¬ 
ljavanja od stvarnosti smijemo reći, da je Božanstvena Komedija 

vjerna reprodukcija zakona, koji vežu zemlju sa svemirom. Mate¬ 
matika i geometrijske vrednote tih zakona sadržane su u simbolici 
brojeva, što je bez prestanka u Danteovim mislima. Brojčane alego¬ 
rije nalazimo često kod starih pisaca, a po njima i kod crkvenih ota¬ 
ca, poimence kod Boetija. Isto se ponavlja i kod srednje vjekovnih 
teologa. Dante je ušao u bit problema. Kako sam već spomenuo, 
tu se radi prije svega o prirodnim i matematskim istraživanjima. 
U njima je pjesnik samo djelomično slijedio kršćansku predaju, 
nadopunjavajući je egipatskim i grčkim znanjem. Čitava simbolika 
brojeva predstavlja samo iskustvo, do kojega je čovjek došao istra¬ 
živanjima i mjerenjima u toku povijesti. Dante je marljivo sakupio 
to znanje, izgradivši od njega besprimjernu cjelinu. 

Mislim, da nijedan komentator nije tako duboko zaronio u Dan¬ 
teovu simboliku brojeva kao P. Mandonnet. Rješavajući pitanje s 
teološkog stajališta došao je do ispravnih rezultata, koji su tek u 
nekim pojedinostima suviše apstraktni. Kao vjeran odraz prirod¬ 
nog poretka, ta čudesna matematika nije nipošto spekulativan ili 
vizionaran proizvod ljudskog duha. Najsavršeniji putokaz za njezin 
studij nalazimo u Sv. Pismu. Ne mislim dirati u bogoslovske pro¬ 
bleme, već samo istraživati čiste prirodne odnose, što se kriju iza 
biblijskih brojeva, odnosno zakone njihova međusobnog reda. Za 
Dantea kao i za sv. Tomu Akvinskoga vjerski poredak kao i racio¬ 
nalni ostaju u sebi odvojeni, ireduktibilni. Natprirodni red je viši i 
neposredni, čuvajući apsolutnu vrijednost, dok prirodni znači samo 
njegov podčinjeni odraz. Milost Božja djeluje nad njim, stvarajući 
od vremena na vrijeme čudesa. Ili, kako kaže Dante: Djela, za koja 
nije nikad priroda ugrijala željeza, ni udarala u nakovanj. 60 


60 Stanko Rac, Svjetlost Beatrice. Hrvatska prosvjeta, god. XXVI/1939, 
br. 1-3, str. 22-37 

II. 


5. 

Na biblijskim vrelima 

Danteova os zemlje prolazi kroz točku, tri milje udaljenu od 
Jeruzalema i Betlehema, nedaleko potoka Cedrona i kraljevske 
doline, koja se spominje već u prvoj Mojsijevoj knjizi (1. - 24.). 
Opišemo li s te točke krug s polumjerom od sedamnaest milja, vi¬ 
dimo kako prolazi kroz staru kraljevsku prijestolnicu Jerihon i prvu 
kolijevku Židovskog naroda u Mambrijskoj ravnici kod Hebrona. 
U istom središtu izvire spirala, na kojoj se nalaze historijska mjesta 
Svete Zemlje. Uvećanje krugova iznosi šest i deset rimskih mi¬ 
lja. Mjerenjem odnosa prema ostalim ishodištima spirala ustanovio 
sam, da jeruzalemski krugovi određuju sve ostale izvore i krugove. 
Danteova os svijeta nije fantazija, već neosporivi rezultat geogra¬ 
fije i matematike, izražen u prvim riječima Sv. Pisma. Mandonnet 
naziva brojku šest ,,symbole de creation“. Druga je konstanta istog 
božanskog principa brojka deset. Već je Pitagora učio, daje to pra¬ 
vi, savršeni broj. Sv. Toma kaže: ,,In numeris denarius videtur esse 
perfectus, eo quod est primas limes et comprehendit in se omnium 
numerorum naturam. “ ( Sentencije ). 

U broju šest očituje se savršenstvo podjele kruga na šest sektora 
po šezdeset stupnjeva. Prirodnu manifestaciju te podjele nalazimo 
u arhitekturi pčelinjeg saća, koja je prema istraživanjima M. Ma- 
eterlincka nedostiživo djelo geometrije (La vie das abeilles). Bro¬ 
jevi šest i deset sastavljeni su iz 2 x 3 i 2 x 5. Značaj je njihovih 
sastavnih elemenata različit. Tri je matematski simbol sv. Trojstva 
i kao takav temelj čitavom nadprirodnom i prirodnom poretku u 
svijetu. Pet označuje Mandonnet kao „nombre inditerent et inde- 
termine“ - neodređeni simbol filozofskog ili prirodnog reda. Dva 
je prema Danteovim riječima simbol kretanja: ,,Che per lo due s’ 

intende ii movimento locale, lo quale e da un punto a un altro di 
necessita“. (Convivio II. c. XIV.) 

Smisao ovih definicija ne možemo razumjeti bez geografskih 
mjerenja iz središta spirale. Uzevši pojedine geografske distance 
i pretvorivši ih u rimske milje, dobivamo slijedeće čudesne rezul¬ 
tate: Betlehem 3, Nazaret 3 x 5 2 , Damask 6 x 5 2 , Gizeh (piramide) 
12 x 5 2 , Babilon 24 x 5 2 . Ekvatorski opseg čitave zemlje ili najveći 
krug našega planeta iznosi 27.000 milja t. j. 3 3 x 10 3 . 

Dvadeset i pet milja (5 2 ) odgovara dužini od 37 km ili jednoj 
trećini ekvatorskog stupnja. Uzmemo li za jedinicu mjerenja naj¬ 
veći obujam zemlje, onda dobivamo iz središta jeruzalemske spi¬ 
rale slijedeće prostorne odnose: Babilon 1/45, Gizeh 1/90, Damask 
1/180, Nazaret 1/3 60. Udalj enost Nazareta j ednaka j e stupnju naj ve¬ 
ćeg kruga, Čime smo se opet obratnim putem vratili na savršenstvo 
gornje podjele, na čisti umnožak brojeve šest i deset, Mandonneto- 
vih simbola stvaranja i Božjeg jedinstva. 

Ovi se brojevi često puta spominju u Starom Zavjetu. Poslije 
šest alegorijskih dana iz Moj sije ve knjige Postanak prošlo je de¬ 
set ljudskih generacija do općeg potopa. Šesti Adamov potomak, 
Henoh življaše po volji Božjoj i zato ga Gospodin prenese u Raj 
da ne vidi smrti. To se dogodilo i proroku Iliji, pa sveti oci drže, 
da će obojica doći prije sudnjega dana naviještati pokoru. Deveti 
potomak prvog čovjeka, Matusalemov sin Lameh pošao je tragom 
„sinova ljudskih“, ali je u brizi oko stvari ovoga života doskora 
oćutio umor, vidio je, daje sve taština i muka. Zato je sinu svojemu 
dao ime Noa (Mirko), govoreći: „Ovaj će nas odmoriti od posala 
i od truda ruku naših na zemlji, koju prokle Gospodin“. (I. Mojs. 
31) „Šest stotina godina bijaše Noi, kad navali potop na zemlju“. 
(Mojs. I. 18.) 

Abrahamu je bilo sto godina, kad mu se rodio Isak, a kad je htio, 
da ga oženi, pošalje slugu Eliezera na istok opremivši ga sa deset 
kamila i mnogo blaga. Čovjek dođe u grad Nahora, nađe djevojku 

i htjede je odvesti, a braća i mati zaustavljahu ga veleći: „Pusti još 
djevojku deset dana kod nas, a onda neka putuje“. ( Mojs. I., 67.) 
Kad je Isaku bilo šezdeset godina rodiše mu se blizanci, - Ezav i 
Jakob (Mojs. 1-26.) Putujući u Haran, Jakob je prenoćio na svetom 
kamenu i snivao čudni san o anđelima i nebeskim ljestvama. Ujutro 
uzme kamen, koji mu bijaše pod glavom i postavi ga za spomen, 
izlivši na nj ulja. Tada se zavjetova Bogu i obeća, da će od svega 
prinositi desetinu, štogod mu dade. (I. Mojs. 42-30.) 

Jakov se imao dvije sestre za žene: Liju i Rahelu. Prvu je zavo¬ 
lio i zaprosio mlađu, Rahelu, ali ga njezin otac prevari, jer su žene 
kod udaje pokrivale lice. Kao sluga svog tasta primao je plaću u 
ovcama. Šarene su pripale Jakovu, a bijele i crne Labanu. Prvih 
je uvijek bilo manje. „No Bog je blagoslovio Jakova, te je šarenih 
ovaca bilo više od drugih. Zato Laban promijeni pogodbu, da budu 
šarene ovce njemu, a druge Jakovu. Tako je u šest godina deset puta 
mijenjao plaću...“ (Mojs. I. 43.) 

Matematski simboli stvaranja i Božjeg jedinstva odrazuju se u 
mjeri Noemove arke (300,50 i 30 lakata), u deset čuda misirskih, u 
deset traženih pravednika, koji su mogli spasiti Sodomu, kao i u bo¬ 
gatstvu Jobovu (6000 deva, 1000 jarama volova i 1000 magarica). 
Prema istim brojevima dijelili su se dani i godine. Svaka pedeseta 
slavila se kao jubilejska te se naviještala trubljenjem u rog (jobel). 

Najsavršenija simbolika broja deset očituje se u sinajskom de- 
kalogu, u „deset riječi“, koje je sam Bog proglasio na gori i kao 
prirodni zakon ubilježio u srce čovječje. Radi toga je svetinja nad 
svetinjama u „šatoru svjedočanstva bila 10 lakata duga, 10 lakata 
široka i 10 lakata visoka. 

Biblijska je kronologija simbolična. U njezinim brojevima na¬ 
lazimo objavu reda, koji vlada u svijetu. Uzaludni su napori onih, 
koji u njima traže ograničene realističke veze s vremenom. Sveti 
brojevi nam govore daleko više. Duboki smisao njihova govora 
može se u svima pojedinostima znanstveno dokazati, počevši od 

starosti prvoga čovjeka, čiji je život trajao 930 godina. To je 3 2 
x IO 2 godina, dakle najsavršeniji vremenski sklad, određen čistim 
simbolima Božjeg jedinstva, što vlada nad prirodnim i natprirod¬ 
nim svijetom. Oba svijeta stapaju se u čovjeku, jer je načinjen pre¬ 
ma slici Božjoj. 

Alegorijski smisao ovih naj savršenijih brojeva prikazao je Dan¬ 
te u svojoj „Dami broja trideset“, koja je 30 mjeseci prikrivala 
njegovu ljubav za Beatrice. On joj se posvetio počevši od svoje 
dvadeset i pete godine, i tražio je posvuda, gdje se o njoj govorilo: 
„Comincia ad andare la dov’ ella si dimostrava veramente, cioe ne 
le scuole de li religiosi, e a le disputazioni de li filosofanti; si che 
in picciol tempo, forse di trenta mesi, cominciai tanto a sentire de 
la sua dolcezza, che lo suo amore cacciava e distruggeva ogni altro 
pensiero.“ To je, kako kaže u sonetu Novog Života, ,,quella eh’ e sul 
numero del trenta“ - ona, koja je nad brojem trideset. 

Mandonnet misli, daje ova dama kršćanska filozofija, jer ju je 
tražio u religioznim školama i javnim diskusijama. Ali sam pjesnik 
pobija ovo mišljenje, kad govori o divu Nimrodu, graditelju Babi¬ 
lonskog tornja, koji je svojom lošom idejom prouzročio pomutnju 
jezika: 

„ Vidio sam ga za trideset velikih paoma 

odozgo do dolje, od mjesta, gdje se kabanica kopči. “ 

(j Pakao XXXI. 64.) 

U čitavoj Komediji upotrebljena je riječ ,,intelletto“ trideset 
puta, i to šest puta u Paklu , 12 puta u Čistilištu i 12 puta u Raju. 
Riječ ,,volonta“ spomenuta je deset puta, jedanput u Čistilištu , a 
devet puta u Raju. U Paklu je nema, jer prokleti ne poznaju volje, 
nego mržnju. 

Simbolika brojeva je princip podjele i jedinstva Božanstvene 
Komedije. Primat inteligencije nad voljom značajka je tomističke 

filozofije. Za sv. Tomu je temelj božanskih atributa istina, do koje 
dolazimo intelektualnom spoznajom. 

Broj trideset sastoji se od simbola sv. Trojstva pomnoženog s 
elementom najveće savršenosti, brojem deset. Obje vrednote dola¬ 
ze do izražaja u svojim potencijama i mnogokratnicima. „Dal diece 
in su non si vada, se non esse diece alterando congli altri nove e 
con se steso, a la piu bella alterazione ne che esso riceva, sia la 
sua di se medesimo“. ( Convivio II. c. XIV. 3) „Nema ljepšeg mi¬ 
jenjanja desetice, nego pomnožene same sobom“. Isto kaže i sv. 
Toma u Sentenzama: „Denarius, ex cujus duetu centenarius surgit, 
est limes numerorum... Habet centanarius, inquantum est quadratus 
numerus, perfectionem ex figura. Figura enim quadrata secundum 
hoc perfecta est, quod ex omni parte aequalitatem habet utpote ha- 
bens omnia latera aequalia.“ Sto malenih koraka Donne Matelde u 
Zemaljskom raju predstavlja cilj savršenstva aktivnog kršćanskog 
života. Samo u čistim stvarima Providnosti, gdje se radi o nepo¬ 
srednom utjecaju Božjem, upotrijebljena je brojka deset. To se do¬ 
gađa, kad Beatrice objašnjava Danteu budućnost Crkve. Ona učini 
deset koračaj a i pozove pjesnika, neka svojim duhom ne zastane, 
daje može shvatiti. „Vidim, da ti je razum načinjen od kamena i da 
te zasjenjuje sjaj mojih riječi. Hoću, kad već ne možeš napisano, da 
barem u sliciponeseš u sebi, i to poradi toga, radi čega se nosi štap 
ovijen palmom “ (sa hodočašća). (Raj XXX. 77.) 

Prirodna tajna ovih riječi sadržana je u brojevima stiha i pje¬ 
vanja. Sedamdeset i sedam je broj egejskog kruga, na kojem leže 
Jeruzalem i egipatske piramide (77 x 7 milja), a trideset je količnik 
glavnog betlehemskog kruga, što prolazi Gizehom, Palmirom i juž¬ 
nim rtom poluotoka Sinaja. Njegov radius iznosi tri stotine milja. 

Nakon dugotrajnog mjerenja i računanja pronašao sam jedin¬ 
stvenu formulu Danteove Dame broja trideset: 37 x 27 2 - 27 = 30 3 . 
Dvadeset i sedam je broj povijesnih knjiga Staroga zavjeta, kao 
i broj svih svetih knjiga Novoga zavjeta, dok je trideset i sedam 

točna udaljenost betlehemskog izvora spirale od Sredozemnog 
mora. Uzevši 27 (3 3 ) kao prostornu distancu, dobivamo polumjer 
egipatskog kruga, ili točnije konstantu njegova povećanja. Konač¬ 
ni rezultat gornjeg izraza odgovara sasvim točno opsegu najvećeg 
kruga Zemlja, ekvatora (27000 milja ili 40.014 km). Ne sluteći, 
Dante je opjevao njegov treći korijen. Još je čudesnije, da se gornja 
formula može prikazati bez ikakve promjene matematskih vredno¬ 
ta na slijedeći način: 111/3 x 3 6 - 3 3 = 30 3 . Time smo se opet vratili 
na čiste simbole savršenosti i reda. Njihov je glavni faktor božanski 
unitrinizam, kojega je Dante prikazao u obliku luka sa tri užeta i tri 
strijele, nazivajući ga ,,P troforme effeto“ (Par. XXIX. 24.) 

Broj 111 nalazimo u Svetome Pismu u obliku Matusalemovih 
godina, gdje je pomnožen s devet. Njegov umnožak sa šest upotre¬ 
bljava sv. Ivan u Otkrivenju kao simbol cara Nerona (I. Kršnjavi). 
Stupanjsko povećanje egipatske spirale iznosi 111 metara; tisuću 
puta toliko dugačak je svaki zemaljski stupanj na ekvatoru (111.3 
km). Upravo jednaka udaljenost postoji između Danteove osi svi¬ 
jeta t. j. središta betlehemske spirale i mjesta, gdje je prema pje¬ 
snikovim riječima razapeo krila onaj, „ koji je donio palmu dolje 
Mariji, kad se je Sinu Božjemu htjelo opteretiti našim tijelom “. (Raj 
XXXII., 100-114.). 

Nazara znači arapski vidjeti, što nam potvrđuje, da su i Arapi 
poznavali položaj ovoga grada u prirodnom poretku svijeta. Sred- 
njevjekovna nauka bila je isprva pod utjecajem njihovih filozofa, 
među kojima se najviše ističe Averroes. Neki hoće, da je Dante 
pod njegovim utjecajem stvorio alegoriju Beatrice, ali to je sasvim 
neispravno. Jedino, što je pjesnika moglo zanimati u arapskoj filo¬ 
zofiji, bili su rezultati stvarnih prirodnih odnosa. Već je sv. Toma 
vrlo objektivno ocijenio Averroesovu nauku, pa je isti stav prema 
njoj usvojio i Dante (I. Kršnjavi). Potpuno objašnjenje simbolike 
brojeva dokazuje nam stvarnu nemogućnost sličnih hipoteza. 

Pored opisanih svetih brojeva glavni faktori prirodnog sklada 
jesu sedam, jedanaest i sedamnaest. Oni su izraženi u brežuljcima 
vječnoga grada u konstantama rimske, egipatske, egejske i garićke 
spirale, kao i u pojedinim značajnim točkama historijskog i prirod¬ 
nog razvoja. O njima se mnogo govori u literaturi staroga vijeka, a 
napose u Svetome Pismu. Najčešće se spominje broj sedam. Njim 
su određeni osnovni prirodni pojmovi svemira i zemlje: sedam pla¬ 
neta, sedam čudesa svijeta, sedam dana u tjednu i njima posveće¬ 
nih sedam metala te ,,Sedmerozviježđe“ (Septentrio), koje je nekad 
služilo mornarima mjesto magnetske igle. 

Sedam slijedi iza šest. U prvoj Mojsijevoj knjizi je zapisano: ,,I 
svrši Bog sedmi dan djela svoja, koja učini i počinu sedmi dan... 
i blagoslovi dan sedmi i posveti ga“ (I. Mojs. 1, 4.). Pravi izrael¬ 
ski praznik bio je mlađ sedmoga mjeseca. „Mjeseca sedmoga, prvi 
dan mjeseca, neka vam bude počinak za spomen, koji će navijestiti 
trube i bit će vam svet“ (IV. Mojs. 39, 1-6.). Sedmi mjesec (Tišri) 
vrijedio je kao mjesec subotnji; tada su padali veliki praznici. Prvi 
dan tog mjeseca pretvorio se kasnije u početak građanske godine 
(roš hašono). Jednako se slavila i svaka sedma godina, koja se zva¬ 
la subotnja ili oprosna, jer se tada nisu smjeli utjeravati dugovi. Si- 
najskim zakonom bila je ta godina određena za odmor prema Bož¬ 
jim riječima: „Šest godina zasijavaj njivu svoju i šest godina reži 
vinograd svoj; a sedma će godina biti zemlji za odmor Gospodnji: 
nemoj sijati u polju ni rezati u vinogradu. Što zemlja od sebe rodi, 
neka bude za hranu tebi i ukućanima tvojima i došljaku, koji je u 
tebe i životinjama." (V. Mojs. 15, 1-18.). Iste godine otpuštali su 
se robovi na slobodu, čitao se narodu zakon, a da ne bude u strahu 
od gladi obećao mu je Bog šeste godine trostruki rod. (Dr. Dinko 
Gudek, Biblijska pov. I.). 

Svetost broja sedam ponavlja se u mnogim biblijskim motivi¬ 
ma. Praotac Jakov morao je za svaku svoju ženu služiti po sedam 
godina. Živio je 147 godina t. j. 3 x 7 x 7, a poslije smrti slavio 

gaje Misir 70 dana, a Hananska zemlja 7 dana. Njegov sin Josip 
tumačio je faraonu san o sedam mršavih i tustih krava i sedam kla¬ 
sova. Logor u pustinji čudesa, Elim, brojio je dvanaest studenaca 
i sedamdeset palama. Za izgradnju „šatora zavjetnog“ potrošilo se 
sedamdeset talenata mjedi. Isto toliko starješina imao je narod, kad 
se doselio u obećanu zemlju. U njegovu prvom svetištu blistao se 
svijećnjak od najčišćeg zlata, u kojem je plamsalo sedam žižaka. 

Duboki smisao ovih brojeva ne možemo pravo razumjeti bez 
poznavanja prirodnog reda, bez zbiljskih odnosa, što izviru iz za¬ 
kona božanskih crta. Oni su temelj svake perspektive u irealnost, 
najsigurniji putokaz na neizvjesnom putu. Prirodni odnosi, na ko¬ 
jima se osniva pojam o svetosti brojeva, određeni su u središtima 
egipatske i jeruzalemske spirale. Prvo leži na sedamdesetom, a dru¬ 
go na sedamdeset i sedmom egejskom krugu sa centrom u Rodosu. 

Dante uspoređuje u riječima Beatrice Egipat sa zemljom, a Je¬ 
ruzalem s rajem (Raj XXV., 49-63.). Budući se u njegovu djelu 
stalno prepleću zemaljski i nebeski motivi, moramo postojano ima¬ 
ti u vidu teološke kao i filozofske istine. Bez te dvovrsnosti pogle¬ 
da, nismo u stanju zamisliti koncepcije Božanstvene Komedije , a 
napose ideju Beatrice. Problem je to više zamršen, jer ga zasjenjuje 
slikovitost poezije. Premda nam pjesnik priznaje, da se njegove te¬ 
žnje ne podudaraju s postupkom teologa, ipak nam se samo po sebi 
nameće da glavni izvor njegove inspiracije potražimo u Sv. Pismu. 
Mislim, da su u tom pogledu najznačajnija mjesta sadržana u povi¬ 
jesti Rahele te u riječima o Mudrosti iz knjige Crkvenice. 

Prava ljubav „Božjega borca“ bila je Rahela, koja se u Danteo¬ 
vu Raju nalazi u društvu Beatrice. Ženidbe Staroga zavjeta imaju 
alegorijsko značenje. Prema onom, što piše I. Kršnjavi u svojim 
komentarima, Sara bi predstavljala bogoslovlje, služavka Hagar fi¬ 
lozofiju, Jakov i Lea aktivni život, dok bi Izrael i Rahela zastupali 
kontemplativni život. Ova tumačenja nisu općenito poprimljena. 
Sumnjam, da je Dante na takvim apstrakcijama gradio svoje pje- 

sničke tipove. Mnogo je vjerojatnije, da su detalji sv. Pisma imali 
za njega zbiljsko i neposredno značenje, što posebno vrijedi za po¬ 
vijest Rahele, majke spasitelja Misira i mnogih naroda. Na odlasku 
iz roditeljske kuće ona je ukrala idole. Otišli su potajno iz Meso- 
potamije, a poslije sedam dana stigla ih je potjera u gori Galaa- 
du. Laban je ukorio Jakova: „Kad si htio otići i zaželio si se kuće 
očeve, zašto si mi ukrao moje bogove?“ Jakov odgovori: „Otišao 
sam bez znanja tvojega, jer sam se bojao, da mi ne bi oteo na silu 
svojih kćeri. A kad me okrivljuješ tadbinom: kod kogagod nađeš 
svoje bogove, neka umre pred braćom svojom. Traži, pa ako što 
svojega nađeš, uzmi!“ Jakov nije znao, daje Rahela ukrala idole. 
Tada Laban pretraži šatore Lijin i Rahelin, ali ništa ne nađe; jer je 
Rahela skrila idole pod slamu te sjela na njih.“ ( Mojs. 31, 1-33.). 
Došavši u zemlju Hanansku, kupio je Jakov komad polja kod gra¬ 
da Sihema, gdje je udario šatore, ali naskoro morade napustiti to 
mjesto radi krvoprolića svojih sinova. Prije odlaska sazove sve čla¬ 
nove svoje porodice i reče im: „Povrzite tuđe bogove, očistite se, 
promijenite odjeću svoju i spremite se na put! Idemo u Betel, da 
načinimo ondje žrtvenik Bogu... Tada mu predaše sve tuđe bogove, 
i on ih ukopa pod hrastom kraj grada Sihema.“ (Mojs. 34, 1-36.). 
„Otišavši odanle, dođe u proljetno doba u zemlju, gdje vodi put u 
Efratu (Betlehem). Tu je Rahela rodila, ali joj porođaj bijaše težak, 
te je umirala od muke... Umrije dakle Rahela i ukopaše je na putu, 
koji vodi u Efratu (Betlehem)“. (Mojs. 34, 43.). 

Prema riječima sv. Pisma „štovanje idola je uzrok, početak i 
kraj svemu zlu“ (Mudr. 14, 27.). Ono je antiteza Mudrosti, što se 
pokazuje u prirodnom i natprirodnom redu. Krasne riječi o Božjoj 
Mudrosti sadrži knjiga Crkvenica (E cclesiasticus), slična Salamu- 
novim Pričama. Po svemu se čini, daje Dante našao u njoj najdu¬ 
blji poticaj za svoju apoteozu Beatrice. 

„Ja stanujem u visinama i prijesto je moj u stupu od oblaka. Krug 
nebeski obilazim sama, i dopirem do dubljine bezdana i hodim po 

valovima morskim i po svoj zemlji stojim, i u svakom narodu i u 
svakom plemenu vladam. U svemu tražili pokoj ... Od početka i 
prije vjekova stvorili se, i ne ću prestati u sve vijeke ... Kao cedar na 
Libanu podigoh se, i kao cipresa na gori Sionu; kao palma u Kade- 
su podigoh se, i kao nasad ruža u Jerihu; kao lijepa maslina u polju, 
kao makljen podigoh se kraj vode na trgovima. Kao slatka korica i 
dišući balsam mirisah, kao izabrana smirna mirisali ugodno. Ja kao 
čokot rodih slatki miris; i cvijeće moje plod je slavan i častan. Ja 
sam majka lijepe ljubavi i straha i poznanja i svete nade. U menije 
sva milost života i istine, u meni sva nada života i kreposti... Jer je 
duh moj slađi od meda i nasljedstvo moje slađe od medenog sata. 
Spomen u vijeke vjekova“. 

Ove pjesničke riječi o vječnoj Mudrosti čitaju se u crkvi o blag¬ 
danima svete Marije, zaštitnice Hrvata i Danteove Firence. 

6 . 

Deveti život 

Kao uvod u Božanstvenu Komediju Dante je napisao poetični 
dnevnik „ Vita Nuova“, koji stariji tumači smatraju „odrazom sred- 
njevjekovne naivnosti i mladenačkog zanosa“. Tek rijetki istraži¬ 
vači primjećuju, da se ovdje ne radi o nekoj lirskoj kapricioznosti. 
Nadopunjujući ova mišljenja, došao sam do zaključka, da su alego¬ 
rije ,JVovog života “ astrološko-prirodnog značaja te u sebi sadrže 
tajanstveni ključ, bez kojega ne možemo razumjeti Beatrice. 

,,Nuovo“ znači u talijanskom jeziku nov ili nepoznat, dok 
,,nove“ znači devet. Da nas točnije upozori, pjesnik piše: ,,In qu- 
ella parte del libro de la mia memoria dinanzi a la quale poco si 
potrebbe leggere, si trova una rubrica la quale diče: Incipit Vita 
Nova“. Pouzdano je, da Vita Nuova znači također i „deveti život“. 
To je život, koji započinje i svršava s brojem devet te mu je isti broj 
ne samo simbol, nego i ključ unutarnjeg sklada. 

Pjesnik piše rubriku „Vita Nova“ na onom mjestu svojih memo¬ 
ara, gdje završava prvo razdoblje od devet godina i započinje slije¬ 
deća dva od 9 - 18 i 18 - 27 godina. Mandonnet opširno dokazuje, 
kako ove podjele za Dantea ne znače samo djetinjstvo i mladost. 
„Te su divizije u isto vrijeme vrlo precizne i vrlo nestalne; točne 
kao broj, a nepostojane kao dvoličnost objekta, na koji se odnose“. 
Pjesnik ih definira kao simbol ljubavi Beatrice i njezinih udesa. 

U filozofskom djelu ,,Convivio“ Dante dopušta prema starim 
autorima četiri dobi ljudskog života: djetinjstvo teče od osmog mje¬ 
seca začeća do dvadeset i pete godine; mladost svršava sa četrde¬ 
set i petom, starost sa šezdesetom, a zatim slijedi staračka nemoć. 
Prema rimskom i crkvenom pravu važila je u vrijeme Dantea kao 
zakonita doba puberteta 14 godina za dječake, a dvanaest godina za 
djevojke. Kako vidimo, ove podjele se nikako ne podudaraju s pro¬ 
gresijama broja devet. Mandonnet traži u tim progresijama simbol 
teološkog ili filozofskog reda. Henry Cachin piše, da je razdioba 
„Novog života“ ,,en fonction du nombre neuf, nombre parfait, qui 
est d la base de tout son raisonement sur Beatrice Isto tvrdi i 
poznati dantolog Zappia. 

U tajanstvenoj Canzoni nalazimo slijedeće stihove: 

,,Lo giorno che costei nel mondo venne, 

secondo che si trova 

nel libro de la mente che vien meno, 

la mia persona pargola sostene 

una passion nova. “ 

(Onog dana, kad je došla na svijet, prema knjizi najbljeđeg sje¬ 
ćanja, moja malena osoba podržava devetu ljubav). 

Mandonnet prevodi zadnji stih kao „ unepassion nouvelle Po¬ 
stoje dvije mogućnosti: nova i deveta. Srednje vjekovni logičari na¬ 
zivaju takove pasuse „ insolubile Persona je s filozofskog gledišta 

subjekt, dok riječ ,,passion“ označuje u moralnom smislu fikciju, 
određenu simbolizmom Dame. 

Dante nas upravo frapira čestim ponavljanjem broja devet. Njim 
su usklađeni svi glavni događaji iz Beatričina života, a neizravno i 
njegova vlastitog, jer prvi određuje svojstva drugoga. Na kraju osa¬ 
mnaestog dijela piše: „Budući da se često puta brojka devet pojav¬ 
ljuje u gornjim riječima - otkudgod gledamo, to nije bez razloga, 
jer u njezinu (Beatričinu) odlasku, čini se, ima mnogo mjesta - va¬ 
lja ovdje nešto reći, što odgovara. Ja ću dakle najprije kazati, kako 
ima mjesta u njezinu odlasku, za tim ću dati nekoliko razloga, zašto 
joj je taj broj bio tako drag“. - „Suptilnije misleći i prema nepo¬ 
grešivoj istini, ta brojka bila bi ona sama; kažem zbog poređenja i 
upravo tako razumijem: tri je korijen od devet, jer bez drugog broja 
pomnožen sa sobom čini devet, kako vidimo očito, tri put tri daju 
devet. Ako je dakle tri sam po sebi faktor od devet i ako je faktor 
čudesa sam po sebi tri, znači: Otac, Sin i Duh Sveti, koji su tri u 
jednom, onda je ta Dama sprovođena tim brojem devet da objavi, 
kako je bila jedan devet, što znači čudo, kojega korijen (korijen 
čuda, hoću reći) - ne može biti drugo nego Božansko Trojstvo“. 

Ovaj neobični, namjerno pedantni odlomak objašnjuje nam ide¬ 
ju Beatrice. Ona je čudo, neposredni učinak Božanskih Osoba. Ona 
je, kako zaključuje Mandonnet ,,le miraclepar excellence, Vordre 
surnaturel chretien, dont la theologie est le code 

Jasnoću ovog zaključka zamućuje Dante, kad govori o devet 
muza: 

„Minerva spira e conduce miApollo 
e nove muse, mi dimonstran VOrse“. 

(Minerva diše, vodi me Apolo, a devet muza mi pokazuju Orse). 

Posljednja riječ označuje zviježđe Medvjeda, koje je za sred- 
njevjekovne geomante značilo najveću sreću. Tumači nam izlažu 
različna mišljenja, a u svačijem se može naći po neka protivština. 

Krivo imaju oni, koji gube s vida dvostruko lice Danteova simbo¬ 
lizma, njegov fiktivni i stvarni smisao. Unatoč svomu kontaktu s 
poganskim božanstvima, pjesnik je ostao duboko religiozan. Za to 
ispravno uzevši, moramo shvatiti u strogo katoličkom smislu nje¬ 
gove riječi, kad govori o slatkom novom ili devetom stilu. {„Dolce 
stil novo, eh io odo “. Purg. XXIV. 57.). 

U šestom poglavlju „ Vita Nuovct piše: „Uzevši imena šezdeset 
gospođa, najljepših u gradu gdje je moja dama stavljena po Vrlo 
Visokom Gospodinu, ja bih sastavio popis službenica, koji ne ću 
napisati, a ne bih to spomenuo, kad ne bih trebao reći - ono što 
dolazi sa čudom; to je, da nijedno drugo mjesto ne podnosi moja 
dama nego deveto medu imenima tih gospođa. “ Slično kaže Sala- 
mun: „Ima šezdeset kraljica, dvadeset i četiri suložnice i mladih 
služavka bez broja; ali samo jedna je moja golubica, moja prava V 
( Cantic. I. 8.). 

Dante nam objašnjava, kako je poslije svog zanosa za Beatrice 
u dobi od devet godina čekao još devet godina, da joj nije ništa 
govorio, zadovoljavajući se promatranjem nje. Ona mu je dvaput 
podijelila pozdrav i odbila treći. U dobi od osamnaest godina po¬ 
zdravlja ga prvi put. „Devet godina kasnije, jamačno u devetom 
satu dana, zbilo se da mi se ta divna dama pokazala u društvu dviju 
plemenitih gospođa, koje su već bile napredovale u dobi. Ona me 
je pozdravila načinom punim kreposti tako, da mi se činilo, kako 
vidim sve granice blaženstva. To je prvi put, što su njezine riječi 
izišle, da dođu u moje uši; uzeo sam ih tako slatko, da sam se kao 
opojen udaljio od svijeta “ (V Nova). 

Pjesnik opisuje, kako je u snu vidio prikazu bijelo obučenog, za¬ 
mišljenog Dominikanca. Čuo je tajanstvene riječi: „Ego tanquam 
centrum circuli cui simili modo se habent circumferentie partes: tu 
autem non sic. “ Vizija je tražila od njega očitovanje, da će uvijek 
ostati vjeran Beatrice. Na kraju istog poglavlja nalazimo najzago¬ 
netnije Danteove riječi: „Odlučio sam da riješim i objasnim ovu 

neizvjesnost u toj malenoj knjizi na mjestu još neizvjesnijem. Kao 
čovjek, koji ne zna, kojim će putem krenuti - one želi ići, a ne zna 
kamo se ide. „Pojavila mi se plemenita vizija i vidio sam stvari, 
zbog kojih sam odlučio, da ne govorio o toj Blagoslovljenoj osim 
onoga, što ću moći najdostojnije izvabiti od nje. A da do toga do¬ 
đem, trsim se, koliko mogu, kako ona uistinu zna. Ako je dakle že¬ 
lja Onoga, za kojega sve stvari živu, da moj život potraje nekoliko 
godina, nadam se, da ću reći o njoj, što se nije kazalo ni o kojoj 
drugoj“. „Mislim, da sam vidio prijatelja, koji mije kazao: Dakle 
ne znaš? - Tvoja je divna dama otišla iz ovoga vijeka.“ 

U Danteovu životu nalazimo sasvim neobičan fenomen, da su 
pojedini realni datumi i događaji kronološki usklađeni s brojevima 
9, 18 i 27. Premda će se to nekome činiti nevjerojatno, ipak po¬ 
stoji mogućnost, daje tako uistinu bilo. Prije proučavanja Dantea 
i njegovih tumača ustanovio sam slično podudaranje u hrvatskoj 
prošlosti. Stvarnost historijskog zbivanja usklađena je u svojim 
najistaknutijim efektima brojem Beatrice. Ni vizija Dominikanca 
nije slučajna. Točnim mjerenjem hrvatskih srednje vjekovnih do¬ 
minikanskih svetišta Majke Božje Garićke ustanovio sam slijedeće 
priklone prema meridijanu: Garić 99, Crkvena 9, Bela crkva 36. Ili 
mjerenjem s izvora spirale: Garić 9x9, Crkvena 19x9, Bela crkva 
16x9. Ova mjerenja snimljena su najvećom pažnjom sa specijalne 
vojničke karte (1 : 75000). 

Dante je opjevao tri vječna svijeta, svaki s devet dijelova. U 
sudbini ljudske mase predstavlja Pakao najniže raspoređenje. Pje¬ 
snik gaje kreirao prema pravilima geometrije i matematike, strogo 
arhitektonski. Što više, spominje mu i mjeru. Na dnu osmog kruga 
prostire se 22 milje uokrug deveti bolg (zla jaruga); za njim slije¬ 
di deseti, koji Dante naziva ,,Manastirom“ sjećajući se kuge i naj- 
nezdravijih krajeva tadanje Italije. Mjera mu iznosi 11 milja. Čitavi 
krug sadrži deset koncentričnih bolga, čime je potpuno određena 
zavojita linija, te možemo savršenom točnošću prikazati njezin 

tlocrt. Osam aritmetičkih progresija po 10 x 11 milja iznosi 880 
milja. Dosljedno zakonu estetike i sklada potrebno je da zaključak 
odgovara početku, pa moramo i najveći krug, onaj pred vratima 
pakla, također računati sli milja. Time dobivamo u svemu 891 
ili 99 x 9 milja. Kako vidimo, i ovdje dolazi do izražaja Beatričina 
brojka samo u svojoj antitezi, jer paklena spirala teče u smjeru, što 
je protivan božanskim crtama na zemlji. 

Glavni interval rimske spirale iznosi jedanaest milja. Uvažimo 
li historijsku činjenicu, daje upravo u to vrijeme papinska stolica 
bila prenesena u Avignon, a Italija postala poprištem najvećeg ka¬ 
osa, postaje nam jasno, zašto je Dante upotrijebio baš ovu brojku 
za konstantu paklenih krugova. Međutim, da naglasi njezino pravo 
značenje, stavlja u govor svog praoca Cacciaguide slijedeće riječi: 
„Ti držiš, da tvoja misao k meni dolazi od onoga što je prvo, kao što 
dolazi pet i šest iz jedinice, koju poznaješ. “ (Raj XV. 37.). 

Bez Beatričine brojke ne možemo zamisliti sklada na zemlji. 
Njezine su riječi, kako sama kaže, zagonetne poput Sfinge i Temide, 
jer na njihov način smućuju razum. One se svagdje očituju, dokazu¬ 
jući svoju prisutnost brojkama. One se očituju u najznatnijim sredi¬ 
štima svijeta, u njihovim dijagonalama i krugovima sve do najve¬ 
ćeg kruga, koji opasuje zemlju. Ali sve to nadmašuje pravilnost, što 
se pokazuje u Danteovu središtu svijeta, tri milje sjeveroistočno od 
Betlehema. Tamo, pokraj potoka Cedrona, sijeku se najsavršenije 
određeni pravci na zemaljskoj površini. Oba su priklonjena prema 
meridijanu za 54 stupnja, što u podjeli punog kuta znači 3 3 x 2 3 + 3 2 
x 2 4 — 360. Na prvom leži Betlehem i Jerihon, a na drugom početni 
smjer spirale, Rodos, Atena i Rim. Betlehem leži na prvom sektoru 
kruga s povećanjem od deset milja i priklonom od 108 stupnjeva. 
Zamislimo li - kako je to učinio Dante - brojku Beatrice kao broj 
krugova, onda proizlazi, da njezin ekvivalent predstavlja „Dama 
broja tridesetu Devet krugova je isto, što i trideset betlehemskih 

sektora (9 x 360 = 30 x 108). Isto važi i za Salamunovu kraljicu 
broj šezdeset, jer 60 x 54 daje također devet krugova. 

Mjerimo li s istog središta geografske distance, vidjet ćemo, da 
je zbog udaljenosti Sredozemnog i Mrtvog mora u smjeru Rima 
54 milje. Udaljenost Rodosa iznosi 540 milja, daljina piramida 9 
x 33 milje, a našeg Garića pet puta toliko. U svemu se manifestira 
brojka Beatrice kao osnovni faktor reda. 

Danteov praotac u Raju opisuje, kako su nekad sa starog firen¬ 
tinskog bedema (s Badije) davali znakove svakog trećeg i devetog 
sata (XV. 97-99.). Vrijeme je mjera kretnje. Trag zvjezdanih kru¬ 
gova opisuje nam tok zbivanja, a sunčeva staza kroz simboličke li¬ 
kove zodijaka samo je najslikovitiji odraz tog puta. Ako nam znan¬ 
stvena istraživanja historije potvrđuju, da su i sami događaji uskla¬ 
đeni brojem devet, kao i njihovi tragovi na zemlji - onda iz toga 
logično slijedi, daje ideja Beatrice manifestacija istodobnog reda u 
svemiru kao i na zemlji. Time još nije sve rečeno. Već Aristotel je 
pošao dalje od svih pojava vidljivog svijeta, formulirajući dokaze o 
njegovom natprirodnom Izvoru. Za tim dokazima poveo se i Dante, 
priznavajući se otvoreno sljedbenikom Aristotelove filozofske ško¬ 
le, koja prema njegovim riječima u svemu drži intelektualnu vlast 
svijeta te se mogu nazvati njezini nazori skoro katoličkima (epuo- 
tese appellare quasi cattolica oppinione). Pristaše ove nauke zvali 
su se Peripatetici. Dubokim istraživanjem njihova znanja, otkrio je 
Dante ono, što mu je bilo potrebno za filozofsku koncepciju Bo¬ 
žanstvene Komedije', pronašao je zagonetni, tajanstveni ključ, koji 
brojeve pretvara u svjetlost. 

7. 

Beatrice i Lucija 


Prema nebeskoj hijerarhiji anđeli su podijeljeni u devet redova: 
Serafini, Kerubini, Vlasti (Potestates), Kneževstva (Principatus), 
Moći (Virtutes), Gospodstva (Dominationes), Prijestolja (Throni), 
Arkanđeli i Anđeli. Svaki red upravlja svojim nebeskim krugom. 
Prvi su najbliže Bogu, dok se posljednji nalaze u izvanjskom nebu 
Mjeseca. 

U srednjem vijeku mnogo se raspravljalo o njihovim spoznaj¬ 
nim silama. Dante se u tom nedokučivom pitanju ističe svojim po¬ 
sebnim mišljenjem, tvrdeći, da anđeli nemaju svojega vlastitoga 
intelekta, a volja im je vezana na kruženje oko Boga. Time je ča- 
sovito zapao u protivnost s teologijom, jer kad bi tako bilo, ne bi¬ 
smo mogli protumačiti Luciferova čina. Da se izvuče, pjesnik kaže, 
kako u tom pogledu knjige dvolično govore. 

Na pitanje, koliki je broj anđela, nalazi sv. Toma odgovor u izre¬ 
ci proroka Danijela: „Tisuće i tisuće dvorahu ga i deset put stotine 
tisuća stajahu oko njega“. Prema mišljenju svetog doktora svaki je 
od njih ,,species“ za sebe, u svakom se ljubav Božja očituje na po¬ 
seban način. Njihove raznolike sposobnosti odgovaraju svrsi, koju 
im je namijenio Stvoritelj. Sv. Pavao kaže: „Jer kroz Njega je saz- 
dano sve, što je na nebu i na zemlji, što se vidi i što se ne vidi, bila 
Prijestolja ili Gospodstva ili Poglavarstva ili Vlasti: sve se kroza nj 
i za nj sazda“. ( Kološanima I. 16.). „ Vidjet ćeš - pjeva Dante - div¬ 
ni sklad svakoga heba s njegovom Ineligencijom, većega s više, a 
manjega s manje jakom“. 

U isto vrijeme s postankom svijeta stvorenje i red cijeloga sve¬ 
mira, po kojem su čisto intelektualne supstancije na vrhu, nad ne¬ 
beskim sferama. Čovjek ne može proniknuti taj misterij. Za nas je 
stvaranjem započelo vrijeme i prostor, sve drugo je izvan granica 
našega shvaćanja. Stvaranje je vlastito djelo Božje. „ Gdje Bog ne- 

posredno vlada, tamo ne vrijede zakoni prirode “. (Raj XXX. 121— 
123.). Tamo se dosljedno Danteovim riječima, događaju najsavr- 
šenija čuda. No ima i takvih djela, koja ne dolaze izravno iz Božje 
ruke, a ipak su čudesna. Stupanj tih djela određen je svojstvima 
njihovih kreatora - anđeoskih Inteligencija. 

Religija predstavlja jedini dodir čovjeka s natprirodnim pojava¬ 
ma i događajima. Istinu vjere ne možemo shvatiti svojim razumom, 
a njezin najjasniji dokaz su čudesa. Prema spomenutoj Danteovoj 
definiciji, čudesa su djela, za koje priroda nije nikad željeza ugrija¬ 
la, niti udarala ikad po nakovnju. 

Skolastika nas uči, daje red princip svemira i njegovo idealno 
jedinstvo. On je veza između Stvoritelja i svega, stoje stvoreno. 
Deveto nebo (Primum Mobile) ravna svagdašnjim okretanjem svih 
sfera, a prije svega osmim nebeskim krugom zvijezda stajaćica. 
Kret devetog neba opasuje cijeli svijet. U njem se nalazi korijenje 
vremena, a izvan njega se prostire Nebo mira Božjega - Empirej. 
Osmim nebom upravlja „Duboki Um“ ili „Prva Inteligencija". To 
je duša svemira i počelo životnih oblika za sve zvijezde. Ostali 
nebeski krugovi nazvani su po imenima planeta: Saturna, Jupitra, 
Marsa, Sunca, Venere, Merkura i Mjeseca. Svakim krugom uprav¬ 
ljaju odnosni predstavnici nebeske hijerarhije. Srednje vjekovni 
učenjaci nazivali su sve Inteligencije, koje pokreću pojedine plane¬ 
te, pa i samu Prvu Inteligenciju - anđelima. 

Dante je uzeo arhitekturu svog Raja iz jednog djela sv. Bona- 
venture, albanskog biskupa i generala franjevačkog reda (I. Kršnja- 
vi). Uvaživši njegovo originalno mišljenje o značaju natprirodnih 
stvorova kao i sav kompleks njegova teološkog i filozofskog zna¬ 
nja, dolazimo do zaključka, da Beatrice ne može biti drugo, nego 
pravi anđeo. Ili drugim riječima: alegorija Božanske Inteligencije, 
koja djeluje u stvarnosti svemira, prirode i ljudskog života. 

„ Beatrice tutta ne l ’ etterne rote 
fissa congli occhi stava; ed io in lei 
le luci fissi, di la su remonte 

(Sva Beatrica bijaše svojim očima upravljena u vječne sfere i ja 
u njoj vidjeh svijetla tako udaljena od ovoga svijeta). 

Značaj njezina djelovanja proizlazi iz Najvišeg Izvora te se oči¬ 
tuje u vidljivim stvarima u znaku čuda. Njezina nazočnost nije ve¬ 
zana uz vrijeme i prostor. Javljajući se prema zakonima svog reda, 
ona nam pruža znakove i dokaze, što izmiruju čovjeka s vjerom, a 
prirodu s Crkvom. 

Lik Beatrice je tako irealan da ga ne možemo shvatiti bez te¬ 
oloških i znanstvenih objašnjenja. Pjesnik kaže, da se kretovi ne¬ 
beskih sfera ravnaju prema okretima Prvog Pokretnog (Primum 
Mobile), kao što su pet i dva sadržani u deset. Sv. Toma i Dante 
pristaju uz teoriju, da Bog pokreće nebeska tjelesa s pomoću svojih 
Inteligencija ili anđela. Sv. Toma kaže, da anđeoski zborovi uvijek 
ostaju oko Boga, a na sfere djeluju samo svojom snagom. Kao čisti 
dusi oni samo upravljaju svoju snagu na određeno mjesto. Dioni- 
zije Areopagit smatra njihovo kruženje najsavršeni)om kretnjom, 
jer mu je u Bogu središte. Stvoritelj je uzrok sviju harmonija, svih 
stanja i kretnja umova, duša i tjelesa. On ravna svaku stvar. Za to je 
anđelima potrebna njegova milost jednako kao i ljudima. 

Osnovna misao svih anđeoskih teorija polazi sa stajališta, daje 
zemaljska hijerarhija slika nebeske. To nije samo proizvod ljud¬ 
ske fantazije. Prirodno je, da govor o nebeskoj hijerarhiji u svojoj 
početnoj perspektivi označuje zvijezde. Osim apsolutno nedokuči¬ 
vog Empireja i Prvog Pokretnog neba, svih osam krugova možemo 
danomice promatrati te proučavati djelatnost Božjih Inteligencija, 
koje njima upravljaju. Dante nas uvodi u taj misterij divnom sli¬ 
kovitošću osmog pjevanja Čistilišta: „Ovdje, čitatelju, pooštri oči 
dobro, da spoznaš istinu, ta koprena je sada sasvim tanka .“ (19.) 

Zatim promatra tri zvijezde te govori o anđelima, zloj traci i nebe¬ 
skim jastrebovima zelenih krila, dok duše vladara pjevaju himnu 
„Te lucis ante terminum“. (19-108.) 

Tri zvijezde vidio je pjesnik na južnom stožeru neba, na mjestu, 
koje se najpolaganije okreće kao točak tamo gdje je najbliže osi. 
Ove tri luči „od kojih sav stožer gori“ sjećaju nas na Južni trokut 
i zviježđe Orion. One su proizvod imaginacije, ali ujedno logična, 
neophodna posljedica Danteova unitarizma i pojma o najvišim ne¬ 
beskim krugovima, kao i Aristotelova fizičkog dokaza, da sve što 
se kreće mora biti pokrenuto od Onoga, koji se ne okreće. 

Orion putuje po nebeskom ekvatoru, opisujući najveći nebeski 
krug, koji mogu dokučiti ljudske oči. U njegovoj sredini nalaze se 
tri jednako udaljene zvijezde, smještene u istom pravcu. Naš narod 
ih nazivlje ,,Koscima“, jer im je put sličan košnji t. j. napredovanju 
kosaca na livadi. Njihova podnevna kulminacija pada uoči žetve, a 
ponoćna na dan sv. Lucije, 13. prosinca. Lux (tal. Luče) znači svje¬ 
tlost. U simboličkom i stvarnom smislu ove riječi sadržani su čude¬ 
sni odnosi, koji vežu ime Božje ugodnice s najsavršenijim sticajem 
konstelacije. Pojava je tako očita i jasna, da joj je Dante namijenio 
svoje najznačajnije stihove: „Ovdje se dive umjetnosti, koja resi 
ovoliko djelo te se razabire dobrota, zaradi koje gornji svijet okreće 
dolnji“. Ovo je 108. stih IX. pjevanja Raja. Prvo je stupanj Betle¬ 
hema na početnom krugu spirale, a drugo brojka Beatrice - djelo 
Božanskog Trojstva. 

Detaljnim mjerenjem na astronomskoj karti dolazimo do napad¬ 
nih pravilnosti u rasporedu Orionovih svjetlosti. Nije potrebno, da 
se upuštamo u gomilanje brojaka, jer se čudo tih odnosa odrazuje u 
kolendarskom rasporedu blagdana. Tri zvijezde križaju se najpra¬ 
vilnije s merdijanom o ponoći 13 prosinca. To je trideset i tri dana 
poslije podnevnog nastupa kulminacije zvjezdanog kruga Krune 
(na Martinje 11. studenoga), 11 dana prije Badnjaka, a 22 dana 
prije liturgijskog svećenja vode. Svećenje se obavlja 5. siječnja u 


87 



predvečerje blagdana Sveta tri kralja. Isti datum pada točno u sre¬ 
dini između posljednjeg i prvog godišnjeg blagdana sv. Marije, 27 
dana poslije Immaculate te isto toliko dana prije Svijećnice (27 + 
1 + 27 = 55). Dvadeset i sedam je broj povijesnih knjiga Staroga 
zavjeta i svih svetih knjiga Novoga zavjeta. To je tri sa vlastitom 
potencijom, trostruka brojka Beatrice, u smislu spomenute Dante¬ 
ove definicije. 

Sav kulturni i duševni život Firence cvao je pod okriljem njezi¬ 
nih božanskih zaštitnika Svete Djevice i sv. Ivana Krstitelja. Najve¬ 
ći blagdani i proštenja, koje je Dante doživljavao u svojoj mladosti, 
bili su određeni brojem devet. Odraz ovih nezaboravnih dojmova iz 
djetinjstva stvorio je u njemu filozofsku ideju o novom ili devetom 
životu. Njezine temelje prikazao sam u navedenim citatima iz djela 
sv. Dionizija i sv. Tome Akvinskoga, no potrebno je, radi točnijeg 
objašnjenja Beatrice, da uočimo i najvažnije konsekvencije, koji¬ 
ma se odrazuju u ljudskom životu. 

Krug je najpodesniji oblik za kontemplaciju Božanstva. Prema 
hebrejskom shvaćanju od postanka svijeta do Isusova rođenja proš¬ 
lo je punih jedanaest krugova po 360 dijelova, što u svemu pred¬ 
stavlja 3960 godina. Čudesna opravdanost ovog računa pokazuje 
se u podjeli Adventa. Od sv. Andrije, koji određuje početak crkvene 
godine, do sv. Tri kralja ima 36 dana, podijeljeni blagdanom sv. 
Lucije i Božićem u tri jednaka dijela po dvanaest dana. Razmaci iz¬ 
među sv. Lucije te Badnjaka i Božića iznose deset i jedanaest dana. 
Njihov umnožak s 36 daje nam broj 3960 - broj godina do Spasite¬ 
ljeva dolaska na svijet. Razmak između Božića i sv. Tri kralja izno¬ 
si 11 dana, predstavljajući temeljni faktor simboličkih krugova. 

Od Martinja (kulminacija Krune) do sv. Tri kralja ima isto toli¬ 
ko dana kao i od blagdana Bezgrješnog Začeća do Svijećnice. To 
je 55 dana, što odgovara broju astroloških razdoblja po 72 godine, 
koliko je prošlo od početka svijeta do navještenja arkanđela Gabri- 
jela. Sedamdeset i dva tumača prevodila su Bibliju na grčki jezik. 

Isti se broj očituje kod mjerenja dragulja, zemaljske slike zvijezda 
stajaćica te prema starodavnom mišljenju najsavršenijeg prirodnog 
djela Božanske Inteligencije. 

Položaj Betlehema određenje u vremenskim razmacima od Ro¬ 
đenja Sv. Marije do Božića te od jesenskog Križeva do Nove Go¬ 
dine. Oba razdoblja odgovaraju stupnju Betlehema ili dvostrukom 
kutu početnog smjera spirale. (108) Prva vremenska točka ovog 
nedokučivog računa započinje s ponoćnim križem, koji tri zvijezde 
Oriona čine s meridijanskim pravcem na dan sv. Lucije. Budući 
da se nalaze na nebeskom ekvatoru, njihovo je prividno kretanje 
najbrže. Dosljedno shvaćanju srednje vjekovnih učenjaka, njihov 
je krug najbliži devetom kristalnom nebu, gdje se nalazi korijenje 
vremena, što svojim kretanjem opasuje čitavi svijet. 

Aluzija na tri zvijezde sadržana je u legendi o sv. Nikoli. On je 
kao biskup djelovao u Maloj Aziji. Našao se neki građanin, koji je 
u nuždi htio redom da proda svoje tri kćeri, a svetac, da to zapriječi, 
baci kradomice kroz prozor tri kese dukata, pa su se tim njegovim 
mirazom djevojke udale. Iza ove poetične zgode krije se astrološki 
smisao. Dan sv. Nikole dolazi 19 dana pred Božićem. Devetnaest 
je broj zlata, njegova relativna težina. Zlato je prema shvaćanju 
starih učenjaka zemaljski odraz sunca. U adventsko doba nalazi se 
zviježđe Oriona u opoziciji prema Suncu, pa u zoru tone na zapadu, 
dok se zajedno sa Suncem uzdiže zviježđe Oltar. Ono se kod nas ne 
vidi, već samo u južnim krajevima i to u doba najvećih kršćanskih 
blagdana pred ljetnim solsticijem. Pet skromnih zvijezda blista na 
horizontu tek kratko vrijeme, a najvećma se uspinju od Duhova 
do Ivanja. U adventsko doba kriju se u blizini sunca, dok njihovu 
nazočnost dokazuju tri kćeri iz legende o sv. Nikoli, tri svjetlosti 
Oriona, koje krug horizonta spaja sa Suncem u času svitanja. 

Zviježđe Oltar sastoji se iz tri zvijezde trećega i tri zvijezde 
četvrtoga reda. Njihova podnevna kulminacija započinje s prvom 
sjetvom božične pšenice (4. prosinca) a svršava sa zimskim solsti- 

čijem na 270. stupnju meridijana. Dvadeset i sedam dana poslije 
njezina nastupa dolazi Nova Godina. To je devet dana poslije sun- 
costaje ili osamnaest dana poslije sv. Lucije. Pravilnost ovih zvijez¬ 
da podudara se sasvim točno s Danteovim simboličkim divizijama 
u Novom Životu, pa možemo konačno izvesti zaključak primijeniv¬ 
ši njegove riječi: „ Suptilnije misleći i prema nepogrešivoj istini, ta 
brojka bila bi ona sama ...“ 

Ponoćna kulminacija njezinih glasnica na dan sv. Lucije uda¬ 
ljena je za 90 dana od Rođenja sv. Marije, za 10 dana od Božića, a 
za 100 dana od Blago vijesti. Bez tog odnosa ne možemo razumjeti 
Danteove izreke: „Dal diece in su non si vada, se non esse diece 
alterando cogli altri nove e con se steso, e la piu bella alterazione 
che esso riceva, sia la sua di se medesimo. “ Ovu posljednju mo¬ 
gućnost odabrao je pjesnik za početak svojeg mističnog putovanja. 
Bilo je to 25. ožujka 1300. iste godine, kad je sin njegova rajskog 
tumača, Karla Martella, bio okrunjen u zagrebačkoj katedrali. 

Sa starog firentinskog bedema davali su znakove svakog tre¬ 
ćeg i devetog sata ... Ne poznavajući tih stihova, izračunao sam (u 
studiji Perspektiva s Mjeseca ), da se Firenca nalazi na 33. krugu 
rimske spirale, u koncentričnoj udaljenosti od 5 x 33 milje. To je 
polovica udaljenosti Firence od središta garićke spirale, a deveti 
dio njezine udaljenosti od Jeruzalema. 

Ništa nije slučajno u Božanstvenoj Komediji. Hrvatski hodoča- 
stnik, koji dolazi u Rim, da se pokloni slici Spasitelja na Veroniki- 
nu rupcu, nije običan vjernik. On je predstavnik ideje, izražene u 
Beatričinim riječima „vaš put“ u 88. stihu trideset i trećeg pjevanja 
Raja. O značenju ovih brojeva istraživao sam u pređašnjim studija¬ 
ma. Oni su sadržani kao faktori udaljenosti Garića od Jeruzalema, 
što je u grčko i rimsko doba predstavljala bazu geografskih mjere¬ 
nja. Istu distanciju možemo prikazati na slijedeći način: 33 x 45, 55 
x 27 ili 88 x 17. Diferencija između prvog i posljednjeg umnoška 
iznosi 11 milja. Udaljenost Firence od Rima iznosi deveti dio ove 

daljine, što znači triput toliko milja, koliko ima dana između prvog 
i posljednjeg blagdana Svete Djevice, zaštitnice Firence i Hrvatske. 

Temeljne misli o sličnosti nebeske i zemaljske hijerarhije posto¬ 
jale su već prije kršćanstva, u grčkoj i rimskoj mitologiji. Ovidije 
pripovijeda, daje Bakho bacio vijenac s glave svoje žene Arijadne 
na nebo pretvorivši ga u zviježđe Krune. Dante kaže, da je sama 
Arijadna pretvorena u Krunu. Njegova podjela nebeskih krugova 
prema planetima temelji se također na načelima stare kozmogra¬ 
fije, koja dovodi u vezu nebeska tjelesa s metalima, draguljima i 
danima u tjednu. U tom starodavnom shvaćanju ima mnogo istine. 
Diferencijacija zemaljske magne sprovođena je po sličnim zakoni¬ 
ma kao i kretanje zvijezda. Istraživanjem spirala pronalazimo ču¬ 
desne rezultate o stvarnoj vezi historije s prirodom te o prostornom 
i vremenskom redu, što nad njima vlada. Nebeske pojave signali 
su tog općenitog reda. Dante se mnogo bavio astrološkim proble¬ 
mima, a značajno je, da svoje najdublje zaključke stavlja u govor 
hrvatskoga okrunjenog pretendenta Karla Martela. Prema tumače¬ 
nju našega nesuđenog vladara, pokretači zvijezde skupa sa svojim 
oruđem nisu drugo no sredstvo, kojim djeluje Božja Providnost. 
Ona sve ravna i vodi različnim putovima k određenom cilju, a to 
je unaprijed određeni red svemira. Anđeoski korovi pokreću svu 
prirodu, ali uzimaju normu i zakon od Boga: oni su sluge Božje 
Providnosti. Providnost je unaprijed odredila od vijeka ne samo 
općeniti cilj nego i pojedinosti te njihov međusobni odnos. Anđeli 
sredstvom zvijezda imaju provoditi ono, što Bog hoće; zato njihov 
upliv pogađa određeni cilj kao strelica, odapeta s luka. 

Sve prirodne pojave mogu se objasniti utjecajem zvijezda, od¬ 
nosno Inteligencija, koje ih pokreću, ali „ ovo načelo krivo shvaće¬ 
no zavelo je već gotovo cijeli svijet ‘. (Raj IV. 63.). Kretanje nebe¬ 
skih svjetlosti izvlači iz tvari, u kojima su sadržane životne snage, 
duše bilja i životinja, samo je ljudska duša stvorena neposredno 
od Boga bez njihova sudjelovanja. „ Ono što iz nje (Božje dobrote) 

neposredno daždi, sasvim je slobodno, jer nije podvrgnuto snazi 
stvari, koje se obnavljaju^. (I. 52. - 120.) Dante smatra, da ljudski 
genij može biti dar anđela ili samog Božanstva. Zvijezde utječu na 
ljudski nagon; one, prema riječima Marka Lombarda, potiču čo¬ 
vjeka i vode njegovu volju samo donekle, ali ne toliko, da ne bi 
mogao slijediti vodstvo uma, koji nije nezavisan. Um rasvjetljuje 
volju i daje čovjeku sposobnost, da razlikuje dobro od zla te se bori 
protiv utjecaja zvijezda. Ta borba s nebom, isprva teška, postaje sve 
laglja, kad se čovjek preda vodstvu uma i milosti Božje. 

Uzvišenije je od svih životnih snaga svijetlo milosti Božje. Ale¬ 
goriju njezina djelovanja prikazao je Dante u Luciji. Poslije sv. Ma¬ 
rije ona je najuzvišeniji simbol dobrote, najbliža Božja službenica, 
koja se nikad ne udaljuje od Prijestolja. Ona sve vidi i uređuje. Kao 
najviši uzor ljubavi i vjernosti, ona je antiteza prvog buntovnika, 
koji nije htio čekati svjetlost (Lucifera). 

Srednje vjekovni teolozi upotrebljavaju često predodžbu svije¬ 
tla, što spaja sve prirodno, a simbolički pokazuje put u irealnost. 
Temelj tog shvaćanja nalazimo u Svetome Pismu, počevši od pr¬ 
vog dana stvaranja. Evanđelje sv. Ivana zovu evanđeljem svjetlosti. 
Možda se nikad nije toliko raspravljalo o njoj kao u doba Dantea. 
Ovo nam dokazuju spomenute teorije o spintillama i favillama, o 
iluminaciji i metafizici svijetla. Njihov glavni smisao je u traženju 
veze čovjeka sa Stvoriteljem. Prema ljudskoj predodžbi svjetlost je 
najsavršeni]i ukras Raja, a nigdje se ne očituje tako slikovito kao u 
zvijezdama. Sv. Pavao kaže: „Stella a stella differt in claritate: sic 
et resurrectio mortuorum “ (I. Corinth). U svojoj nebeskoj projek¬ 
ciji svjetlost je isto što i ljubav. Pojam o njemu uključuje neophod¬ 
nost izvora i beskrajnost smirenja. 

„ lo veggio ben si come gici risplende 

nel’ intelletto tuo l’eterna luče 

che vista, solo, e sempre amore accende“. 

(Vidim dobro, kako plamsa u tvojoj inteligenciji vječno svijetlo, 
koje vidi samo, i uvijek zapaljuje vječnu ljubav. (Raj V. 7 - 9.). 

Djelovanje Beatrice zove se na zemlji milost, a u Raju „lumen 
gloriae“ - svjetlost slave. 

Dante je imao namjeru, da svojim djelom učini ljude sretnijima, 
kako priznaje u pismu Can Grandu. Smatrajući svijetlo za najsigur¬ 
niji putokaz, sredstvo i konačni cilj, poduzeo je svoje mistično pu¬ 
tovanje i prikazao ga u knjizi najčudnijoj na svijetu. Slavna uspo¬ 
mena s tog puta simbolička je Dama, radi koje su se dugo vremena 
prepirali učenjaci. Nitko nije imao sreću, daje pravo upozna. Isti¬ 
na, pjesnik je prilično škrto postupao kod njezina opisa. Opjevao je 
samo svjetlost njezinih očiju prepuštajući svakome, da se domisli, 
tko je ona. Možda nije nit slutio, koliko će u tom biti poteškoće. 
Pogotovu u današnje doba, kad su ljudi tako daleko od misli na 
Božansku Inteligenciju, koja djeluje nad nebeskim Oltarom, sakri¬ 
venim zviježđem južne hemisfere. Pa ipak, ona se tako vidljivo 
odlikuje svojim djelima, da ne mogu ostati sakrivena pred onima, 
koji ih žele upoznati. Vara se, tko ih unaprijed poriče, jer Dante 
kaže: „Ne zaustavljaj se kod tako dubokih sumnja, dok ti ne kaže 
ona, koja će ti svijetliti između istine i razuma“. (VI. 25.) Ona je 
zasjala i pjesniku poslije njegovih mračnih vizija. Na nju je morao 
pomisliti u času, kad se zajedno sa svojim starim vođom Virgilijem 
uspinjao prema svjetlosti otvorenih krugova, govoreći zamišljeno: 
„A odavde izidosmo, da opet vidimo zvijezdeN 61 


61 Stanko Rac, Svjetlost Beatrice. Hrvatska prosvjeta, god. XXVI/1939, 
br. 4-6, str. 127-142. 

Dante i katolicizam 


Dante je naš, tako nedavno reče papa Benedikt XV., pozivajući 
katolike na proslavu Danteove šeststogodišnjice. A čini se, daje to 
isto izrazio već i Rafael, kad gaje u svojoj Disputi, t. j. u glorifika¬ 
ciji nauke o Presv. Otajstvu, smjelo smjestio - a na oči Leona X. 
- među crkvene Oce i poglavite sredovječne bogoslove. Taj naime 
pjesnik tako tankoćutne i prekaljene ljubavi, sa svojim „dolce stil 
nuovo,“ taj tvorac jedne elegancijom virgilijanske a snagom apoka- 
liptične epopeje, bijaše ujedno i enciklopedista suvremene nauke, 
pa mu se djelo odlikuje točnošću jedne Summe. Divna Gluma je 
jedan strogo znanstveni sastavak teološke naravi. Pa zato i teolozi 
imaju pravo reći, daje Dante njihov kao što je i sveti Toma njihov. 
„0 sretna naroda i plodne mu kulture, koja nam porodi ova dva 
blizanca genija, Dantea i svetoga Tomu. Jer oni su oba djeca kr¬ 
šćanstva i crkve katoličke,“ napisao je nedavno kardinal Mercier. 


Dante je obraćenik 

Sjetite se samo onoga susreta Danteova sa Firentincem Fore- 
seom Donatijem (Čist. XXIII.), svjedokom svoje mladosti. Sjene 
pokojnika oko njih plaču i pjevaju, otpočinjući prvi stih Jutrenje: 
„Domine labia mea aperies.“ (Jedna od onih Danteu tako dra¬ 

gih liturgijskih reminiscencija). Dante prepoznaje svoga prijatelja 
unatoč njegovu strašno omršavljelom licu, pa ga pita, kako li seje 
to mogao spasiti, a za života na zemlji nije doživio dana tjeskobe, 
dana koji nas izmiruju s Bogom. 

L’ ora del buon dolor eh’ a Dio ne rimarita. (Čist. XXIII. 8). Fo- 
rese mu odgovara da za svoje spasenje mora zahvaliti svojoj ženi 


97 




Nelli. Ona je sasma drukčija nego ostale Firentinke, koje on tu sad 
stane karati i prijetiti im. A Dante će: „Kad se sjetiš svega onoga, 
što si ti bio sa mnom i što sam ja bio s tobom, kakva li mora da te 
podiđe gorčina!“ 

Eto u ovom jezgrovitom opisu, koji je uz tolike druge svojom 
jezgrovitošću jedna tajna Danteove umjetnosti, očituje nam on gri¬ 
žnju svoje savjesti, koja bi se javljala, čim bi se sjetio vremena kad 
je kao i Forese i skupa s njim gubio svoju dušu, Bogu nepokornu 
i od njega rastavljenu dušu, koja onda nije mogla znati, kada li će 
osvanuti čas njezine spasonosne trpnje, F ora del buon dolor, koja 
će ju opet ,,privjenčati“ Bogu. 

Taj sudbonosni čas osvanu Danteu godine 1302., kad morade 
u progonstvo. On je volio svoju Firencu ljubavlju punom i ponosa 
i nježnosti, a eto je prognan iz te Firence i više je nikad vidjeti ne 
će. Bio je jedan od činovnika njezine ponosne ,,signorie,“ a odsad 
mora da kuša kako je gorak tuđi kruh, kako to sam veli, i „kako je 
teško penjati se uza tuđe stube“ (Raj, XVII. 58.) To je njegov čas 
kušnje, to je ujedno čas njegove važne zamišljenosti, čas začeća 
Divne Glume. Jer Pakao je, kako se drži, dovršen godine 1308. 

Pjesnik je prognan, oklevetan, porušen, pa zamišlja li si valjda 
Divnu Glumu kao osvetnički spis, kao kakav pamflet? Misli li to 
on pisati kakovu Božju Odmazdu? Ne, to ne, a u tom nam se baš i 
očituje originalnost Divne Glume. 

Poznata je ona patetična scena u XXX. i XXXI. pjevanju Či- 
stilišta, kako se, u praskozorje, među nevidljivim zborovima, što 
pjevaju ,,In te Domine speravi,“ javlja žena jedna, Beatrice je to, 
opet viđena Beatrice, no Beatrice bez osmjeha, ozbiljna i gotovo 
smrknuta. Pod dojmom njezina pogleda udare Danteu suze, shvatio 
je ukor toga pogleda. A Beatrice se obrnu anđelima kao svjedoci¬ 
ma, pa će: „Razjasniću se, ne radi vas, koji bdijete u danu vječno¬ 
sti, nego da me čuje onaj, koji plače, pa da mu bol bude veličinom 
jednaka krivnji: Perche sia colpa e duol d’ una misura. 

„Jer je ovaj grješnik protepao svu silu božanske milosti. Ja sam 
ga nekoć vodila pravim putem. No kad sam ja preminula, kad sam 
se iz života puti uznijela u čisti život duha, premda sam zato pora¬ 
sla ljepotom, postala sam njemu manje dragom, manje milom. On 
pođe stazom grijeha, za slikama varavim. Sva moja nagovaranja 
nisu ništa koristila. Bio je tako duboko pao, da ga već ništa ne bi 
moglo spasiti, da je nisam izradila, te grješan smjedne upoznati, 
kako je u svijetu prokletih, i upoznavši to da dođe do kajanja“. A 
tada se obrati Danteu pa povika: „Govori, govori! Zar nisam istinu 
rekla? Treba da priznaš, da su mi ukori opravdani 44 . 

Dante je htio odgovoriti, no glas mu se je gušio u grlu, pa će 
mu opet Beatrice, neumoljivo: „Sta tu misliš? Makar si ti i prešao 
preko Lete, nisi valjda još pozaboravio sve žalosne uspomene iz 
svog života 44 . 

Strah i smetenost iznudiše od Dantea riječ ,,da“ i to tako slabu 
da se je više vidjela po micanju usana nego čula, ali s potokom 
suza. 

Beatrice nije drago što muči pjesnika, koji ju je ljubio, prizna¬ 
njem od njega iznuđenim njegove izdaje. I ne bi zvala anđele za 
svjedoke takovoj posve ljudskoj osveti. Beatrice govori u ime vje¬ 
re, u ime Božjeg zakona, ona optužuje Dantea samo zato, jer je gri¬ 
ješio Bogu. A Dante, one se opet ne brani. „Stvari od ovoga svijeta 
i lažne njihove naslade zavedoše mi korake, tek što seje tvoje lice 
od mene sakrilo 44 , to je sve što je mrmljajući izjavio. 

A Beatrice odgovara: „Da si ti šutio, da si i nijekao ono što pri- 
znaješ, tvoj grijeh bi bio svejedno poznat, jer onaj sudac sve zna. 
No kad skrušen grješnik sam svojim ustima priznaje svoju krivnju, 
to božansku pravdu razoružava u našemu srcu 44 . 

Divna Gluma je putovanje duše k Bogu 


Ostanimo kod ove pjesnikove ispovijesti i njegova kajanja. On 
priznaje svoj krivični život i, za uzvrat, toliko je već očišćen, da 
će se u njemu utrnuti i sama uspomena na počinjene grijehe, kad 
glasovi tako slatko zapjevaju „Asperges me...“, tako te u njemu od 
ganuća svijest gasne. Tu smo mi eto baš u srcu Divne Glume , naišli 
smo na tajnu njezine nutarnje geneze, kako se to već znaju izraziti 
kritičari. Divna Gluma je porođena u svijesti pomilovanog grješni- 
ka: ona je zapravo povijest njegova lutanja „po mračnoj šumi“, ko¬ 
jom ide put njegova očišćenja, povijest njegova uzlaženja k Bogu. 
Ova epopeja nije nikakvo znanstveno putovanje kakova istraživa- 
telja, to je jednostavno putovanje koje je Bog naložio čovjeku koga 
hoće da dovede sebi. 

Baš uslijed ove ideje Divna je Gluma puna veličanstvene oz¬ 
biljnosti, puna patosa, i - jer smo svi grješnici - nosi na sebi značaj 
opće čovječji. Namjera pjesnikova bijaše ocrtati put čitava ljud¬ 
skog roda, kako je to nekoć učinio i Hermes u svom Pastiru, tom 
prototipu Divne Glume. 

Ali šta da govorimo o Hermesovom Pastiru? Jedan od najboljih 
francuskih poznavalaca Danteova djela, Leonce Couture, za koga 
u Danteu nema tajna, običavao je reći, daje od svih djela Danteo¬ 
vu djelu po svojoj svrsi i rasporedbi najsličnija knjižica Duhovnih 
Vježbi sv. Ignacija. 

Zbilja, ovo se mnijenje čini malo paradoksnim, no ono sadr¬ 
žaje oštroumnu tvrdnju, daje Divna Gluma za onoga, koji zna či¬ 
tati kršćanskim očima tu par excellence kršćansku pjesmu, jedno 
razmatranje zadnjih stvari, koje nas izvodi pred najveće zlo, pred 
grijeh, i pred najveće dobro, pred Boga, i koje nas, uzimajući da se 
nalazimo na po puta „našega života,“ poziva, da se obratimo pa da 
se skupa s pjesnikom zaputimo teškom uzbrdicom očišćenja i pro¬ 
svjeti) enj a, koje će nas sjediniti s Bogom. Grijeh je istom u paklu 

bez ikakve nade, a ovaj je život obilno orošen i nadom i milošću i 
svijetlom. Dante ne piše evanđeoski kao sv. Ignacije, no piše opti¬ 
mistično kao i on. Njega manje privlači sveta čovječnost Kristova, 
a pobožniji je prema Djevici Mariji, pa i ta mu je pobožnost jedan 
od razloga pouzdanju. On nam upire prstom u tačku, na kojoj nas 
Bog čeka, kamo nas Bog vuče, i gdje ćemo doživjeti tu radost, da 
će nam se naša volja izgubiti u volji Božjoj, koja je red, pravda i 
ljubav. In la sua volontade e nostra pače. (Raj, III. 85.). 


Dante je bogoslovac 

Dante je u prvoj polovini svoga života bio ljubavni pjesnik. A 
pri svom obraćenju nije ni pomišljao, da bi mu se sad trebalo odreći 
pjesništva, koje mu je sladilo mladost i podiglo glas. U isto se pak 
vrijeme naš ljubavni pjesnik zanosi i za znanost. Ta on je iz onog 
stoljeća - 13. stoljeća - koje je opet našlo pravu znanost, našavši 
po Averrhoesu Aristotelovu fiziku i metafiziku. Dante je počastio 
znanost tim, što je nije kidao od poezije, a drevnim i pjesnicima i 
učenjacima iskazao je počast tim, što ih je ubrojio među pravedni¬ 
ke, kojima je samo trebalo otkupljenje. On za njih nema mjesta u 
paklu. Tihe njihove i zamišljene sjene šetaju istom livadom kojom 
i kreposni heroji. Aristotel je tu u krugu filozofa, Aristotel - učitelj 
onih koji umuju i znaju: 

Vidi ii maestro di color che sanno 

Seder tra filosofica famiglia. (Pakao, IV. 131.). 

Tu su Sokrat i Platon, Demokrit i Zenon, moralist Seneka, li¬ 
ječnik Dioskorid, mjernik Euklid, astronom Ptolomej..., prirodna 
nauka, nauka o brojevima i dimenzijama, nauka o ćudoređu, nauka 
o mišljenju; a Dante je bez oklijevanja među te koji umuju i znaju 
smjestio čak i Averrhoesa. 

Antikna nauka ipak ne obuhvata svu znanost. Jer ima jedna zna¬ 
nost, što je ona uopće nije poznavala, a to je znanost, kojoj je pri¬ 
držana spoznaja „prve i neizrecive vrednote,“ spoznaja „božanske 
moći, najviše mudrosti i prve ljubavi,“ a ta je znanost - znanost 
objave. A da bolje izrazi svoje poštovanje prema toj najuzvišenijoj 
znanosti, kojoj je Bog i objekt i svijetlo, Dante ju personificira u 
Beatrici, preobraženoj, ,,orajenoj“ Beatrici. Učitelji ove znanosti su 
u nebu svjetlila svjetlija od sunca, pa Dante zastaje zabliješten pred 
dvogubom krunom, što je oko Beatrice sačinjavaju ti učitelji. Među 
njima prepoznaje on i učitelje prve skolastike: Petra Lombardskog, 
Gracijana, Rikarda od Sv. Viktora, a i neke od njihovih predšasni- 
ka, od kojih su oni najviše naučili, kao Bedu, Izidora, Boecija, Pse- 
udo-Dionizija. To su počeci skolastike. No novijoj skolastici daje 
Dante ipak prednost, jer od svih ovih ovako a nebu proslavljenih 
učitelja, najveći, onaj koji govori ispred drugih, predstavlja se Dan¬ 
teu veleći: „Ja sam Toma od Akvina, a ovaj što mije prvi s desne, 
ovo je Albert od Kolna, bio mi je i brat i učitelj“. 

Antikna znanost, koja je s Aristotelom uvedena u kulturu zapa¬ 
da, davala je neko tumačenje svemira, no to je bilo tumačenje, u 
kome vjera nije više mogla sebe da prepozna, i odmah je izbilo ono 
sudbonosno pitanje, da li će doći do toga da se filozofija sekulari¬ 
zira pa da se odsele duhovi podijele, jedni da pristaju uz znanost 
koja ne prepoznaje nad sobom auktoriteta, a drugi da pristaju uz 
auktoritet, koji je u zavadi sa znanošću, pa da među njima nema i 
ne bude izmirbe, osim u onoj praznoj da ne reknem sramotnoj for¬ 
muli, što je iznesoše pariški averrhoisti učeći, da ova ili ona teza, 
na pr. besmrtnost duše može biti po filozofiji kriva a po vjeri prava 
i istinita. Zar Crkvi neće preostati drugo sredstvo do li da zabrani 
nauku Aristotelovu, kako je to bilo i učinjeno god. 1210. i god. 
1215? Zar nije bilo nasuprot pametnije proučavati Aristotela, pa si 
asimilirati sve ono što pomna kritika nađe da je u njegovoj nauci 
zdravo? A te su baš mudrosti bili brat Albert od Kolna i brat Toma 

od Akvina, koji izvedoše gigantsko djelo: revidirati aristotelizam i 
pokršćaniti ga. 

To je bio neobično smion pothvat, jer je proti njima stajala usta¬ 
ljena već teologija, kojoj je u XII. vijeku veliki pariški biskup Petar 
Lombard, „magister sententiarum,“ dao program i označio metod; 
težak pothvat, za koji je trebalo ništa manje nego ugled Reda sve¬ 
tog Dominika, sposobnost Alberta Velikog i veleum onoga, koga su 
u njegovo vrijeme zvali „prudentissimus frater Thomas“. No djelo 
je Alberta i Tome ipak izvršilo svoj providencijalni poziv: Dante je 
zanosan svjedok njegova uspjeha i vidjesmo, kakvo mu počitanje 
on odaje. 


Danteov tomizam 

Bilo je to povodom pa su i Dantea proglasili tom istom. Imali su 
i pravo. I nama nije ni najmanje teško vjerovati učenom historičaru 
kao što je o. Mandonnet, kada se on ne može dosta nadiviti, „koliko 
Dante stopu za stopom, slijedi svetoga Tomu i to sve do u neke vrlo 
kuriozne tančine“. No je li Dante bio u toliko filozof, pa da se posve 
ogradi kojom školom, više nego što je bio takav bojovnik te se je 
sav podao jednoj stranci? 

Svakako, bio je zadivljen štovatelj sv. Tome. A ipak si pridržaje, 
svakako malo paradoksalno pravo, da baš po sv. Tomi rehabilitira 
jednog averrhoistu, Sigera brabantskog, koga je baš Sv. Toma tako 
snažno pobio, i da u njegovoj osobi počasti progonjene istine, invi- 
diosi veri, te da u krunu oko Beatrice smjesti uz Rikarda od Svetog 
Viktora i toga pariškog meštra lijepih umjetnosti, koji je umro u 
Orvietu u tamnici svetoga Oficija. 

Jest, još jednom, on je bio štovatelj svetoga Tome. Međutim on 
zamišlja oko krune aristotelovskih bogoslovaca, u kojoj je sv. Toma 
najplemenitiji dragulj, i drugu krunu augustinovskih bogoslovaca, 

ispred kojih govori franjevac sveti Bonaventura. Tu je Hugo od sv. 
Viktora, koga je njegovo vrijeme nazivalo drugim Augustinom, tu 
su i Petar ,,Izjelica“ i sv. Anzelmo i Raban Maur te među ostalim 
i onaj Joakim od Flore, koji je jedva išta ortodoksniji od Sigera 
brabantskog. Sve u svemu, Dante je - on jedan aristotelovac i to- 
mist - znao bar u raju izmiriti one dvije velike bogoslovske škole 
suparnice 13. stoljeća. 

On je učinio još više. On seje trudio da nam protumači ne samo, 
kako u bogoslovlju ima raznih metoda, nego da nam razjasni i to, 
da znanje u Bogu ne sastoji u zaključivanju, kao kod nas, te daje 
razmatranje, kontemplacija, istom pravo bogoslovlje, jer se najviše 
približava svome predmetu. 

I onda nam je jasno, zašto je Dante i nad sv. Tomu i nad sv. Bo¬ 
na venturu postavio sv. Bernarda. Onda kad se pjesnik uzdigao do 
viziji Božje biti, pa kad ima da ušuti svaki govor, pušta on još sv. 
Bernardu zadnju riječ. Onda kad je pozvan da digne svoje oči prema 
„prvoj ljubavi“, poučava ga sv. Bemardo, da se taj pogled ne dobiva 
nego samo molitvom, jer vidjeti do toga stupnja, Božji je to dar. Pa 
kako se Dante nije mogao sam dovinuti tako svetoj molitvi, sveti će 
Bemardo to učiniti i upraviti će tu molitvu Djevici Mariji i tako će se 
Divna Gluma završiti predivnim zazivom svetoga Bernarda: 

Vergine Madre, figlia del tuo figlio! (Raj, XXXIII. 1.) 

Dante seje sjećao riječi sv. Pavla, koji uči da će sva znanost jed¬ 
noga dana iščeznuti a nama će među rukama ostati samo par hrbo- 
tina: scientia destmetur, jer doći će dan kad će izabranici upoznati 
sve u samom onome, koji sve zna. Ali i na ovom svijetu ima ljudi 
mistika, kojima je zapala od Boga milost, da već ovdje donekle 
okušaju to spoznanje. Dante je htio da mističnoj teologiji dade neki 
privilegirani položaj u hijerarhiji teologija, te on taj njezin privi¬ 
legij ističe i slavi u osobi svetog Bernarda, velikog mistika: ,,quel 
contemplante“ 

Dante i sveta Stolica 
Gnjev Danteov na neke pape 


Prorok ne samo da nazire i naviješta budućnost i u budućnosti 
dan Božji, nego prorok i za pravdu revnuje upozoravajući svoj na¬ 
raštaj na sve, stoje u očima Božjim nužni red svijeta, i koji je poziv 
njegovih svetih. Prorok treba da govori u sav glas i da ne dršće pred 
strogošću svoga poslanstva pa makar morao govoriti i o stvarima 
koje će biti mnogima opore. „Idi, idi - govori Danteu Cacciaguida, 
jedan od pređa njegovih - ne sakrivaj ništa. Objavi čitavo svoje 
viđenje, a ako koga šugavca zasvrbi, pa neka se češe, pusti ga. Tvoj 
glas mora biti kao vjetar, koji tim jače potresa vršikama što su one 
više“. 

Treba da se sjetimo, da po nekom kao zakonu prorok kad govo¬ 
ri, pun je gorčine i žestine, i da su mu ukori tim strastveniji što više 
on ljubi ono što kara. Italiji želi Dante tuđinca za gospodara, a to 
je sve iz čiste ljubavi prema njoj, iz ljubavi, koja mu je nadahnula 
onako prijekornu gradnju glasovitog onog i zapravo neprevodivog 
poklika: 

„Ahi serva Italia, di dolore ostello (Čist. VI. 76.) 

Bog znade, daje zbilja ljubio svoju Firencu „kolijevku u kojoj 
je - janje - spavao“. No znamo i to, da nije štedio ni ljutine ni sar¬ 
kazma govoreći o toj svojoj „majci bez ljubavi“. 

Govorio je s dubokim počitanjem o svetom Dominiku i o sve¬ 
tom Franji, i nikad si nije bio u tom nedosljedan: u njima je on gle¬ 
dao dva pobornika od Boga poslana, da donesu kršćanskom puku, 
jedan ljubav prema mudrosti, a drugi ljubav prema siromaštvu, te 
tako da budu kao dva kotača u kolima Crkve. No sva ta ljubav, i to- 
mistička i serafička, nije Danteu smetala, da ipak upozori, prikrive¬ 
nim riječima naravno, na simptome dekadence tih dvaju velikih re¬ 
dova: da upozori prve na njihovu taštinu a druge na njihov nesklad. 

Onda se nemojmo čuditi, što Dante nije štedio ni hijerarhije 
ni papinstva, kad eto nije štedio ni Italije ni Firence, pa ni sinova 
„santa greggia“, svetoga Dominika i svetog Franje. Pogotovo kad 
znamo, da su se u srednjem vijeku vjernici običavali pokazivati 
osornim prema svojim zakonitim pastirima. Dosta nam je pogle¬ 
dati koju sliku posljednjeg Suda, pa ćemo vidjeti, da se tu isto tako 
slobodno bacaju u pakao i biskupi i kardinali kao i u Danteovoj 
Divnoj Glumi. Pa ni sveci koji su išli za reformom, nisu bili bla¬ 
ži: tako na pr. sv. Bernardo, sv. Petar Damjanski, sv. Bonaventura, 
sveta Katarina Sijenska. A među prigovorima, što ih Dante upravlja 
papama svoga vremena, kao i među onim što ih je nabrojio već sv. 
Bernardo u knjizi ,,de Consideratione“, posvećenoj papi Eugenu 
III., ima ih i te kakovih, tako te nas danas neki posve zbunjuju u 
našem modernom poimanju poštivanja. 

Međutim, red je priznati, da Danteu nije bilo dosta samo iznijeti 
najavu neke neurednosti. On najavu iznosi i krivce, i to poimence. 
On javno optužuje. Ali i uzevši, da pape što ih on šiba i nisu nepo- 
ročni, ipak se i odviše jasno osjeća, da u tom razjarenom i osvete 
željnom sudovanju ima i mišljenja političkog doktrinarca i pisca 
,JDe Monarchia“ kao i čuvstava prognanika prognana po firentin¬ 
skom magistratu a na intervenciju Karla de Valois i pape Bonifacija 
VIII. 

Ipak strogost Danteova prema papama onoga vremena izvire iz 
jednog čišćeg osjećaja. Njegove pa i najokrutnije kritike idu za tim 
da posluže papinstvu, uspoređujući ono što papinstvo jest sa onim 
šta bi imalo biti. Dante ga je htio povratiti u priprostost njegova 
herojskog doba, kad su sveti Petar i Pavao hodali okolo „mršavi i 
bosonogi“ i jeli, kako su već mogli, po jeftinim konacima. Mi se 
možemo i smijati pjesnikovim idejama, no taj je pjesnik imao vi¬ 
soku ideju o Papinstvu. Njegova srdnja pa i njegova nepravednost, 
to je u stvari jedna silna samilost uslijed prevelike ljubavi. On pret- 

postavlja da ni samo nebo ne misli drukčije, jer se s neba ovakav 
razlije gnu glas: 

O lađice moja, čime li te natovarišel... 

O navicella mia, com ’malse’carcal... (Čist. XXXII. 129.) 

A treba da se zna, to se glavom sveti Petar tako žalosti i srdi, jer 
ta lađica, pa makar ne znam šta nosila, ostaje ipak uvijek ona nje¬ 
gova lađica. Isto tako baš sveti Petar, u onom jednom od najčuve¬ 
nijih ulomaka, zaziva uspavanu Božju osvetu na te ljude iz Gasko- 
nje i Cahors-a, koji se spremaju „da piju našu krv“ t. j. da postave 
na najvišu Stolicu papinstva jednoga Klementa V. i jednoga Ivana 
XXII., a to su pape, kojima Dante ne može oprostiti, što su bili u 
Francuskoj i sjedili u Avinjonu. 


Danteova vjera u Papinstvo 

Još prije kakovih 50 godina izrabljivali su neki te takove kletve 
i karanja, htijući naime Dantea učiniti pretečom velikog raskola i 
Reforme. Ali to znači ne poznavati Dantea. Evo primjera: 

U Čistilištu nalazimo papu Hadrijana V., koga pjesnik slika da 
ondje okajava svoju škrtost. „Scias, quod ego fui successor Petri,“ 
znaj - progovara tužna sjena - da sam ja bio papa t. j. Petrov na¬ 
sljednik. Nisam bio papom nego samo 40 dana, no to je dosta da se 
vidi, kako je težak veliki plašt onome, koji ne će da ga uprlja. 

Poni z ne i skrušene papine riječi ganu Dantea. Poklekoh, veli. A 
kako se je činilo da se papa čudi tom posmrtnom počitanju, Dante 
će mu: „Moja bi mi savjest prigovorila radi tvoga dostojanstva, da 
Ti ne odam ove počasti“. 

U ovom poklecanju pred dostojanstvom jednoga bivšega pape 
upoznati ćete Danteovu odanost prema Rimu i još više njegovu 
vjeru u veliku moć, što ju je Krist dao u Crkvi papi. Jer Hadrijan V. 
da pjesnika uvjeri kako papa čim stupi u drugi svijet nije više papa, 

naveo mu je samo riječi evanđelja ,,Neque nubent: - ovdje nema 
vjerenika!“ A što to znači? To će reći daje papa na zemlji uzdignut 
do tolikog dostojanstva daje čak zaručnik svete Crkve. Mistična i 
veoma snažna slika! I sam bi se naš ,,ultramontanizam“ ustručavao 
njom poslužiti pa reći o jednom papi kako Dante kaže o Martinu 
IV.: 

Ebbe la santa Chiesa in le sua braccia (Čist. XXIV. 22.) 

Za nas, Crkva ima samo jednog zaručnika, Krista. Danteu pak 
papa zastupa Krista čak dotle da postaje i vjernik Crkve. Ovo vjen¬ 
čanje ima svoj smisao, ono ide za tim da nas upozori, daje papin¬ 
stvo nešto jedincato na svijetu, jedna legitimna ustanova. 

Kršćani - veli Beatrice - ne budite kao perje na vjetru i ne mi¬ 
slite da vas istom kakva god voda može oprati. ,Jmate Stari i Novi 
Zavjet i imate Pastira u Crkvi, koji vas vodi, a to neka vam je dosta 
za spasenje “. (Raj, V. 73.) 

Shvatite dobro zamašaj ovih izjava: Sveto Pismo i Papinstvo. 
Istom se pokornošću pokoravamo papi kojom i svetom Pismu. Po¬ 
koravanje rimskom Pastiru donosi i spas kršćanima a nipošto im 
ga ne ugrožava. Pa kakav je to onda preteča Reforme, taj Dante! 
Doista, čovjek se pita, je li Dante u ono vrijeme mogao išta drugo 
reći što bi bolje naglasilo papinu nezabludivost. 

Monarhija rimsko-germanskog carstva - a to je Danteova po¬ 
litička himera - ne da mu da dozvoli papi direktno upravljati kra¬ 
ljevstvima zemaljskim. No tim je veće njegovo počitanje prema 
duhovnoj moći papinoj i prema onoj vlasti ključeva, što ih je Krist 
povjerio svetom Petru, a koji njegovim nasljednicima daju vlast 
nad kraljevstvom nebeskim. Jubilej g. 1300. bijaše kao obnova 
papinstva, koje je proglasilo, da će podijeliti potpuni oprost svim 
raskajanim i ispovjeđenim grješnicima, koji bi došli na poklon gro¬ 
bovima sv. Petra i Pavla. Pa hoće li Dante protestirati proti takvoj 
papinoj osnovi i okrstiti ju uzurpacijom? Baš naprotiv! On je pun 

vjerskog oduševljenja promatrao guste redove poklonika, što se, na 
stotine tisuća, sa svih strana kršćanstva stjecahu u Rim, tu ,,vojsku“ 
- kako on reče - što se je u gustim redovima otiskivala preko Anđe¬ 
oskog Mosta prema grobu svetog Petra. Možda je i on sam bio, kao 
i Giotto, među poklonicima. Svakako je svoje hodočašće na drugi 
svijet pjesničkom fikcijom stavio u godinu 1300., te tako združio 
Divnu Glumu s rimskim jubilejom. A tako je uvjeren da papa može 
dati potpun oprost, da nam u Čistilištu pokazuje duše, koje su se 
okoristile oprostom o jubileju Bonifacija VIII. 

A ima li ikoji papa da je bio Danteu omraženiji od Bonifacija 
VITI.? Ne, dapače nijedan Nikola III. nijedan Celestin V. ne bija¬ 
hu mu tako mrski. Pa eto pjesnika u protuslovlju. Jer ovamo teško 
okrivljuje Bonifacija VIII., a onamo prima oprost o njegovu jubile¬ 
ju. No u Divnoj Glumi ima jedno još zanimljivije protuslovlje. 

Za cijelo bi očekivali, da će tragično poniženje Bonifacija VIII. 
u očima Danteovim vrijediti kao očita Božja kazna. A baš naprotiv, 
taj događaj uzbunjuje Dantea. Vidim - kliče on kao proročki - kako 
bijeli ljiljani (grb Francuske) ulaze u Anagni, a Krista vidim - u 
osobi njegova namjesnika -zasužnjena, šta više, eno ga ismjehuju, 
napijaju ga octom i žučju, i eno ga umire među dvojicom živih raz¬ 
bojnika. I novog Pilata vidim, tako krvožedna, da mu ni ovaj zločin 
nije dosta. (Čist. XX. 86.). 

Dakle taj Bonifacije, koga je čas prije nazivao uzurpatorom, 
eto je sad autentični Kristov zamjenik, eto ga gdje se promeće čak 
u presvetu osobu Kristovu. A Filip Lijepi je novi Poncije Pilat. 
Sciarru pak Colonnu i Nogareta predaje pjesnik povijesti na ruglo. 
Napadaj u Anagniu postaje druga Muka, a Bonifacije se VIII. pre¬ 
tvara u Raspetoga. 

No je li to zbilja Dante u protuslovlju? Treba znati, daje Dante 
imao pred očima osobito svjetovnu akciju papinstva, a za nju je on 
krivo mislio, daje izdaja duhovne, koja jedina po njegovu mnijenju 
spada u misiju papa. Nadalje je dobro dijelio, a to dijelimo i mi, 


109 



ono što ima u povijesti papa ljudskoga i akcidentalnoga od onoga 
stoje providencijalno i esencijalno. Jer je njemu nešto posve drugo 
teški pontifikalni plašt a opet posve drugo onaj izabranik, preko či¬ 
jih je pleća Konklave prebacio taj plašt. Drugo su mu sveti ključevi 
a drugo opet one možda i slabe, možda i nevrijedne ruke, koje ih 
drže. I u nesposobnim i u veličajnim papama, što su se izmjenjivali 
na rimskoj stolici, vidjela je njegova vjera samo jednoga apostola, 
koji u njima svoj život nastavlja. 

Nespokojen katolicizam je to, istina je, i on nam razjašnjava, 
zašto je u Rafaelovoj ,J)isputi“ Dante smješten odmah uz Savo- 
narolu, a ipak je taj katolicizam Danteov ukorijenjen u jedinstvu 
i predaji. I taj iskreni katolicizam je ono, čim nas se Dante to jače 
doima, i radi čega osjećamo da nam je tako bliz. 62 





62 (Nepotpisano), Dante i katolicizam. Vrhbosna katoličkoj prosvjeti / 
Sarajevo/, god. XXXV, br. 15-18 od 20. rujna 1921, str. 169-173. 

Enciklika Benedikta XV. o Danteu 


Ljubljeni sinovi! Pozdrav i apostolski blagoslov! 

U zamjernom broj velikana, koji su sjajem i slavom svojom 
proslavili vjeru katoličku, te se na svakom polju, osobito u knji¬ 
ževnosti i lijepim znanostima tako odlikovali, da su besmrtnim dje¬ 
lima svojega uma stekli velikih zasluga za državu kao i za Crkvu, 
bez sumnje Dante Alighieri zauzima posve odlično mjesto. Još koji 
dan, i minut će punih šest stotina godina iza njegove smrti, pa se 
ipak veličina i slava toga muža nije valjda nikada toliko istakla, 
koliko baš danas. Za jubilej njegov zanosno se sprema ne samo 
Italija, kojoj doista pristaje da se diči takovim sinom. Nego kod 
svih kulturnih naroda čujemo, kako su učevni ljudi razvili različi¬ 
te programe, da počaste ovu slavnu diku čovječanstva sveopćim 
svjetskim slavljem. 

Tako se dakle pristoji, da i Mi u ovom divnom zboru svih ple¬ 
menitih ljudi ne izostanemo, nego dapače da svim drugima donekle 
prednjačimo; jer prije svega i poglavito sveta Mati Crkva priznaje 
Alighierija kao svojega. Još u početku Našega Pontifikata upravili 
smo pismo na Nadbiskupa Ravenskoga, koje se za predstojeći jubi¬ 
lej Alighierijev bavi restauracijom prvostolne crkve, u kojoj se diže 
nadgrobni spomenik njegov. Sada pak uoči ove svečanosti čini nam 
se shodno, da svima vama, ljubljeni sinovi, koji pod pažnjom Cr¬ 
kve radite na književnom polju, razložimo, kako da sprovedete ovu 
svečanost, ili bolje da kažemo, kako je uska sveza između Stolice 
Petrove i Alighierija, i kako proslava slavnoga mu imena pripa¬ 
da velikim dijelom vjeri katoličkoj. Iznajprije, jer je Dante diljem 
svega života svoga uzorno ispovijedao vjeru katoličku, pregnuće 
je Naše u suglasju s njegovim željama, da se naime ova spomen¬ 

slava vrši pod okriljem religije. Ta se slava ima završiti u Raveni, 
u prvostolnici crkvi svetoga Franje, ali će ona započeti u Firenci, u 
prekrasnom svetištu svetog Ivana, kamo su se još gotovo pri kraju 
njegova života prognanikove misli u vrućem čeznuću usredotočile, 
sa živom željom, da ondje na vrelu spasonosne vode primi pje¬ 
snički lovor-vijenac, gdje je nekoć kršten bio kao dijete. - Život 
mu je protekao u doba procvata skolastične filozofije i bogoslovije; 
bio je vršnjak velikih naučitelja, koji su primili i sabrali od starih 
najizabranije plodove, te ih oštroumno u svojem umovanju obradi- 
še i predadoše potomstvu. Dante je proučavao svu silu nauka, ali 
je osobito pošao stopama svetoga Tome Akvinskoga, prvaka svih 
škola. Kod ovog anđeoskim oštroumljem snabdjevenog učitelja 
stekao je gotovo sve, štogod je uopće naučio u profanoj i svetoj 
znanosti. Nijednog polja na području znanja i znanosti nije zane¬ 
mario; revno je čitao Sveto Pismo i djela svetih Otaca. Izobražen u 
svim strukama, a osobito vješt kršćanskoj znanosti, posvetio se je 
spisateljskom zvanju i odabrao upravo iz područja religije predmet 
svojoj pjesmi, i to ponajogromniji i upravo najznamenitiji. Baš u 
tom izboru imamo se diviti veličini i oštrini njegova duha. Ali još 
više treba nam držati na pameti, daje ovu snagu svoju velikim dije¬ 
lom crpao iz bogatog vrela vjerske nauke katoličke. Iako je upravo 
svoje remek-djelo tako savršeno dotjerao, to ima on barem jednako 
zahvaliti krasnim objavljenim istinama kao i pomagalima umjetno¬ 
sti. Sva njegova pravom nazvana ‘Božanska Komedija ’ i na onim 
mnogobrojnim mjestima, gdje prikazuje ili maštanja te izmišljene 
predmete ili uspomene smrtnog života, konačno smjera na to, kako 
bi osvijetlila pravednost i providnost Boga, koji ravna svijetom u 
vremenu i vječnosti, i koji dijeli svim ljudima, i kao pojedincima 
i kao članovima društva, nagrade ili kazne, kako ih je tko zaslu¬ 
žio. Iz ove pjesni jasno odsijevaju velike istine vjerske: neispitljivo 
otajstvo Trojstva, otkupljenje roda ljudskoga po utjelovljenoj Ri¬ 
ječi, preobilna blagost i dobrostivost djevičanske Bogorodice Ma- 

rije, Kraljice nebeske, rajska sreća anđela i svetaca, a u najvećoj 
opreci s time muke prokletih u paklu, u sredini pak između neba i 
pakla prebivalište onih duša, kojima se iza vremenite zadovoljštine 
otvaraju vrata nebeska. Sve ove kao i druge dogme prigodom se 
nanizuju u vanredno mudrome skladu. 

Neumorni napredak u istraživanju astronomskom dokazao je 
istina po tom, da doista nema takova sastava svemira ni takovih 
prostora, kakve je stari svijet utvarao sebi, i da su prirodna svojstva, 
broj i tijek zvijezda te svemirskih tjelesa posve drugačiji, nego se 
je tada mislilo. Ali kraj svega toga i danas je stalna činjenica: či¬ 
tavim ovim svemirom, kakavgod poredak vladao među njegovim 
čestima, upravlja migom svojim onaj isti svemogući Bog, koji gaje 
stvorio; onaj isti Bog, koji pokreće svime, štogod jest, i čija se slava 
svuda više manje objavljuje. Makar i ova zemlja, na kojoj mi lju¬ 
di prebivamo, ne zapremala onaj centralni položaj u velikoj svjet¬ 
skoj zgradi, kako su mislili u staro doba, to je ona ipak bila mjesto 
presretnoga rajskog života naših praroditelja i po tom svjedokinja 
nesretnog pada njihova iz stanja milosti Božje kao i svjedokinja 
uspostavljenog vječnog spasenja ljudskog po Krvi Isusovoj. Dante 
nam dakle taj trostruki život duša, tako nam zorno opisuje prije 
sudnjega dana prokletstvo osuđenih, očišćavanje vjernih i sreću 
blaženih, te bismo rekli, da prejasno svijetlo traži iz najdublje nu¬ 
trine vjerske nauke. 

Između svega, što nam Dante u svojim spisima, osobito u svojoj 
trilogiji prikazuje, našim modernim ljudima mogu se po Našem 
sudu poglavito ove misli staviti na srce. Svetome Pismu svaki kr¬ 
šćanin duguje najveće štovanje, a preponiznom poslušnošću ima 
primiti sav sadržaj njegov. Tu istinu potvrđuje on ovim riječima: 
„Premda su mnogi napisali riječ Božju, ipak ju je samo jedan ka¬ 
zivao u pero, Bog, koji se udostojao zakon svoj objaviti nam preko 
pera mnogih “ (Mon . III., 4.). Doista je to krasna i istinita riječ. 
Spomenimo drugu riječ njegovu: „ Stari Zavjet i Novi Zavjet, koji 

vrijedi za sve vijekove, kako govori prorok, podaju nam duhovne 
nauke, koje nadilaze ljudski um, predane od Duha Svetoga, koji 
je po prorocima i svetim piscima kao i po istovječnom sebi Sinu 
Božjemu Isusu Kristu te njegovim učenicima objavio istinu vrhu¬ 
naravnu i nama potrebnu “ ( Mon. III., 3, 16.). - Posve ispravno veli 
on o onom vječnom životu, koji slijedi iza ovoga smrtnog života: 
„Mi smo se o tom posve uvjerili po istinitoj nauci Kristovoj, koja 
je put, istina i svijetlo: put naime, jer po njoj hitimo bez ikakve 
zapreke besmrtnom blaženstvu; istina pak, jer je slobodna od sva¬ 
ke zablude; svijetlo napokon, jer nas rasvjetljuje u svjetskoj tmini 
neznanja: (Conv. II., 9.). - Jednako štuje i cijeni „ one časne glavne 
sabore, kojima je sam Krist prisustvovao, kako to drži tvrdo svaki 
vjernik. “ Uz to vrlo pohvalno govori također „ o spisima naučitelja 
Augustina i drugih; ako tko sumnja, da je njih Duh Sveti pomagao, 
to on ili nije nikada vidio plodova njihovih, ili ih barem nije okusio, 
makar i vidio “ (Mon. III., 3.). 

Upravo nam seje diviti, koliko Alighieri drži do ugleda Crkve 
katoličke i do vlasti Rimskoga Pape, u koliko ona podaje snagu 
svim zakonima i uredbama Crkve. Stoga on odlučno opominje kr¬ 
šćane, neka budu zadovoljni ovim sredstvima spasenja, kad imaju 
obadva Zavjeta i uz to crkvenoga Nadpastira, koji ih vodi. Prema 
tomu nevolje Crkve isto tako dojme ga se kao i njegove vlasti¬ 
te. On oplakuje i odurava svako odmetnuće kršćana od vrhovno¬ 
ga glavara, a talijanskim kardinalima iza premještenja Apostolske 
Stolice iz Rima ovako govori: „/ mi priznajemo istog Oca i Sina, 
istog Boga i Čovjeka te istu Majku i Djevicu. Poradi nas i poradi 
spasenja našega rečeno je iza trokratnog upita o ljubavi: Petre, 
pasi sveto stado! Rim, kojemu je Krist iza toliko slavlja zborom i 
tvorom potvrdio vlast nad svijetom; Rim, što su ga i Petar i Pavao, 
propovjednik naroda, prolićem svoje krvi posvetili kao Apostolsku 
Stolicu; Rim, što ga i sada moramo oplakivati kao udovu zapuštenu 
nalik na Jeremiju, samo što u žalosti svojoj ne dolazimo poslije, 

nego poslije njega žalimo; jao! teško nam je gledati taj Rim (tu 
obudovjelu Stolicu Petrovu), isto tako kao što nam je teško gledati 
žalosnu ranu raznih hereza 63 )l“ (Epist . VIII.). Prema tomu Dante 
zove Crkvu Rimsku „ preljubeznom Majkom “ ili „ Zaručnicom Ras- 
petoga“, Petra pak nepogrješivim sucem objavljene istine Božje, 
kojemu u stvarima vjerskim i ćudorednim poradi vječnoga spase¬ 
nja treba da se svi najspremnije pokoravaju. S tom je naukom u 
savezu i izjava njegova o odnosu carske vlasti prema papi. Premda 
Dante misli, da dostojanstvo carevo potječe od samoga Boga, to on 
ipak veli: „ Ali ovu istinu ne valja tako strogo uzeti, kao da bi /civil¬ 
ni/ vladar rimski u čem 64 neovisan bio od rimskoga pape, jer je ovo 
vremeno blagostanje donekle podređeno besmrtnom blagostanju “ 
(Mon . III., 16.). To je doista izvrsno i premudro načelo; i ako bi se 
danas sveto držali toga načela, urodilo bi to preobilnim plodovima 
blagostanja u državama. 

No, reći će tko, Dante je veoma gorko i pogrdno napadao rim¬ 
ske pape svojega vremena. - Dakako one, s kojima se nije slagao 
u političkom pogledu, i koji su se, po njegovu mišljenju, držali one 
stranke, koja gaje prognala iz doma i roda. No treba oprostiti tako 
teško iskušanom patniku, ako je u ogorčenosti svojoj štošta izustio, 
što valjda prekoračuje mjeru. A to tim više, što su bez sumnje neki 
ljudi, kako to obično biva, sve krivo tumačili kod protivnika i tako 
širili kod njega te krive vijesti, da još više razjare srdžbu njegovu. 


63 Dante ovdje nipošto ne pripisuje Rimu „žalosnu ranu raznih hereza“, 
kao što je taj pasus neki njemački prijevod krupnom pometnjom iskri¬ 
vio, već ispoređuje svoju bol nad obudovljenim Rimom sa bolju, što 
je njemu kao revnom katoliku zadaju razne hereze širom svijeta (Bi¬ 
lješka prevodioca). 

64 Tim se ne niječe samostalnost rimskoga cara i drugih svjetovnih vla¬ 
dara, u koliko su oni glavari savršenog društva. Nego se po riječima 
Inocenta III. i drugih papa ističe, daje svaki kršćanski vladar ovisan o 
vrhovnoj duhovnoj vlasti, gdje se radi ,,o grijehu“ (Bilj. prevod.). 

Uostalom, jer po ljudskoj slaboći (kako veli papa Leon Veliki, Ser- 
mo 4. de Quadr.) „nešto se svjetskoga nečistog praha nužno pri- 
ljepljuje i duhovnim ljudima“, tko će poreći, da je u ono vrijeme 
i kod klera bilo kojekakvih mana, koje su njega baš poradi velike 
odanosti prema Crkvi ožalostile i ogorčile, kad su iste mane tako¬ 
đer izmamile teških poznatih tužbi iz usta veoma svetih muževa? 
Ali bilo što bilo: kolikogod Alighieri u srdžbi svojoj pravo ili krivo 
kudio i karao koješta u kleru, nikada ipak nije htio da se povrijedi 
čast, koja se duguje Crkvi, ili da se dira u poslušnost prema vrhov¬ 
noj vlasti ključeva. Stoga je u politici odlučio braniti svoja vlastita 
načela, „ oslanjajući se, kako veli ( Mon . III., 3.), na ono poštovanje, 
što ga odan sin duguje ocu i majci, odan prema Kristu, odan prema 
Crkvi, odan prema Pastiru, odan prema svim pristašama kršćanske 
vjere, kako to iziskuje spasonosna istina.“ 

Na ovim dakle temeljima religije osnovao je Dante svu zgradu 
svoje pjesni. Pa zato nije čudo, ako u njoj nađemo kanoti blago, 
koje krije u sebi nauku katoličku, t. j. i srčiku kršćanske filozofije i 
bogoslovije i jezgru Božjih zakona za ustroj i upravu civilnih drža¬ 
va. Ta Alighieri ne pripada onome, koji u težnji za širenjem domo¬ 
vine ili poradi laskanja knezovima uče, da se u javnom životu može 
gaziti pravednost i pravo Božje, jer je dobro znao, daje obdržava- 
nje tih zakona Božjih poglaviti uvjet za čvrstoću i opstanak država. 

Možemo dakle kod ovoga tako izvrsnog pjesnika naći divan uži¬ 
tak, ali i jednaku barem korist, i to ujedno književno-umjetničku kao 
i praktično-asketičku, dakako uz uvjet, da smo kod čitanja njego¬ 
va slobodni od predrasuda i da težimo za istinom. Jamačno ima i u 
našim (katoličkim) redovima prilično mnogo dobrih pjesnika, koji, 
štono riječ, spajajući ugodno sa korisnim, zaslužuju veliku pohvalu. 
No Dante se upravo odlikuje time, što osobitom raznolikošću svojih 
slika, krasotom svojih boja te veličajnošću shvaćanja i prikazivanja 
zanosi i oduševljava čitatelja za ljubav kršćanske krjeposti. Svima je 
poznato, kako je ono sam otvoreno rekao, daje ovupjesan spjevao u 

toj nakani, kako bi svima pružio nešto životne hrane. I doista znamo, 
kako su neki, također iz našega vremena, koji su prije bili daleko od 
Krista, makar i ne protivni njemu, baš čitanjem i proučavanjem ovo¬ 
ga djela po daru milosti Božje najprije naslutili istinu vjere katoličke 
i po tom se radosno priključili svetoj Crkvi. 

Sve to dovoljno dokazuje, kako je ovaj jubilej zgodan, da se ši¬ 
rom svijeta katoličkog baš najbolji duhovi oduševe za očuvanje vje¬ 
re, promicateljice lijepih umjetnosti, jer se snaga te vjere, ako ikada 
gdje, divno pokazala baš u Alighieriju. Kod njega naime zadivlju¬ 
je nas ne samo genijalni veleum, nego i donekle beskrajna veličina 
predmeta, što gaje božanska religija pružila pjesničkoj njegovoj žici. 
Prirodnu oštrinu uma dugo je i revno izobražavao promatranjem sta¬ 
rih uzora; ali ju je još više dotjerao u školi Naučitelja i Otaca crkve¬ 
nih, kako to istakosmo. To mu je dalo poleta, te se duhom i srcem ku¬ 
dikamo više mogao uzvinuti nebu pod oblake, nego kad bi se držao 
samo unutar uskih granica prirode. Premda ga dakle razmak od toli¬ 
ko stoljeća dijeli od nas, opet ga možemo nazvati donekle modernim 
pjesnikom, svakako kudikamo modernijim, negoli ijednog od sadaš¬ 
njih obožavatelja one (poganske) starine, što ju je Krist, Pobjednik 
sa križa, protjerao. Alighieri odiše posve istom pobožnošću kao i mi; 
religija kod njega ima isto značenje, te se istim simbolima služi „isti¬ 
na s neba nam donesena, po kojoj smo tako visoko uzdignuti.“ To je 
upravo najveća vrlina njegova, što je on kršćanski pjesnik, t. j. što je 
kanoti božanskom pjesmom opjevao kršćanske uredbe, što ih je on 
svom dušom promatrao po vanjskom obliku i po nutarnjoj jezgri, i 
što ih je neizrecivo visoko cijenio, pa je za njih i živio. Oni, koji mu 
drsko poriču tu vrlinu, ispoređujući sav religiozni sadržaj Komedije 
jednoj dramatičnoj izmišljotini, koja bi bila bez supstrata istine, ja¬ 
mačno niječu kod našega pjesnika baš glavnu zaslugu i podlogu svih 
ostalih vrlina njegovih. 

Ako dakle Dante ponajvećim dijelom ima zahvaliti svoju veli¬ 
činu i slavu vjeri katoličkoj, možemo, mimoišavši drugo, već ovim 

jednim primjerom potvrditi činjenicu, da odanost duha i srca prema 
Bogu ni najmanje ne smeta razvitku duševnom, nego da ga dapače 
potiče i promiče. Isto tako možemo pravom zaključiti, koliko škode 
napretku znanosti i izobrazbe oni, koji kod odgoja mladeži nikakva 
mjesta ne daju religiji. Požaliti treba, što je javni način izobrazbe mla¬ 
deži obično takav, kao da se ne valja obazirati na Boga i na najveća 
otajstva vrhunaravna. Makar se naime negdje ne odstranila ta „sveta 
pjesma“ iz javnih škola, nego se dapače i ubrojila među knjige, što 
ih treba pomnije proučiti, to ona ipak prečesto ne pmža omladini 
one životne hrane, kojom bi mogla uroditi, jer ta mladež krivnjom 
rđave uzgojne metode nije onako, kako treba, oduševljena za vjeru 
božansku. Bože daj, da bi svečanost ovoga jubileja to postigla, da se 
Dante dolično uvaži, gdjegod se mladež uvodi u lijepu književnost, i 
da bi je on prožeo kršćanskom naukom! Ta on kod stvaranja svojega 
pjesmotvora nije imao nikakve druge nakane, nego „ da udalji ljude, 
što živu na ovom svijetu, od stanja bijede “ ih grijeha, „i da ih privede 
do stanja sreće“ ili milosti Božje ( Epist . X. § 15.). 

Vi pak, ljubljeni sinovi, koji imate sreću, da se pod vodstvom 
Crkve posvetite beletrističkim naukama, ljubite i cijenite dalje kao i 
dosada ovoga pjesnika, što ga bez oklijevanja zovemo najrječitijim 
pjesnikom i glasnikom kršćanske znanosti. Što naime više napre¬ 
dujete u ljubavi njegovoj, to ćete i savršenije izobraziti duh svoj do 
sjaja istine i stalnije ustrajati u odanosti i ljubavi prema svetoj vjeri. 

Kao zalog darova Božjih i u znak očinske dobrohotnosti Naše 
svima vama, ljubljeni sinovi, od srca rado podjeljujemo apostolski 
blagoslov. 

Dano u Rimu kod Svetoga Petra dne 30. travnja 1921., sedme 
Našega Pontifikata. 

Papa Benedikt XV. 65 

65 Enciklika Benedikta XV o Dantu. Svim učiteljima i učenicima zna¬ 
nosti i lijepih umjetnosti prigodom šestogodišnjice smrti Dantove. 
Vrhbosna (Sarajevo), br. 13. i 14., 1921., str. 146-149. 

O Ivanu Mužiću 


Ivan Mužić rođenje 14. rujna 1934. godine u Solinu. Prof. dr. Marin 
Zaninović u Predgovoru II. izdanju Mužićeve knjige Hrvatska povi¬ 
jest devetoga stoljeća ovaj podatak interpretira ovako: “I. Mužić rođen 
je 1934. u Solinu, prepunom povijesti i njenih spomenika i tu je upijao 
bez sumnje veličajnu prošlost od najmlađih dana. Završio je Klasič¬ 
nu gimnaziju u Splitu, jednu od elitnih hrvatskih obrazovnih ustanova 
1953 godine. Studij prava diplomirao je u Zagrebu 1958. godine. Već 
kao mladi stručnjak objavio je studije, koje su izazvale široku pažnju 
javnosti. Bila su to Razmatranja o povijesti Hrvata 1967., kojoj je 
slijedila Hrvatska politika i jugoslavenska ideja 1969. godine. Djelo¬ 
mično otapanje najrigidnijeg totalitarizma u ‘jugoslovenskoj ’ varijanti, 
nakon pada sveprisutne udbaške strahovlade Aleksandra Rankovića, 
omogućilo je pristup i nekim zabranjenim temama naše povijesti. Pa 
ipak, bilo je prerano i sjećam se kako su na ove knjige reagirah južni i 
sjeverni hrvatski unitaristi, pa se na kraju u debatu umiješah i Centralni 
komitet SK BiH, Okružni javni tužilac Ljubo Prvan u Vjesniku i drugi. 
Od tada Mužić nosi žig čovjeka opasnog po federalni javni red. Mraz 
Hrvatskog proljeća i svih iluzija koje je pobudilo dohvatio je i Mužića 
i podvrgnuo ga sudskom progonu koji je trajao od početka 1972. do 
jeseni 1975., kada je apsurd te optužbe sagledan, pa je optuženi od Vr¬ 
hovnog suda u Zagrebu bio oslobođen zbog ‘pomanjkanja dokaza’... 
Sreća je da je Mužić došao na javnu scenu, kada ovakve barbarske 
egzekucije bivaju rjeđe, jer daje djelovao desetljeće ranije, pitanje ka¬ 
kva bi ga sudbina bila zadesila. On naime u svojim djelima ruši brojne 
zabrane i raščišćava pojmove.” 

I. Mužić je bio delegat hrvatske Katoličke crkve na Svjetskom 
kongresu katoličkih laika od 11. do 18. listopada 1967. godine u 
Rimu. Vodio je kao odvjetnik mnoge političke procese od 1965. 


119 




do kraja 1971. godine (slučaj prof. Ivana Alilovića, obranu izdanja 
Široki Brijeg i dr.). Dr. fra Rufin Šilić kao Provincijal hercegovač¬ 
kih franjevaca završava Izjavu oca provincijala, između ostalog, 
ovako: “ Zahvaljujemo odvjetniku Ivanu Mužiću što je obranu naše 
stvari preuzeo u svoje ruke i vodio je vještinom velika pravnika 
i izvrsnog poznavaoca povijesnih činjenica. ” (Franjevačko glasilo 
Mir i dobro /Mostar/br. 7. za 1971., str. 295-296.) Početkom 1972. 
godine I. Mužić je izložen neviđenoj medijskoj hajci i procesu- 
iran kao neprijatelj komunističkog režima. Tijekom trajanja sud¬ 
skog procesa on je kao odvjetnik suspendiran, odnosno bilo mu je 
zabranjeno raditi bez obzira što je imao nezaposlenu ženu i troje 
malodobne djece. Za trajanja sudskog progona nije mu dopuštena 
ni obrana disertacije na Pravnom fakultetu koja je bila predviđena u 
proljeće 1972. godine. (Članovi komisije bili su profesori: B. Kriz¬ 
man, I. Beuc i H. Sirotković.) On je zbog takve odluke s tim profe¬ 
sorima prekinuo sve kontakte i objavio (1978.) rukopis pripremljen 
za obranu kao knjigu pod naslovom Katolička crkva u Kraljevini 
Jugoslaviji u izdanju Crkve u svijetu nadbiskupa F. Franića. 

I. Mužić je 13. prosinca 1990. godine u Rimu održao glavni referat 
na svečanoj akademiji, koju je organizirala Papinska međunarodna 
Marijanska akademija u suradnji s Papinskim hrvatskim zavodom sv. 
Jeronima i Hrvatskom zajednicom u velikoj dvorani Papinskog Sve¬ 
učilišta Antonianum u spomen kardinala Alojzija Stepinca. Hrvatska 
biskupska konferencija u dopisu iz Zagreba od 16. lipnja 1993. godi¬ 
ne posebno se zahvalila I. Mužiću za njegovu dotadašnju angažira¬ 
nost. “(7 ime naših biskupa ja Vam zahvaljujem na Vašoj požrtvovnoj 
suradnji kojom ste se kroz više godina zalagali za opće dobro naše 
Crkve.” (Br./N° 203/BK-93. Dr. Vjekoslav Milovan generalni tajnik 
HBK.) I. Mužić nije nikad istupao s klerikalnih pozicija i to je dobro 
shvatio predsjednik Franjo Tuđman, kada je u svome Zatvorskom 
dnevniku iz 1972. dana 4. ožujka 1972. godine zapisao: “ Mužić uhi¬ 
ćen. Nikad mi nije djelovao politički angažirano, pa ni klerikalno, 

kako su ga neki obilježavali. Za vrijeme moga boravka u Splitu raz¬ 
govarali smo isključivo o njegovoj disertaciji... Očito i Mužić plaća 
svoje bavljenje poviješću! Jer, teško mi je zamisliti nešto drugo... A 
unitaristi ga imaju u nosu, vjerojatno i zato što je branio Alilovića i 
neke druge slučajeve.'’'’ (F. Tuđman, Petrinjska 18. Zatvorski dnevnik 
iz 1972. Naklada Pavičić, Zagreb, 2003., str. 195.) 

I. Mužić je autor dva povijesno-politička spisa: Razmatranja o 
povijesti Hrvata (1967.); Hrvatska politika i jugoslavenska ideja 
(1969.). On je od povijesnih djela objavio: Katolička crkva (1978.), 
Pavelić i Stepinac (1991.), Katolička crkva, Pavelić i Stepinac 
( 2 1997., 3 2002.); Stjepan Radić 1918.-1928. (1980., 2 1987„ 3 1988„ 
4 1990.); Masonstvo u Hrvata (1983., 2 1983„ 3 1984„ 4 1989„ 5 1993„ 
6+7 2001., 8 20 04.); Hrkati i autohtonost /Podrijetlo i pravjera Hrva¬ 
ta/ (1989., 2 1992., 3 1994„ 4 1996., 5 1997„ 6 1998„ 7 2001.); Masoni u 
Hrvatskoj 1918-1967 (1993); Hitler i Izrael (1995., 2 1997., 3 2000.); 
Hrvatska kronika 547-1089 (1998., 2 1999„ 3 2001„ 4 2001., 5 2002.); 
Smisao masonstva (1986., 2 2003); Hrvatska povijest devetoga stolje¬ 
ća (2006., 2 2007., 3 2011.); Vjera Crkve bosanske (2008.); Hrvatski 
vladari od sredine VI. do Maja X. stoljeća (2012., 2 2013., 3 2014.); 
Alojzije Stepinac (2013., bibliofilsko izdanje na talijanskom jeziku.) 
Koautor je (s Nenadom Cambijem, Heinrichom i Ingrid Kusch) knji¬ 
ge: Mjesec u Hrvata i Zmajeva pećina (2003., 2 2004.). 

I. Mužić je objavio i dvije knjige polemika (Zlodusi u Hrvatskoj , 
Split, 2004. i O hrvatskoj etnogenezi i masonstvu u Hrvata, Split, 
2009.) On je priredio i izdanja djela raznih autora (O. Spengler, 
Tacit, J. Strossmayer, M. K. Begić, I. Šarić, G. Szabo, S. Rendić, L. 
Katić, S. T. Poglajen, A. Carrel, K. Šegvić, I. Guberina, D. Kalajić, 
Emil Orozović, Danijel Uvanović i dr.). Posebno su zapažene od 
Mužića priređene knjige: Vlasi u starijoj hrvatskoj historiografiji 
(2010.) i Hrvatska kronika popa Dukljanina (2011.) Autor j e i knj i- 
ga o metafizici povijesti: Isus Krist i Izrael, 1976., 2 2001.; Sikstin- 
ska Madona, 2014.; Sudbina i sloboda volje, 2014.; Jeruzalemski 

Hram na kraju vremena, 2016.1. Mužić je u suradnji s Brekerovom 
zakladom u Njemačkoj (Breker Archiv der Europdischen Kultur- 
Stiftung Deutschland, Arno-Breker-Gesellschaft) priredio i knjigu: 
Kod kipara Arne Brekera. 

Mužić je posebno objavio i knjige: Sjećanja na Franu Franića, 
Franju Tuđmana i Zvonka Bušića, 2015.; Pavelić i Staljinovaponuda 
priznanja NDH, 2015.; Ivan Meštrović i slobodno zidarstvo, 2015.; 
Kult svetog Jurja u Hrvata, 2016.; Pisma Bogdana Radice Ivanu 
Mužiću, 2016.; O Josipu Manoliću, Eugenu Laxi i Simboličkoj Veli¬ 
koj loži Libertas, 2016.; Jezo Kljaković i slobodno zidarstvo, 2016.; 
Richard Coudenhove Kalergi o vladarskoj kasti svijeta, 2017.; O hr¬ 
vatskom masovnom pokretu 1971. godine u Splitu, 2017. 

Mužić je dana 16. rujna 2017. u Zagrebu na Međunarodnom 
znanstvenom simpoziju „Vojska Bezgrešne i masonerija “ održao 
dva predavanja (Masonstvo i monoteizam i Ivan Meštrović i slo¬ 
bodno zidarstvo). On je dana 25. rujna 2017. u Splitu na Znanstve¬ 
nom skupu o Bogdanu Radici (u organizaciji Književni krug Split 
- Odsjek za povijest Filozofskog fakulteta Sveučilišta u Splitu - Za¬ 
vod za znanstveni i umjetnički rad HAZU u Splitu) održao referat 
o svjetonazoru Bogdana Radice. 

Mužić je surađivao u mnogim povremenim publikacijama ( Hr¬ 
vatski tjednik. Hrvatsko slovo. Crkva u svijetu. Kolo, La cultura 
nel mondo /Rim/, Marulić, Starohrvatska prosvjeta. Politički za¬ 
tvorenik /Zagreb/, Hrvatska obzorja, Peristil, Slobodna Dalmacija, 
Polet, Naše videlo /Beograd/, Studia Slavica et Balcanica Petropo- 
litana /Sankt Peterburg/, Lamed /Tel Aviv/ i dr.). 

Mužić je nosilac više javnih priznanja i član ra z nih kulturnih dru¬ 
štava. Dr. je h. c. Marquis Giuseppe Scicluna International University 
Foundation (1987.). Dopisni je član Talijanske arheološke akademije 
u Rimu, član je Hrvatskog domobrana u Zagrebu, Hrvatskoga kultur¬ 
nog vijeća u Zagrebu, te član-radnik Matice hrvatske. Pridruženi je 
član Hrvatskoga arheološkog društva u Zagrebu. Dobio je u travnju 

2003. godine nagradu za životno djelo Županije Splitsko-dalmatinske. 
Tadašnji župan prof. dr. Branimir Lukšić na dodjeli ovoga priznanja u 
Muzeju hrvatskih arheoloških spomenika u Splitu posebno je istaknuo 
ovo: “ Ivan Mužić je obogatio našu historiografiju. Sjećam se, kako 
(mi je jednom) Mužić izjavio da ga nikakav argument sile s bilo koje 
strane ni onda ni danas ne može uvjeriti nego samo sila argumenta, 
zbog čega je bio i politički progonjen.’’'’ (Kronika Županije Splitsko- 
Dalmatinske, broj 35 od 5. svibnja 2003, str. 7.) 

Historiografija u obje Jugoslavije bila je u službi vladajućih 
režima, a osobito u komunističkoj državi. Mužić je upravo u toj 
historiografskoj realnosti komunističke Jugoslavije imao hrabro¬ 
sti, da objavi djela, utemeljena na arhivskoj i drugoj građi, koja su 
označila potpuno novi pristup najosjetljivijim temama hrvatske po¬ 
vijesti. Tako je on, između ostaloga, nepobitno utvrdio daje Stje¬ 
pan Radić poslije I. svjetskog rata htio stvaranje nezavisne države 
Hrvatske. Radićeva je kći prof. Mira Košutić, u jednoj izjavi (u 
svibnju 1988. za Glas koncila ) rezimirajući gotovo nepreglednu li¬ 
teraturu o svom pok. ocu, ocijenila “ć/u je do sada, u historiografiji, 
Radića najbolje uspio shvatiti naš poznati povjesničar Ivan Mu¬ 
žić.'” Bogdan Radića poslije knjiga o Radiću i masonstvu ocijenio 
je Mužića “ najvećim našim suvremenim povjesnikom’’’. (Hrvatska 
revija , godište XXXVII. za 1987. godinu, br. 3, str. 453.) 

Rezultati, koje je Mužić obradio, nikoga ne ostavljaju ravnoduš¬ 
nim i zato su njegova djela o autohtonosti u Hrvata i o masonstvu u 
Hrvatskoj prodana u više od četrdeset tisuća primjeraka. Te su knji¬ 
ge izazvale brojne polemike u zemlji i u inozemstvu. To se osobito 
dogodilo s knjigom Masonstvo u Hrvata u kojoj je autor utvrdio da 
je vodeći politički čimbenik u Jugoslaviji između dva rata bilo slo¬ 
bodno zidarstvo, kojemu je poseban cilj bio odvajanje hrvatske Ka¬ 
toličke crkve od Rima. Da su napadi nekih novinarskih anonimusa 
na to djelo bili neutemeljeni potvrdili su objavljeni osvrti istaknutih 
masonskih autoriteta u svijetu. Tako je profesor dr. Leo Magnino 

ocijenio knjigu kao “ izvanredno djelo ” (La cultura nel mondo, / 
Roma/, XXXVIII/1984., 1, 77.), a jednako tako smatra i dr. Eugen 
Laxa iz Brazila. ( Slobodna riječ , /Buenos Aires/, XXXVIII/1984., 
335, 3.) Organ austrijskog masonstva Blaue Bldtter (Beč) zaključio 
je daje pisac izvanredno duboko ušao u materiju i pokazao neoče¬ 
kivanu objektivnost. (Blaue Bldtter, broj za veljaču 1985., str. 5.) 

Posebnu pažnju izazvala je i Mužićeva knjiga o autohtonosti. On je 
već u prvome izdanju knjige (1989.) o toj problematici istaknuo zaklju¬ 
čak Nade Klaić iz 1971. godine da “ prva stranica hrvatske povijestijoš 
nije do kraja napisana ”. (N. Klaić, Povijest Hrvata u ranom srednjem 
vijeku. Zagreb, 1971, str. 139.) Mužićevo je shvaćanje da prva stranica 
hrvatske povijesti može biti napisana tek kada se prihvate rezultati an¬ 
tropoloških i antropogenetičkih istraživanja. Ovaj autor u svojim izda¬ 
njima knjige o najstarijoj hrvatskoj povijesti utvrđuje da je u današnjih 
Hrvata sadržano oko tri četvrtine gena starosjeditelja. To je njegovo 
djelo u dva navrata (u Predgovoru prvom izdanju 1989.) recenzirao 
akademik prof. dr. Mate Suić, koji o Mužićevoj znanstvenoj metodi u 
Pogovoru šestom izdanju knjige o autohtonosti (1998.) ističe: “ Mužić 
spada među one koji se ne zadovoljavaju samo nabrajanjem naslova i 
imena autora, nego često uspjeva do srži iz izvora iscijediti ono što se 
uopće može. A to traži mnogo znanja, strpljenja i vremena.’’’’ M. Suić 
u Predgovoru prvom izdanju Mužićeve knjige o autohtonosti (1989.) 
zaključuje: “U našoj pak historiografiji Mužićevo djelo o kontinuitetu 
življenja i elementima autohtonosti na našem hrvatskom prostoru jest i 
bit će još dugo ostvarenje s odlikama prvenca suvremenog usmjerenja 
u našoj i u svjetskoj povijesnoj znanosti.’’’’ I. Mužić doživio je najveće 
priznanje kada su antropogenetička istraživanja (objavljena od 2000. 
godine pa nadalje) potvrdila njegovu temeljnu tvrdnju da u današnjih 
Hrvata, ah i na južnoslavenskom prostom Balkana, prevladavaju geni 
balkanskih starosjeditelja. 


Dr. se. Vlado Nuić 

O Stanku Racu 


Stanko Rac rođenje 9. XI. 1900. godine u Kloštar Ivaniću kao 
sin oca Milana i majke Ane rođene Jagodić i na krštenju je dobio 
dva imena Stanko i Milan. 66 Stankov otac Milan Rac bio je dugo¬ 
godišnji ravnatelj škole, a ugledni hrvatski intelektualac Koloman 
Rac bio mu je stric. 

S. Rac je gimnaziju završio u Zagrebu, a kao maturant uređivao 
je jedan omladinski list. 67 

„Na sveučilištu sam dobio svjedodžbu, gdje sam iz ekonomske 
aritmetike ocijenjen sa ‘izvrstan’, a iz političke aritmetike sa ‘ve¬ 
oma dobar’. Profesori su točno predviđali, da će kod mene ekono¬ 
mija prevladati politika. Sreća je da područje mog privrednog rada 
nije veće od tri četvrtine jutra.“ 68 

Položio je „stručni državni ispit i nastupio dobru ekonomsku 
službu“, ali kako se ona ,,s posebnim književnim i umjetničkim 
radom nije mogla spojiti“ zahvalio se na službi, posvetio pisanju i 


66 U tiskanim leksikonima i enciklopedijama nema spomena o Stanku 
Racu. U osnovnoj abecedarijskoj kartici Hrvatskoga biografskog lek¬ 
sikona samo piše daje pisao likovne kritike (nema n ik akvih biograf¬ 
skih podataka o njemu). U dokumentacijskoj kartici i predmetnom 
katalogu Leksikografskoga zavoda Miroslav Krleža nema podataka 
o S. Racu. Digitalizirani autorski katalog sadrži 60-ak jedinica koji¬ 
ma je on autor. Temeljne podatke o radovima S. Raca pronašla mije 
prof. Nada Vrsalović iz Sveučilišne knjižnice u Splitu i na tome joj ve¬ 
lika hvala. Gospodinu Ivici Novoselu zahvaljujem na najvažnijim bi¬ 
ografskim podacima, koje mije dao o S. Racu uz napomenu da ni nje¬ 
mu nisu poznati svi detalji. 

67 S. Rac, Feljtoni. Kloštar Ivanić, 1968, str. 13. 

68 S. Rac, Feljtoni. Nav. dj„ str. 45. 

objavljivanju. 69 Poznavao je njemački, francuski, talijanski i ma¬ 
đarski jezik. 

Stanko Rac djelovao je u javnosti ponajviše između dvaju svjet¬ 
skih ratova. On je bio s Vjekoslavom Majerom urednik časopisa 
Literatura koji su pokrenuli 1924. godine u Zagrebu. Zorka Mar- 
tinović-Majer (žena Vjekoslava Maj era) u zapisu „Zagreb, 12. II. 
1967.“ sjeća se: 

„Pojavio se drugi list ‘ Literatura ’ br. 1, 2, 3 i 4; a kasnije ‘ An¬ 
tena ’. Te je listove moj muž sam izdavao, a neke sa Stankom Ra¬ 
com... Onda su se počeli okupljati novi suradnici... Pojavio se 
onda Stanko Rac, pisac putopisa, po zvanju bankovni činovnik. Bio 
je malena rasta, svijetle kose visoko začešljane. Govorio je zanese¬ 
no o putu po Italiji. Kasnije sam kod njega učila talijanski.“ 70 
S. Rac je bio 1926. godine osnivač i urednik časopisa Naša epo¬ 
ha koji je bio posvećen suvremenoj umjetnosti. „Naslovnica prvog 
broja programatski ilustrira orijentaciju novog časopisa: topovi 
plotunima najavljuju dolazak novog doba i novog čovjeka.“ 71 
Objavljivao je članke u Hrvatskoj straži. Vijencu, Hrvatskoj 
prosvjeti, Savremeniku itd. „Živio sam skromno, ali nisam mogao 
izdržati u Zagrebu. Vratio sam se kući na selo...“ 72 

Pred početak Drugoga svjetskog rata Stanko Rac suradnik je 
uglavnom katoličkih tiskovina. On je autor više priloga u katolič¬ 
kom dnevniku Hrvatska straža tijekom 1940. godine i u dvomje- 
sečniku Hrvatska Prosvjeta. 

69 S. Rac, Feljtoni. Nav. dj., str. 26. 

70 Zorka Martinović-Majer, Uspomene. U knjizi: Vjekoslav Majer, / 
opet je jedna ljubav umrla. Knjigu je priredio Slobodan Marković. 
Sloboda, Beograd, 1982, str. 67. (Usporedi: S. Rac, Sputa po Italiji. 
Putopisne minijature. Literatura, I, 1924, br. 1, str. 6-10.) 

71 Usporedi: S. Rac, Modernizam i renesansa. Naša Epoha, 1/1926, br. 3, 
str. 75-78. 

72 S. Rac, Feljtoni. Nav. dj., str. 26. 

Hrvatska prosvjeta bila je glasilo hrvatskih katoličkih intelek¬ 
tualaca u međuratnom razdoblju, a njezin stvarni /glavni/ urednik 
bio je profesor Ljubomir Maraković, koji je tada slovio u Hrvatskoj 
kao ponajbolji poznavatelj hrvatske i stranih književnosti. Mara¬ 
ković je tiskanjem priloga Stanka Raca jasno prepoznao vrijednost 
njegova raspravljanja. 

Mnogobrojni su hrvatski komentatori Božanstvene komedije , a 
među njima Stanko Rac je posebno izvoran. On se u godinama 
prije II. svjetskog rata započeo baviti Danteom zadivljen njego¬ 
vim svestranim znanjem. „Autor Božanstvene Komedije uvodi nas 
u najdublje izvore srednje vjekovne mistike... Poslije Biblijske 
Objave nitko se nije toliko dotaknuo prave, sakrivene istine kao 
Dante i njegovi uzori... Dante je bio veći realist od svih svojih ko¬ 
mentatora. Ništa nije napisao bez smisla, niti se bez duboka razloga 
upuštao u apstraktne matematičke kombinacije. Jedini cilj bila mu 
je istina, poznavanje prirodne stvarnosti i njezina božanskog podri¬ 
jetla. Sigurno je, da su ga u njegovu radu vodili najviši motivi, pa 
ipak je napisao stihove, koji su stoljećima zbunjivali učenjake, va¬ 
beći ih na krivi put. Razlog je prilično jednostavan. Dante je pisao 
za odabrane umove, pretpostavljajući općenitu inteligenciju, koju 
gotovo ne možemo zamisliti u današnje doba. Izvrsno upućen u 
sve znanstvene discipline, stvorio je do danas najsavršeniju sintezu 
teologije, umjetnosti, historije, matematike i svih prirodnih zna¬ 
nosti. Pri tom valja naročito podcrtati važnost astronomije. Brojni 
slikoviti prikazi vremena dokazuju nam, daje Dante bio neobičan 
poznavalac svemirskih pojava i gibanja zvijezda." 73 

S. Rac se posebno bavio istraživanjem značenja brojeva u Dan¬ 
teovu djelu i tom smislu traženjem Danteovih tragova u Hrvatskoj. 
„Detaljnim istraživanjem hrvatske crkvene prošlosti otkrio sam 


73 S. Rac, Danteovi argumenti u Hrvatskoj. Hrvatska prosvjeta, 
XXVI/1939, 7-8, str. 221-223. 

vezu, što postoji između naših srednje vjekovnih građevina u Mo¬ 
slavačkoj gori i tajanstvenih Danteovih riječi o svetosti broja devet. 
Poslije dugotrajnog rada došao sam do zaključka, da Beatrice ne 
može biti drugo, nego ideja o Božanskoj Inteligenciji, koja upravlja 
nebeskim Oltarom, prilično sitnom i za nas nevidljivom skupinom 
zvijezda na južnom nebu. Simboličko značenje tih zvijezda odra- 
zuje se u planovima naših davnih arhitekta. Ne podnoseći nabačene 
i slabo dokumentirane tvrdnje, osjetio sam potrebu, da ove pojave 
temeljito istražim, to više, što se ovdje radi o očitoj vezi Danteovih 
misli i naše hrvatske prošlosti, a možemo sasvim pouzdano reći - 
i sadašnjosti... Kulminacija zviježđa Oltar započinje sedamdeset 
dana prije suncostaje, a svršava uoči najkraćeg dana u godini. Isto 
razdoblje očituje se u podjeli kršćanskih blagdana počevši od Uzvi¬ 
šen) a sv. Križa do prikazanja Bogorodice u hramu, Bezgrešnog Za¬ 
čeća i Božića. Pojedini vremenski razmaci iznose 68 (4 x 17), 85 (5 
x 17) i 102 (6 x 17) dana. Prikaz Bogorodice slavi se 21. studenoga, 
68 dana poslije Križeva ili 34 dana prije Božića... Alegorijsko zna¬ 
čenje ovih brojeva prikazano je u našim srednje vjekovnim crkva¬ 
ma pokraj ishodišta geografskih mjerenja Hrvatske i Slavonije... 
Vremenski razmaci među pojedinim blagdanima podijeljeni su u 
skladu s biblijskom simbolikom brojeva, koju je teoretski, s teo¬ 
loškog stajališta analizirao francuski dominikanac o. Mandonnet. 
Nastavljajući njegov rad s realnim istraživanjima dolazimo do sa¬ 
vršene jasnoće i upravo neshvatljive logike, što veže podjelu kr¬ 
šćanskog kalendara sa zakonima općenitog reda. Osnovni elementi 
tog reda izraženi su u blagdanima Spasitelja, Bogorodice i sv. Iva¬ 
na Krstitelja. Najljepši historijski primjer ovog mističnog jedinstva 
nalazimo u Danteovu gradu, Firenci. Drugi, manje poznati, no jed¬ 
nako značajni dokaz postoji u Hrvatskoj... Oltar je sveta zvijezda 
žetve, nebeski simbol kruha i Božjega blagoslova, koji dolazi na 
zemlju u vrijeme najjačeg sunca... U Svetoj Zemlji pojavljuju se 
zvijezde jedan sat ranije nego kod nas. U proljeće vidi se Oltar po 

jutrima, a ujesen po večerima. Potpuno iščezava u rujnu, dok izno¬ 
va ne zasja pred Blago vijest. Sitne njegove zvijezde predstraža su 
suncu, svjedoci velikih sunčanih krugova, najpouzdaniji glasnici 
ekvinocija i najduljeg dana. Samo zimi ih zamjenjuju tri zvijezde 
Oriona, koje je Dante opjevao u Luciji... Glavni komentari slažu 
se u tom, daje Lucija simbol Providnosti, ah ne vide njezinu pri¬ 
rodnu sliku. Tri jednake i najpravilnije smještene zvijezde putuju 
po nebeskom ekvatoru, ih - kako su govorili u srednjem vijeku 
- na granici osmoga neba. U duhu skolastičke filozofije, one su 
najbliže Prvom Pokretnom (Primum Mobile), jer su njihovi privid¬ 
ni krugovi najveći u svemiru. Njihova ponoćna kulminacija dolazi 
istodobno sa sredinom podnevne kulminacije Oltara. To se događa 
na dan sv. Lucije, 13. prosinca. Luče (lat. lux) znači svjetlost. Prva 
je službenica Bogorodice u Danteovu Raju alegorija rasvjetljujuće 
milosti, dok je ‘Gospođa od spasa’ milost, koja djeluje na zemlji. 
Teološki značaj Beatrice i Lucije istodobno uključuje i filozofske 
ih prirodne istine... Najveća tajna naše zemlje zabilježena je u zvi¬ 
ježđu Oltar i njegovu odnosu prema suncu... Prije kršćanstva i po¬ 
ganskog Rima važio je haldejski i grčki krug s polumjerom od 9 
x 99 milja. Prema njemu je Dante izračunao veličinu podzemnog 
svijeta, koncentričnu udaljenost zlih jaruga i paklenog predvorja, 
gdje se nalaze znameniti stihovi svjedočanstva o Božanskoj snazi 
i kraljevskoj Mudrosti... Broj dva je s prirodno-astrološkog staja¬ 
lišta faktor pokreta. Autor Božanstvene Komedije definirao ga je 
slijedećim riječima: ‘Cheper lo due s’intende ii movimento locale, 
lo quale e da un punto a un altro di necessitd ‘(Convivio , II. c. 
XIV.)... Jedanaest je relativna težina srebra i astrološki broj Mje¬ 
seca. Pjesnik ga je uzeo za mjeru paklenih bolgova (zlih jaruga), 
odredivši njim pravilnost i veličinu podzemnog svijeta... Realnost 
njegova djela veća je od svih mogućnosti, koje su mu komentari 
stoljećima pripisivah. Ona je toliko istinita, da može poslužiti kao 
polazna baza suvremenim geognostičkim i historijskim istraživa- 

njima. Štaviše, ona nadilazi znanost, pružajući Čovjeku utjehu o 
božanskom podrijetlu svega što postoji, jer sadrži nepobitne argu¬ 
mente o djelu, gdje su ‘stavili ruku i nebo i zemlja’.“ 74 

Pristup S. Raca Danteu, a posebno njegovom shvaćanju smisla 
problematike brojeva u Božanstvenoj komediji podliježe kritičkom 
znanstvenom vrednovanju, ali se ne može zanemariti. ,JVe posto¬ 
ji i ne može postojati broj po sebi. Postoji više svjetova brojeva, 
budući da postoji više kultura. Nalazimo indijski, arapski, antički, 
zapadni tip matematičkog mišljenja, i time tip broja, a svaki je iz 
temelja nešto vlastito i jedinstveno, svaki je izraz nekoga drugog 
osjećaja svijeta, simbol nekog i znanstveno točno ograničenog va¬ 
ženja, princip reda postalog, u kojemu se ogleda najdublja bit jedne 
jedine a ne neke druge duše, one koja je središte upravo te i nijedne 
druge kulture... Kad se u krugu pitagorovaca oko 540. došlo do 
spoznaje daje broj bit svih stvari , tada nije ‘napravljen korak na¬ 
prijed u razvoju matematike’, nego je iz dubine antičkog dušastva 
(Seelentum) nastala potpuno nova matematika, kao samosvjesna 
teorija, pošto se duže vrijeme najavljivala u postavljanju metafizič¬ 
kih pitanja i u umjetničkim oblikovnim stremljenjima." 75 

Stanko Rac nije mnogo objavljivao u Nezavisnoj Državi Hr¬ 
vatskoj. 16 „Rat nas je stavio u tešku situaciju... Na starodrevnom 
raskršću cesta prolazile su vojska za vojskom. Mnogo smo imali 
brige; situacija je katkad bila vrlo opasna i teška." 77 


74 S. Rac, Danteovi argumenti u Hrvatskoj. Nav. dj., str. 219-220, 222- 
224, 226. 

75 Oswald Spengler, O smislu brojeva. U knjizi: Propast Zapada. Sv. 1. 
Demetra, Zagreb, 1988, str. 85, 89. 

76 Zanimljivi su iz ratnog razdoblja sljedeći prilozi S. Raca: „Za Do- 
tta Preteča hrvatskog sveučilišta. Hrvatski narod, III/1941, broj 184, 
str. 9.; Hrvatska prošteništa Majke Božje. Hrvatska straža /Kalendar/, 
1942, str. 95-103. 

77 S. Rac, Feljtoni. Nav. dj., str. 28. 

O Stanku Racu, poslije Drugoga svjetskog rata, znalo se samo 
za neka njegova izdanja. „Vlastitim kemičkim ciklostilom izdao 
pisac Stanko Rac“ sljedeće: Čudo sa Garića. Kloštar Ivanić, 1964, 
str. 56; Kraj Gotskih zidina. Kloštar Ivanić, 1964, str. 63.; U sjeni 
pobožnih stoljeća. Kloštar Ivanić, 1965, str. 51; Hrvatski meteori. 
Kloštar Ivanić, 1965, str. 51; O starom Zagrebu. Kloštar Ivanić, 
1967, str. 54; Feljtoni. Kloštar Ivanić, 1968, str. 49; Ivanićke per¬ 
spektive. Kloštar Ivanić, 1969, str. 70; Vidici sa Gvozda. Kloštar 
Ivanić, 1970, str. 51; Pjesma otkrivenja. Kloštar Ivanić, 1970, str. 
50. Autor je navedena izdanja uglavnom potpisivao kao „privatni 
nastavnik 44 . 

Stanku Racu je poslije rata priznat status hrvatskog književnika 
i tako je mogao ostvariti - desetak godina prije smrti - primanje 
veoma male mirovine. 

Rac je bio blizak s Alojzijem Stepincem, a u Kloštar Ivaniću bio 
je poznat kao osoba uzornog katoličkog vjernika. On je u rodnom 
mjestu: podučavao učenike, pisao, slikao, vodio osobnu privatnu 
galeriju slika, a za preživjeti prodavao je i jabuke iz svoje okućni¬ 
ce. Interes za Danteovu Božanstvenu komediju trajno je postojao u 
Raca do kraja njegova života. 

Stanko Rac živio je u Kloštar Ivaniću, neoženjen, sa sestrom 
Darinkom, koja je umrla ubrzo poslije njega. S. Racu više godina 
prije smrti mnogo je i potpuno nesebično pomagao dipl. ing. Ivica 
Novosel. 

Rac je u pisanoj oporuci dio imovine ostavio g. I. Novoselu, a 
ostalo Nadbiskupiji Katoličke crkve u Zagrebu. 

Stanko Rac umro je u Kloštar Ivaniću 6. X. 1979. godine. 

Ivan Mužić 

